РЕПУБЛИКА СРБИЈА

НАРОДНА СКУПШТИНА

ПЕТА СЕДНИЦА

ПРВОГ РЕДОВНОГ ЗАСЕДАЊА

22. април 2015. године

(Други дан рада)

 (Седница је почела у 10.05 часова. Председава Верољуб Арсић, потпредседник Народне скупштине.)

\*

\* \*

 ПРЕДСЕДАВАЈУЋИ: Поштоване даме и господо народни посланици, настављамо рад Пете седнице Првог редовног заседања Народне скупштине Републике Србије у 2015. години.

 На основу службене евиденције о присутности народних посланика констатујем да седници присуствује 86 народних посланика.

 Ради утврђивања броја народних посланика присутних у сали, молим народне посланика да убаце своје идентификационе картице у посланичке јединице електронског система за гласање.

 Констатујем да је применом електронског система за гласање утврђено да су у сали присутна 92 народна посланика, односно да су присутна најмање 84 народна посланика и да постоје услови за рад Народне скупштине.

 Обавештавам вас да су спречени да присуствују седници следећи народни посланици: проф. др Жарко Обрадовић, Стефана Миладиновић и Александар Сенић.

 Прелазимо на заједнички начелни претрес 6. и 7. тачке дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ЗАПОШЉАВАЊУ И ОСИГУРАЊУ ЗА СЛУЧАЈ НЕЗАПОСЛЕНОСТИ И ПРЕДЛОГ ЗАКОНА О УПОТРЕБИ ЗНАКОВНОГ ЈЕЗИКА

 Сагласно члану 90. став 1. Пословника Народне скупштине, обавештавам вас да су позвани да присуствују данашњој седници: Александар Вулин, министар за рад, запошљавање, борачка и социјална питања, Љиљана Џувер, помоћник министра за рад, запошљавање, борачка и социјална питања, Владимир Пешић, помоћник министра за рад, запошљавање, борачка и социјална питања, Зоран Мартиновић, директор Националне службе за запошљавање, Татјана Пријић, руководилац Групе за унапређење заштите особа са инвалидитетом у Министарству за рад, запошљавање, борачка и социјална питања и Јелена Котевић, руководилац Групе за нормативне послове у Министарству за рад, запошљавање, борачка и социјална питања.

 Сагласно одлуци Народне скупштине да се обави заједнички начелни претрес о предлозима закона из дневног реда под тачкама 6. и 7, пре отварања заједничког начелног претреса подсећам вас да, сходно члану 97. Пословника Народне скупштине, укупно време расправе у начелу за посланичке групе износи пет часова, као и да се ово време распоређује на посланичке групе сразмерно броју народних посланика чланова посланичке групе.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Сагласно члану 157. став 2. Пословника Народне скупштине, отварам заједнички начелни претрес о Предлогу закона о изменама и допунама Закона о запошљавању и осигурању за случај незапослености и Предлогу закона о употреби знаковног језика.

 Да ли представник предлагача Александар Вулин, министар за рад, запошљавање, борачка и социјална питања, жели реч? (Да.)

 Реч има министар у Влади Александар Вулин. Изволите.

 АЛЕКСАНДАР ВУЛИН: Поштовани председавајући, даме и господо народни посланици, вашој пажњи данас желим да препоручим два законска предлога која су заиста од велике важности. Један је закон о изменама и допунама Закона о запошљавању и осигурању за случај незапослености, дакле, допуне Закона који је донет у мају 2009. године, а други је закон о употреби знаковног језика, који је иновација у нашем законодавству и доноси се по први пут.

 Закон о изменама и допунама Закона о запошљавању и осигурању за случај незапослености на првом месту има за циљ да помогне незапосленом лицу које је на евиденцији наше Националне службе да активније и корисније проведе време на евиденцији, односно да активније тражи посао кроз увођење одговарајућих могућности за учешће у одговарајућим обукама и заиста активно тражење посла.

 С друге стране, овим законом омогућавамо Националној служби за запошљавање да се реформише, да се промени, како у складу са препорукама Светске банке, али и потребама тржишта рада и потребама саме Националне службе. На овај начин, ми одређујемо обавезу сваког запосленог у Националној служби, сваког ко ради са странкама, да се константно обучава, да константно усавршава своје вештине и да буде део активног тражења посла.

 Овим законским предлогом такође омогућавамо један флексибилнији приступ активним мерама запошљавања. Тако се пред Владу Републике Србије, која прихвата план Националне службе за запошљавање, излази са више могућности, са широм лепезом различитих активних могућности за тражење посла, што ће свакако обезбедити већи обухват лица на нашој евиденцији.

 У циљу рационализације и појефтињења функционисања Националне службе, овим предлогом се смањује број чланова управног одбора, са девет на седам.

 Сигуран сам да ћемо подизањем капацитета рада запослених у Националној служби за запошљавање добрим делом повећати нашу ефикасност, али и убрзати могућност да наши службеници изађу у сусрет потребама корисника.

 Оно што стоји пред нама, и већ је почело да се дешава, јесте и одређени степен злоупотреба које смо заиста могли да видимо у пракси. Као што знате, донет је закон о завршетку приватизације, донет је закон по коме ће одређени број радника морати да буде вишак. Наравно, нико неће остати на улици, то јесте политика ове владе, за сваког од њих је предвиђен одговарајући социјални програм, одговарајућа отпремнина. За то је, иначе, у буџету ове године предвиђено шеснаест милијарди динара. Али, постоје и одређена ограничења. Једно од њих је да онај ко добије надокнаду, односно ко добије отпремнину већу него што предвиђа Закон о раду, а то јесте углавном пракса, нема право да одмах након тога оде на Националну службу за запошљавање и добије и надокнаду за случај незапослености.

 У пракси нам се већ то дешава, да се склопи фиктивни уговор о радном односу, који по правилу траје, веровали или не, између два и шест дана, такав је просек, и одмах се иде у службу за запошљавање. И, добили сте отпремнину и још сте дванаест месеци на каси државе, а тај новац би морао бити потребан неком другом и мора се доделити неком другом коме је заиста потребан. На овај начин решавамо и тај проблем.

 Такође, као врло важну ствар, овим законским предлогом уређујемо и начин обрачунавања основице и начин обрачунавања саме новчане надокнаде. Наиме, до сада, пошто није било прецизно уређено законом, имали смо честе судске спорове где је вредност судског спора била сто динара или хиљаду динара, али су судски трошкови, надокнаде за адвокате итд. више стотина пута превазилазили вредност судског спора. Када ово уредимо, то се више неће дешавати и тај непотребни одлив новца ће коначно бити спречен.

 Предложеним изменама утврђује се и да ће се евиденција обвезника доприноса за случај незапослености водити на основу података који се преузимају из централног регистра. И до сада је то било предвиђено законом, али на овај начин сада то једноставно прецизирамо, па ће се и ова обавеза и ова могућност брже и прецизније спроводити.

 Предложени закон има укупно двадесет чланова и садржи заиста само неопходне измене. Сматрамо да на овај начин можемо боље да уредимо ову материју и да се то осети одмах у стварном и свакодневном животу.

 Закон о употреби знаковног језика јесте по први пут у нашем законодавству. Никада до сада држава није имала времена, интересовања или потребе да и ову, веома важну, материју уреди на одговарајући начин и да је уреди законским путем.

 Према нашим евиденцијама, односно евиденцијама Савеза глувих и наглувих Србије, у Србији живи 20.000 глувих и 30.000 хиљада наглувих особа. Могуће је да је тај број и значајно већи. У сваком случају, ово је начин да особе са инвалидитетом добију закон који омогућава њихово свакодневно укључивање у друштво. То је њихово право, да се служе својим природним језиком и да природни језик, за њих знаковни језик, буде део свакодневног живота.

 Као када смо говорили о закону о употреби пса водича, па, једног дана можда будемо имали част да у овим клупама седи посланик који ће се кретати уз помоћ пса водича, можда ћемо једног дана имати овде и ту част да нам овде седи посланик из редова глувих или наглувих, који ће на седници имати право на употребу тумача и употребу знаковног језика. До сада то није било предвиђено.

 Србија није земља системске дискриминације било кога, по било ком основу, па ни за особе са инвалидитетом, али закони, као што је закон о употреби знаковног језика, јесу наш начин да у свакодневном животу особама које сврставамо у глуве и наглуве омогућимо да, у недостатку другог начина комуникације, обављају све оне редовне послове и задатке које можемо да радимо и ви и ја.

 Оно што је такође веома важно, осим увођења знаковног језика у свакодневни живот, јесте што и тумачи за знаковни језик коначно постају занимање, коначно постају професија. Они ће се од сада препознати у званичној номенклатури. Исто тако, биће уређен и начин како се стиче звање, како се обучавају, како могу да пренесу своје знање.

 Закон је прошао јавну расправу. На њега су дале примедбе, неке су уважене неке нису, све релевантне организације. Ово што сада тражимо овим законом већ постоји у 81 локалној самоуправи, али овим дајемо могућност да се и остале локалне самоуправе укључе и да у свакодневном животу наши суграђани, особе са овим видом инвалидитета, постану део свакодневног живота и да им се живот заиста олакша. Не можемо се ми изборити са сваким хендикепом, али са неправдом и дискриминацијом сигурно можемо. Ово је начин да то управо радимо.

 Даме и господо народни посланици, ово су закони у којима нема ни политике ни идеологије. Ово су закони који мењају и побољшавају свакодневни живот доброг дела Србије. Волео бих да их тако и посматрамо. Хвала на пажњи и идемо у расправу.

 ПРЕДСЕДАВАЈУЋИ (Игор Бечић): Захваљујем министру Вулину.

 Да ли известиоци надлежних одбора желе реч? (Не.)

 Да ли председници, односно овлашћени представници посланичких група желе реч? (Да.) Реч има народна посланица Анамарија Вичек. Изволите.

 АНАМАРИЈА ВИЧЕК: Захваљујем. Поштовани председавајући, поштовани господине министре и сарадници, поштоване колегинице и колеге народни посланици, пред нама су, као што је господин министар рекао, два веома значајна закона. Ја бих волела прво да кажем пар речи о закону о употреби знаковног језика.

 Значајна ствар је да је данас пред нама овај закон, а још у априлу 2013. године је објављено у разним медијима да ће се до краја 2013. године он усвојити. Међутим, као што видимо, то се прилично одужило. Значајно је да је овај закон данас пред нама, јер, према подацима које води Удружење глувих и наглувих на локалном нивоу, у Србији данас има око 30.000 глувих и 100.000 наглувих. Спектар проблема глувих и наглувих је прилично широк, али се и проблеми умножавају због њихове немогућности комуникације са средином.

 Да се подсетимо, 2009. године покренут је пилот-пројекат, који је сада раширен у целој Србији, захваљујући коме је за прве четири године отворено више од 40 канцеларија за знаковне тумаче у локалним заједницама, који помажу глувим особама да приступе свему ономе што им је битно за живот.

 Овим законом се уређује употреба знаковног језика, право на учење знаковног језика, право на употребу и начин употребе, услуге тумача за знаковни језик и мере за подстицање примене и унапређење употребе знаковног језика кроз информисање и образовање на знаковном језику, и друго.

 Значајно је да је у члану 4, при описивању права на употребу знаковног језика, назначено да поред детета то право имају и родитељи. Наиме, до сада се дешавало да су родитељи деце која имају оштећен слух савладавали знаковни језик учећи од своје деце или од наставника своје деце, али на волонтерској бази. Значи, до сада није постојала таква мрежа која би и родитеље помогла у савладавању знаковног језика. Пошто ће сада ова ставка бити у закону, тј. да поред детета и родитељ, старатељ може да савлада знаковни језик, надамо се да ће и финансирање подучавања породице глуве особе бити убудуће некако планирано у буџету.

 Као што члан 5. садржи, знаковни језик се може учити на два начина. Један је у установама образовања и васпитања, у којима се стичу знања, способности и вештине ради стицања кључних компетенција за остваривање могућности за лични, професионални и социјални развој и даље учење. Може да се учи и у установама у којима се стичу способности за употребу стечених знања, вештина и ставова неопходних за обављање радних активности тумачења знаковног језика и стицања стручних компетенција за обављање послова тумача за знаковни језик.

 Члан 6. конкретно описује право на употребу услуге тумача за знаковни језик. Глува особа која користи у комуникацији знаковни језик, а не може на други начин да оствари неко право, на закону заснован интерес или изврши обавезу, има право на употребу услуга тумача за знаковни језик.

 У поступку пред јавном службом, тј. државним органом, органом аутономне покрајине или јединице локалне самоуправе особа која користи знаковни језик има право да користи знаковни језик.

 Такође, знаковни језик се може користити и у политичком животу, на састанцима и седницама органа јавне власти, што показује чл. 8.

 Похвално је што закон садржи и употребу знаковног језика у установама образовања. Наиме, члан 9. каже да образовно-васпитни рад у установама образовања и васпитања, али и студије на високошколској установи, може да се изводи на знаковном језику за глуве особе. У процесу остваривања овог права интерресорна комисија има значајну улогу. Наиме, то је комисија која препоручује да ли да се дете школује у сегрегационом или инклузивном окружењу.

 Значајно је да глува особа, у складу са овим законом, члан 10, има право да користи знаковни језик код послодавца у току запошљавања и рада, и то: при обављању разговора за посао, закључивању и отказивању уговора о раду или другог уговора о раду ван радног односа, стручном оспособљавању и усавршавању, волонтирању и друго, по било ком основу, све док постоји објективна потреба за таквом услугом, и у сваком случају када се запосленима саопштавају информације које би могле утицати на процес рада и њихов положај. Ово ће глувим особама омогућити једнаке шансе на тржишту рада.

 Тако долазимо до једног значајног питања, а то је начин употребе услуге тумача за знаковни језик. Наиме, члан 11. описује да глува особа, да би користила услугу тумача за знаковни језик, подноси захтев удружењу особа са инвалидитетом на територији локалне самоуправе и удружење пружа услугу тумачења уколико располаже средствима за ту услугу. Али, ако удружење није у могућности да пружи ту услугу јер не располаже средствима, прослеђује захтев савезу удружења који се бави заштитом глувих, који, уколико располаже средствима која су у складу са законом намењена за те сврхе, обезбеђује употребу услуге тумача знаковног језика који обавља услугу на подручју најближем територији на којој глува особа има пребивалиште.

 Остаје отворено питање шта се дешава уколико ни удружење ни савез немају средства за ту услугу? Сходно томе, у члану 12. постоји опција да се услуга може обезбедити и од стране других удружења која се баве заштитом глувих особа, у складу са својим циљевима, односно касније, у складу са чланом 15, савез се обраћа министарству које је надлежно за послове унапређења заштите особа са инвалидитетом не би ли оно обезбедило развој и употребу услуге тумача за знаковни језик у потребном обиму.

 У вези с овом одредбом, али и са претходном, намеће се питање у ком временском року удружење, односно савез има обавезу да обезбеди услугу, пошто то за сада закон не садржи; односно, треба да проследи и, уколико није у могућности да обезбеди услугу, постоји питање у ком временском року и како министарство треба да обезбеди услове за употребу услуге тумача за знаковни језик?

 У члану 13. налазимо интересантну ставку: наиме, услуга тумача за знаковни језик остварује се непосредним обраћањем јавној служби, која је у обавези да ову услугу обезбеди од стране запосленог који зна знаковни језик, а уколико нема таквог запосленог, може обезбедити тумача за знаковни језик на терет средстава те службе уколико удружење или савез не располажу средствима за пружање те услуге.

 Тако долазимо до веома значајне ставке – наиме, члан 14. уређује услугу тумача за знаковни језик код послодавца; ту услугу обезбеђује удружење или савез, опет у зависности од тога да ли располаже средствима, у складу са законом, за те намене. У сваком случају, сматрамо да је значајно да средства за услугу тумача за знаковни језик не обезбеђује послодавац, што је добро, јер се послодавац не оптерећује, те се на тај начин послодавци можда и мотивишу за одабир глуве особе при запошљавању, што свакако побољшава шансе глувих особа на тржишту рада.

 Битне одредбе су садржане и у члану 16. Наиме, тачно је формулисано како се обезбеђују средства за употребу услуге тумача. То су средства из буџета Републике Србије која су намењена за финансирање организација особа са инвалидитетом и других удружења, а све са циљем унапређивања социјално-економског и друштвеног положаја особа са инвалидитетом, тачније, у оквиру финансирања установа социјалне заштите или другог пружаоца услуга социјалне заштите.

 Значајно је такође да су, на основу члана 17, пружаоци медијских услуга дужни да сагледају могућности и раде на стварању услова за омогућавање праћења аудио-визуелних медијских услуга путем тумача, што се у околним државама иначе може видети на јавним националним медијским сервисима. Наиме, на националној телевизији се у току дневника или новости појављује тумач за знаковни језик; друга варијанта је када се титлују емисије да би глуви могли да прате емисије од јавног значаја.

 Што се тиче мера за унапређење употребе знаковног језика, што је и садржано у члану 19, сви органи који су надлежни за унапређење положаја особа са инвалидитетом, као што су јавна служба, Министарство и други органи, као и научноистраживачке, образовне установе и установе културе требало би да по својим могућностима сагледају потребе и развију могућности да равномерно обезбеде брзе и ефикасне услуге; битно је да се ту спомене развој и промовисање знаковног језика, и то не само српског знаковног језика, него и знаковног језика националних мањина.

 Интересантно је што се у овом предлогу закона појављује знаковни језик националних мањина. Нисмо сигурни како се то одвија у случају других националних мањина, али у случају мађарске националне мањине на територији Војводине практично не постоји посебан знаковни језик на мађарском језику, него деца са оштећењем слуха која похађају наставу на мађарском језику користе српски знаковни језик, користе приручник који садржи слике одређених знакова са ћириличним писмом испод тих слика. То је интересантно стање и можда би у том правцу требало мало да се размисли.

 На крају, рећи ћу још само неколико реченица о школовању деце са оштећењем слуха. Наиме, иако је инклузивно образовање у Србији практично обавезно, постоје примери изузетно добре праксе са специјалним школама за глуве и наглуве, међутим, постоје и добри примери праксе у редовним школама, када се у инклузивном образовању нађу деца са оштећењем слуха. Међутим, веома често се ту појављује проблем да наставни кадар није спреман на то. Значи, целокупан наставни кадар школе би требало да добије подршку у савладавању знаковног језика.

 Наравно, на крају бих волела да закључим да СВМ овај закон подржава.

 Сада бих волела још пар реченица да кажем о изменама и допунама закона који је пред нама, Закона о запошљавању и осигурању за случај незапослености. Савез војвођанских Мађара ће и овај други закон подржати у дану за гласање.

 Пре него што кренем о неким детаљима, да се подсетимо да је важећи Закон о запошљавању и осигурању за случај незапослености донет 2009. године, а допуњен и измењен 2010. године. Волела бих да нагласим неколико разлога због чега је значајно што је овај закон о допунама и изменама пред нама.

 Последњих година смо се, наиме, суочавали са тешкоћама, односно препрекама у спровођењу Закона. Законом који је пред нама у суштини се детаљније уређују поједина питања у циљу ефикаснијег спровођења прописа у пракси и кроз регионализацију Националне службе за запошљавање, односно редизајн активних мера запошљавања.

 Овим законом се, у циљу рационализације и као мера штедње, предлаже и смањење броја чланова Националне службе за запошљавање у Управном одбору, са девет на седам, и предлажу мере ради подизања квалитета рада, и то подизањем учинка рада саветника запослених у Националној служби за запошљавање.

 Уз подршку Светске банке, унапређује се, као што смо чули од господина министра, процес креирања мера и програма активне политике запошљавања бољом анализом и коришћењем постојећих података.

 Измене и допуне које имају за циљ рационализацију и уводе се као мере штедње у члану 12 – наиме, деветочлани Управни одбор Националне службе за запошљавање имаће седам чланова. При томе, састав остаје исти, тј. три члана предлаже Социјално-економски савет, а четири члана министар надлежан за послове запошљавања.

 Члан 2. Предлога закона допуњује члан 18. Закона који се односи на дужност запосленог у Националној служби за запошљавање да се стално стручно усавршава ради успешнијег и квалитетнијег обављања послова запошљавања, а и стицања компетенција потребних за рад, у складу са општим принципима и стандардима.

 Позитивно је то што ће од сада бити дужност Националне службе да обезбеди и организује програм увођења у посао запосленог, као и стручно усавршавање, односно оспособљавање запослених, и проверу стручне оспособљености запослених, и то на основу општег акта о поступку, садржају и програму стручног усавршавања и оспособљавања запослених и увођења у посао запосленог.

 Значајно је још да се допуном члана 43. флексибилније дефинишу друге мере усмерене ка запошљавању, тј. оставља се довољно простора за варијације. То је апсолутно оправдано ако узмемо у обзир да се акциони план запошљавања у Министарству доноси на годишњем нивоу.

 У члану 4. Предлога закона речи „материјално обезбеђење“ се замењују речима „новчану социјалну помоћ“, што је било потребно да би се овај закон ускладио са Законом о социјалној заштити. То је свакако за похвалу, јер, свеједно како је мала измена, закони морају бити усклађени међусобно.

 Чланом 5. Предлога закона се предлажу значајне допуне. Наиме, поред тога што је незапослени дужан да прихвати одговарајуће додатно образовање и обуку на коју га Национална служба за запошљавање упути, значајно је што се додаје да се настоји да незапослени нема при томе никакве додатне трошкове, него ће Национална служба, поред плаћања обавезних уџбеника и трошкова превоза, обезбедити новчану помоћ, у зависности од услова утврђених општим актом Националне службе.

 Треба да издвојимо измену члана 69. Често се дешавало да се није знало тачно шта је основица, пошто није исто ако запослени има исплаћену зараду или ако су исплаћени само доприноси или нема ништа исплаћено. У овом члану се то сад усаглашава.

 Битно је још да напоменемо и члан 11, којим се допуњује члан 75. који уређује случајеве када се исплата новчане накнаде обуставља, као што су, на пример: трајање уговора о обављању привремених и повремених послова; одслужење или дослужење војног рока; издржавање казне затвора, ту се додаје и – трајање притвора, у трајању до шест месеци.

 Волела бих да подсетим да Савез војвођанских Мађара већ дуги низ година настоји да систем социјалне заштите буде правичнији, те да се, на пример, ускрати могућност вишеструким повратницима у вршењу кривичних дела да примају социјалну помоћ.

 Такође, волела бих да истакнем на крају Уредбу о мерама социјалне укључености корисника новчане социјалне помоћи, коју је донело Министарство за рад и социјална питања у октобру 2014. године, чиме је створена могућност да се пунолетним радно способним корисницима социјалне помоћи уведе обавезно учешће у програмима разних јавних активација, као што су образовање, лечење, друштвенокористан рад и запошљавање. Било би интересантно чути од господина Вулина, кад се створи прилика за то, каква су искуства са имплементацијом те уредбе, пошто је прошло шест месеци и позитивни резултати би се могли очекивати.

 Још једном да напоменем да ће Посланичка група Савеза војвођанских Мађара подржати оба закона у дану за гласање. Захваљујем.

 ПРЕДСЕДАВАЈУЋИ: Захваљујем. Да ли још неко од председника, односно представника посланичких група жели реч? Реч има народни посланик Марко Ђуришић.

 МАРКО ЂУРИШИЋ: Хвала, поштовани председавајући. Господине министре, и ви сте данас релативно кратко говорили о ова два предлога закона која су на дневном реду, пет минута о предлогу измена и допуна Закона о запошљавању и осигурању за случај незапослености и свега три минута о једном новом закону, који се први пут доноси, закону о употреби знаковног језика.

 Ја сад не знам како да разумем ту неактивност, јуче ваше колегинице, потпредседнице Владе госпође Михајловић, и вашу данас, да ли сте ви под утисцима насловних страна таблоида, у којима видим да вам се завршава мандат ових дана, или се можда бавите промоцијом резултата Владе у претходних годину дана па се нисте боље припремили да нам мало више кажете о законима које треба Скупштина да усвоји. Посланици овде говоре много више, иако су имали много мање времена да се спреме за ове законе.

 Ова два закона која ви данас представљате испред Владе послата су у скупштинску процедуру по хитном поступку. Оно што мени није било јасно када сам читао Предлог закона о употреби знаковног језика је – зашто хитан поступак? У образложењу се каже зашто хитан поступак – зато што је већ у скупштинској процедури у децембру био закон о коришћењу пса водича, па би било добро да се…

 ПРЕДСЕДАВАЈУЋИ: Господине Ђуришићу, само једна информација, скинут је хитан поступак, не радимо по хитном поступку.

 МАРКО ЂУРИШИЋ: Ево, пише – да се донесе по хитном поступку.

 ПРЕДСЕДАВАЈУЋИ: Он је ушао по хитном поступку, али је скинут хитан поступак.

 МАРКО ЂУРИШИЋ: Пустите ви то, кад ви скинете, ја не могу то да пратим. Значи, ви сте послали ове законе по хитном поступку. Ја се питам, зашто?

 Значи, о закону о употреби знаковног језика је још 2013. године, мај, јун, јул, обављена јавна расправа. Не видим ништа хитно у томе, сем у начину рада Владе и Скупштине за ових годину дана. Можда је то прилика да говоримо о томе како је ова скупштина радила – две трећине закона по хитном поступку.

 Код овог другог закона, о изменама и допунама Закона о запошљавању и осигурању за случај незапослености, сами сте рекли – хитан поступак, нема јавне расправе, али сте комуницирали са заинтересованим странама. И мени је занимљиво то комуницирање. То је вероватно ова похвала, коју сам јуче могао да видим, од стране представника Уније послодаваца о сарадњи са Министарством у последњих годину дана. Верујем да су они врло задовољни, јер је изменама Закона о раду Влада обесправила раднике, дала послодавцима прилику да раднике много лакше отпуштају, да радници теже остварују своја права.

 Вероватно је ова измена у Управном одбору награда послодавцима за ту похвалу и подршку. Значи, Управни одбор се мења предлогом овог закона, овде се говори – са девет на седам чланова. У претходном Управном одбору била су четири члана која именује Влада, четири члана која долазе из Социјално-економског савета, директор Националне службе је био девети члан. Сада ће бити седам, тако да нема директора, а смањује се и једно место за представнике Социјално-економског савета.

 У претходном закону је стајало да ће од та четири бити два представника послодаваца и два представника синдиката. Сада не пише ништа. Значи, биће три члана представника послодаваца, или, ако баш министар буде желео мало да испоштује форму, биће два. Један однос, сасвим сигурно, у корист послодаваца, јер они хвале рад Владе па то мора некако да се награди. Значи, то је та брига великог левичара, министра за рад и запошљавање, и његов однос са синдикатима.

 Министар је, у то мало што је рекао у образложењу закона, рекао – овај закон ће да подстакне људе који се налазе у Националној служби за запошљавање да активно траже посао. Е, ја бих волео да видим који то посао они у Србији траже, која се то радна места отварају, шта се то у Србији дешава. Могли смо јуче да видимо како, рецимо, немачки привредници виде ситуацију у Србији и њихову оцену, да су песимисти, да су оценили услове рада у прошлој години као лоше, да се говори о томе како су четири фабрике које су желеле да дођу у Србију и отворе радна места завршиле у Македонији. То је резултат ове владе.

 Ви, министре, волите да се хвалите падом незапослености и овде смо водили расправу; ја сам онда морао да нађем папир пошто ми нисте веровали. Значи, саопштење Републичког завода за статистику „Запослени у Републици Србији у 2014 – годишњи просек“ (можете да погледате, од 20. јануара 2015. године, скинуто је са сајта), овако почиње: „Укупан број формално запослених у 2014. години био је 1.697.686, што у односу на 2013. годину представља смањење од 1%“. Значи, то је статистика о броју запослених у Србији. То су резултати рада ваше владе.

 Знам, ви ћете мени да кажете како анкета о броју незапослених говори да је број незапослених пао. Та анкета, ако је истинита и показује те податке, говори, једини закључак који може да се изведе из анализе те анкете јесте да је повећан број запослених на црно. На црно. То је стајало... Када смо усвајали ребаланс буџета у октобру месецу, у образложењу предлога ребаланса стајало је да је повећање броја формално запослених а смањење броја незапослених резултат повећања броја запослених на црно. С обзиром на то да ваше министарство има ингеренције за борбу против рада на црно, и то јесте био један од приоритета које смо овде чули у експозеу премијера, пре непуних годину дана, не знам како ћете да се похвалите тим својим резултатом.

 Овај закон није имао јавну расправу, говорим о закону о изменама и допунама Закона о запошљавању у случају незапослености, али је Влада овим изменама предвидела даље смањење права на материјалну добит људи који ће ове године остати без посла. Значи, не само људи који се налазе у предузећима у реструктурирању, да ли је њихов број 50.000, 40.000, 80.000, не знамо, знамо да је шеснаест милијарди динара предвиђено у буџету Републике Србије. Али овде се не ради само о њима.

 Изменама и допунама Закона се припрема терен за отпуштање људи у државној управи и говори се о томе каква ће они права имати, какве ће им бити основице за обрачун новчане накнаде и на који начин ће моћи да добију она средства која им припадају по закону када остану без посла. Та средства ће бити мања него пре годину дана. Прво, из разлога што су мање плате, па су мање и основице, па ће самим тим и накнаде бити мање. Онда ће се десити да ће примити можда више од тог минималног износа, 60.000 динара, па неће имати право на накнаду коју примају незапослени.

 Министар је већ видео да се у пракси дешавају злоупотребе и сада је изменама и допунама Закона спремио могућност да те злоупотребе спречи. То је добро, ово мало пара што има треба да се расподели равноправно, али ми сматрамо да је једна ствар урађена погрешно.

 Овај закон предвиђа ситуацију – када запосленом престане радни однос, а послодавац му није исплаћивао плату, да се као основица за обрачун висине новчане накнаде узима минимална зарада у Србији, а не уговор о раду који је запослени имао са претходним послодавцем, што је наш предлог. Шта то значи? Требало је да запослени има неку плату, послодавац му је није плаћао, није плаћао ни порезе ни доприносе. Тај дуг послодавца према држави ће остати. Да ли ће и кад ће исплатити, ми то не можемо да знамо. Држава има механизме да то наплати.

 Ономе ко је у тој несрећној ситуацији ће сада, уместо да му се обрачуна макар она вредност коју ће држава можда наплатити, пореза и доприноса, бити обрачуната минимална зарада и на основу те минималне зараде у Републици Србији одређене накнаде. Значи, два пута ће бити оштећен. Држава ће се можда наплатити, можда неће, то не можемо да знамо. Чујемо о сјајним резултатима наплате, повећању наплате пореза, доприноса. Пореска управа ради. Мед и млеко.

 Али, цену овде плаћају грађани, односно они који немају могућност да заштите своја права. На овај начин им се дупло или, да кажем, више пута смањује оно што би требало да добију. Значи, отићи ће и добиће накнаду по износу минималне зараде у Србији, а не по ономе што су имали у уговору о раду.

 Ми сматрамо да је то лоше и да решење у закону треба да буде такво да се за основицу узме тај износ из уговора о раду, који сваки запослени има. Требало би да га има сад после усвојених измена, и да се зна где се тај уговор налази, и све друго што смо овде имали у расправи када смо усвајали измене и допуне Закона о раду.

 У сваком случају, овакав предложени закон наша посланичка група неће подржати. Дали смо одређени број амандмана. Лично сам врло скептичан у односу на могућност да се ти амандмани усвоје, али, у крајњој линији, све ово што радимо, и ви као Влада и ми као посланици у парламенту, остаје негде забележено и сигуран сам да ће грађани то у будућности ценити.

 Да кажем неколико речи о закону о употреби знаковног језика. Добро је што се један овакав закон доноси. Чињеница је да он пре свега полази од неколико уставних начела: забрана дискриминације (из члана 21. Устава), право на достојанство и слободан развој личности (члан 23. Устава), право на слободу мишљења и изражавања и право на обавештеност (чл. 46. и 51. Устава), право на рад и право на образовање.

 Сматрамо да овај закон није до краја разрађен, да су пропуштене неке битне ствари да се нађу у овом закону, и да има недостатке. Пре свега, ради се о положају тумача. Нису дефинисана њихова права и обавезе, етичка правила, обука, регистар и право на накнаду за рад. Регистар не постоји у Предлогу закона, а ми сматрамо да је он неопходан.

 Такође, претходна колегиница је говорила о томе да средства за ангажовање тумача који се ангажују преко савеза... да се тумачи могу ангажовати уколико савез располаже средствима. Значи, законом није јасно предвиђено која средства ће се обезбеђивати савезима, из којих извора и на који начин ће они знати и моћи да планирају своје обавезе. То се оставља као могућност, да средстава има или нема, што мислимо да је лоше и неозбиљно за један предлог закона.

 Сматрамо да није довољно добро уређено питање учења знаковног језика (пре свега мислимо на учење знаковног језика од стране одраслих лица), као ни питање коришћења знаковног језика у поступцима остваривања права. Предлагач је предвидео да тек онда када глува особа није у могућности да неким другим видом комуникације оствари своја права, она може да користи услуге тумача. Ми мислимо да је лош принцип да се тако креће, мислимо да принцип треба да буде да се унапред омогући свакоме, а не да нека особа мора да доказује да није у стању да конзумира своја права и да се тек онда обезбеђује тумач.

 Сматрамо да је добро што се у одређеним деловима остваривања права на рад обезбеђује тумач, али имамо дилеме да ли је довољно само за те области, значи, приликом закључења уговора о раду и запошљавању или неких других уговора, да ли је можда закон могао да предвиди и шире право на коришћење тумача особа којима је он неопходан у остваривању права на рад.

 У сваком случају, верујем да ће један овакав закон, када заживи, у пракси доживети измене, да ће бити исправљено оно што можда законодавац није на најбољи начин предвидео, да ћемо учити из искустава с обзиром на то да је ово први пут да се један овакав закон доноси, што ми подржавамо, али сматрамо да у овом закону има много општих места, много права за која нису утврђени јасни механизми да се та права користе, да није јасно дефинисано финансирање остваривања свих тих права. И, да би се овим људима, њих је око 50.000, како је рекао министар на почетку, који ће бити примарни корисници овог закона омогућио квалитетнији живот и боље укључивање у друштвени живот Србије, у будућности ће бити потребно мењати овај закон. Хвала.

 ПРЕДСЕДАВАЈУЋИ: Захваљујем. Реч има министар господин Александар Вулин. Изволите.

 АЛЕКСАНДАР ВУЛИН: Кажу да је Волтер написао једном свом пријатељу: „Немам довољно времена да бих ти писао кратко“.

 Кратко се говори када сте спремни и када знате шта говорите. А можете да заспете бујицом речи у којима не кажете апсолутно ништа.

 Сви посланици су добили све релевантне информације. Нећу да их упућујем да читају, то је њихово право, и да не читају је њихово право, али ово што сте од мене чули је есенција закона, са свим прецизним одредбама шта ће и зашто бити мењано.

 Овај закон има двадесет чланова, говорим о Закону о запошљавању, претпостављам да би онда требало свако... Рачунајући ту и завршне одредбе, када шта важи и када почиње да важи. Дакле, ако је мерило вредности једног закона да предлагач говори сатима, нисам сигуран да би то било мерило и за овај закон, сувише је кратак. Али је есенцијалан, тачан, прецизан, баш као и ово што сам ја рекао. Ако му је то једина замерка или највећа замерка, ја сам више него задовољан.

 Да, треба се спремати за седнице. Да су се неки овде спремили за седницу, знали би да Социјално-економски савет одређује начин делегирања чланова Социјално-економског савета у Управни одбор Националне службе за запошљавање, у ПИО и све друге управне одборе где учествује Социјално-економски савет. Дакле, то није добра воља ниједног министра, то је закон. Социјално-економски савет сам одлучује кога и у којој размери. Постоји добра пракса која каже – два репрезентативна синдиката и један представник послодаваца.

 Али, за то се требало спремити. Но, ипак је боље овако паушално напасти, па шта сад, ко ће слушати образложења.

 У крајњој линији, није ни то важно. Али, јесте важно што смо уподобили састав Управног одбора нпр. са ПИО; то су готово идентичне агенције, односно имају сличан положај у нашем правном систему. Када у ПИО имате седам, онда и овде имате седам. Дакле, смањили смо са девет на седам, ту не може бити ништа лоше. И до сада је Влада имала увек већину у саставу Управног одбора Националне службе за запошљавање. До сада је то било пет – четири, сада је то четири – три.

 Исправили смо једну грешку о којој је онај ко је доносио Закон требало одмах да размисли – како је могуће да директор Националне службе седи у Управном одбору, који одлучује о његовом раду? То никоме није сметало. Видите, ми смо то укинули. Истог тог директора је, наравно, именовала Влада. Дакле, увек је Влада имала већину, што је, признаћете, и логично зато што Влада финансира рад Националне службе. Када је већ финансира, логично је да одлучује о томе како ће се трошити новац и у ком правцу ће се водити политика Националне службе.

 Ево, рецимо, ту аномалију смо изменили. Мислимо да је то добро. Штета што се то раније није дешавало. Није логично да директор сам себе оцењује како ради и како ради његова служба, али и то смо свакако променили.

 Да се неко спремио, знао би да не може да брка бабе и жабе, да не може анкету о радној снази и анкету о раду да поистовећује, нису исте ствари, не односе се на исте податке, не односе се на исте људе. Али, зар је важно? Важно је рећи неки податак па нека одјекне, само ако је то критика по сваку цену.

 Ево, ја ћу прихватити да сте ви, да су у праву они који кажу да незапосленост расте, све је у реду; има само један мали проблем, појављују се десетине хиљада људи који уплаћују у ПИО фонд. То су вероватно неки духови, које неко финансира однекуд и онда ти духови дођу на шалтер ПИО фонда, пријаве се и уплаћују за своју пензију. Они заправо не постоје, али постоје паре које су они уложили. Да бих аргументовао – ово је новац, ово се не да променити, ово се не да преварити, нема анкете, нема различитих тумачења – количина пара које се уплаћују у ПИО фонд је у прва три месеца ове године порасла за 8% у односу на исти период прошле године.

 Рачунајте, такође, да смо смањили плате у јавном сектору за 10%, а јавни сектор је највећи део уплате у ПИО фонд. То смо смањили, а повећала се количина новца која улази у ПИО фонд за 8%. Како, ако се нису појавили нови људи који раде? Како? Одакле тај новац?

 Пошто, наравно, све треба аргументовати, ја се држим тога прецизно, ево да вам кажем, да узмемо податак: 31. марта 2014. године, запослених на евиденцији ПИО фонда који редовно уплаћују своје доприносе било је 2.003.498, прецизна цифра; 20. априла 2015. године – 2.062.856. Погледајте, то је повећање од близу 60.000 људи. Значи, 60.000 људи плаћа доприносе за ПИО фонд. Или не постоје па нека добра вила плаћа за њих, или су се запослили. Нема трећег објашњења. За то се требало спремити и то треба прихватити и признати.

 Ако ме питате да ли сам задовољан овим, нисам. То мора да буде више, то мора да буде брже.

 Могли сте такође да кажете, када се већ говорило о ономе што мисле немачки инвеститори, да би 88% немачких инвеститора остало у Србији и поново би отворило посао у Србији. Осамдесет осам процената од оних који су већ овде радили и раде. А 100% тих инвеститора, за којима толико жалите када оду две или три фирме, каже да је Закон о раду најбоље што им се десило, 100% њих. Кажите онда до краја, кажите – баш је добро што одлазе ти што сматрају да је Закон о раду јако добар. Подстакните их да оду. Не би ни то можда била лоша идеја.

 Закон о раду је добар, као што знате. Уосталом, да сте пажљиво читали баш то што су говорили социјално-економски партнери, и синдикати кажу да је комуникација боља, да је сарадња много боља, да су, за разлику од времена неких претходних влада када су се седнице Социјално-економског савета држале једном годишње (понављам, једном годишње), само у овој години одржана већ три састанка, а имамо дневну комуникацију. Добро, ко да се замара свим тим детаљима.

 Што се тиче закона о употреби знаковног језика, драго ми је што ћете га подржати. Треба да га подржите. Овај закон је могао бити донет и много, много раније. Није донет. Није било жеље, воље или потребе, не знам шта је био разлог, али знам да смо ми нешто покренули. Ако буде грешака, оне ће се исправљати.

 Само да вам кажем, ово о чему говоримо већ функционише у 81 локалној самоуправи. Желим да функционише у свакој локалној самоуправи, али морамо бити рационални. Постоје локалне самоуправе у којима није изражена потреба за оваквим сервисом. Ми ћемо користити и модерне технологије. Не мора све да иде из буџета. Управо смо ових дана у преговорима са неким великим телекомуникационим кућама које хоће да буду донатори нашег пројекта „Кол центар“, па ће особе које користе знаковни језик моћи преко средстава модерних технологија да користе услуге тумача. Дакле, и то ће се радити. Но, добро, расправљаћемо о свему овоме.

 А ово што сам рекао су егзактне бројке: 2.062.856 људи у овој земљи плаћа допринос за ПИО. То је успех и то је повећање од 60.000 људи. Хвала.

 ПРЕДСЕДАВАЈУЋИ: Захваљујем, господине Вулин.

 (Марко Ђуришић: Реплика.)

 Да ли сте поменути иједном речју?

 (Марко Ђуришић: Погрешно сам протумачен.)

 Господине Ђуришићу, врло добро знате да не постоји услов за реплику. Немате право на реплику.

 Реч има овлашћени представник, народна посланица мр Злата Ђерић.

 ЗЛАТА ЂЕРИЋ: Поштоване колеге народни посланици, имамо данас пред собом два предлога Владе, Предлог закона о изменама и допунама Закона о запошљавању и осигурању у случају незапослености и Предлог закона о употреби знаковног језика.

 Увек кажем да живот закона намеће његове промене. Што чешће мењамо овде неке законе, то је доказ да усклађујемо животне тешкоће и недоследности са законским регулативама. Могли бисмо рећи да је то, у ствари, једна добра жеља модерног друштва да се оно учини таквим да буде по мери човека.

 Имамо предлог Владе шта је потребно дорећи у досадашњем закону, Закону о запошљавању и осигурању за случај незапослености, шта је потребно изменити. Претпостављам да ће Влада врло пажљиво размотрити и предложене амандмане народних посланика и на најбољи начин прилагодити овај предлог да буде користан грађанима, посебно незапосленим лицима која су у овом тренутку осетљива категорија становништва. Дакле, то су они који су радно способни, а из разних разлога, друштвених околности и свих осталих околности које су нас задесиле, не користе своје уставно право, право на рад.

 Усклађивање неких чланова диктирано је животним потребама и осталим регулативама, тако да у члану 1. видимо, као једно од добрих решења, да се број чланова у Управном одбору са досадашњих девет смањио на седам. Мислимо да ће то бити и ефикасно и ефектно. Свакако ћемо моћи да пратимо резултате њиховог рада.

 Чланом 2. је предвиђено да Национална служба за запошљавање обезбеђује и организује стручно оспособљавање и усавршавање запослених. Такође се води рачуна о потребним средствима и трошковима превоза, све то је предвиђено.

 У члану 4. је извршено једно терминолошко усклађивање, тако да се досадашње „материјално обезбеђење“ сада зове „новчана социјална помоћ“. Кад је терминолошко усклађивање у питању, ту можемо постићи неки консензус, мада мислим да је предложено решење тачније и ближе садржају појма који носи.

 Новине које поздрављамо, а које прописује овај закон, јесу оне које се тичу веће одговорности свих партнера у процесу посредовања код запошљавања. Тако члан 12. прописује да се држава пре свега мора заштитити од злоупотребе своје добре намере у случају незапослености. Она средства која додељује као помоћ по овом основу, у случају да се злоупотребе, морају да се врате. То је нешто што је веома важно и веома је битно да постоји законски детерминисано и применљиво.

 То је озбиљан инструмент, који захтева узајамно поверење и међусобну одговорност незапосленог лица и државе која стоји као гарант његових права. Морамо схватити да свако право проистиче из неке обавезе. Тако је и у овом случају. Ако желимо да имамо социјално одговорно друштво, морамо да имамо и заједничку одговорност, пре свега личну, према преузетим обавезама, у овом случају материјалним средствима. Тада можемо да користимо и стечена права.

 У овом члану видимо једну посебну одговорност према буџетским средствима, јер ова помоћ се додељује из буџетских средстава, а буџетска средства остварују, односно пуне грађани који раде. Према томе, то је одговорност према запосленима, који на овај начин солидарно помажу оне грађане који су незапослени.

 У члану 13. допушта се једна врста толеранције у случају када је незапослено лице привремено, а оправдано, у немогућности да своју обавезу испуни.

 Члан 15. омогућава контролу података, која се врши преко Централног регистра обавезног социјалног осигурања. По нама, ту није ништа спорно.

 Истакла бих значај члана 16, који предвиђа запошљавање у иностранству, које је иначе веома атрактивно са данашње економске тачке гледишта, јер се сматра и јесте веома исплативо. Дакле, посредовање наших људи у иностранству биће надзирано, бољи је израз него рећи – контролисано, у њихову корист, тако да ће на тај начин бити збринути као радници и свесни да иза њих у сваком тренутку стоји њихова држава, Србија. То је и за странца који запошљава у некој другој држави нашег радника свакако ствар једног респектабилног односа према нашој држави.

 Остали чланови за које је предвиђено да се мењају прописују усклађивање аката Националне службе за запошљавање са осталим изменама и допунама и омогућавају реорганизацију ове службе.

 То су били разлози због којих смо се као посланичка група определили да ћемо у дану за гласање подржати, можда уз неке корекције амандманима ако Влада буде нашла за сходно да негде треба прихватити неки амандман. Ми као посланичка група овог пута нисмо дали ниједан амандман, нисмо видели разлога за то.

 Што се тиче закона о употреби знаковног језика, то је закон за који сматрамо да га безрезервно треба подржати и да треба да га подржимо сви у овој сали. Да ли он касни или не касни, то је сад питање о ком не треба више да расправљамо. Он је ту, он је пред нама и ми треба да га недвосмислено подржимо.

 Недавно смо имали пред собом закон који омогућава употребу паса водича и нашим слабовидим или слепим суграђанима омогућава да буду равноправни у свакодневном животу и да узму учешће у животу друштвене заједнице. Овај закон омогућава нашим суграђанима који имају хендикеп глувоће или наглувости да раде, да постоје, да буду видљиви и равноправни.

 Знајући да ће овај закон умногоме одредити и права и обавезе запослених према овим члановима друштва, да ће овај закон омогућити да друштво живи боље, квалитетније и праведније, ми поздрављамо његово доношење и свакако га сматрамо важним. Ни овде нисмо имали ниједан амандман и не сматрамо да треба. Тек ће живот показати да ли га негде треба временом кориговати.

 Оно што сматрамо да овај закон доноси, то је да покажемо нашим хендикепираним суграђанима, решавајући један по један овакав проблем, да осим бриге и друштвене одговорности према њима, показујемо и једну љубав, која нам свима умногоме недостаје. Љубав је језик који слепи могу да виде, а глуви да чују и, према томе, оба ова законска предлога у дану за гласање посланици Нове Србије ће подржати. Хвала.

 ПРЕДСЕДАВАЈУЋИ: Захваљујем. Реч има народни посланик др Владимир Маринковић.

 ВЛАДИМИР МАРИНКОВИЋ: Захваљујем. Поштовани министре са сарадницима, даме и господо народни посланици, желео бих да искажем задовољство због тога што је ова година прва година у којој је већ за четири месеца три пута одржан састанак Социјално-економског савета Србије, у односу на претходне године када је то чињено једном. Не треба пренебрегнути ту чињеницу, јер управо на Социјално-економском савету, на том форуму, треба одлучивати о основним аспектима, политици и развоју када су у питању запошљавање и питање радних односа, наравно и социјално-економска питања.

 Оно што представља conditio sine qua non овог закона, то је реформа Националне службе за запошљавање. Реформа Националне службе за запошљавање је требало да буде урађена одавно, јер ова институција треба да буде институција која ће проактивно деловати и утицати да се наше друштво, да се Србија трансформише из онога што тренутно јесте и што постоји код нас, а то је да смо службеничко друштво, у оно друштво какво желимо и које Влада Републике Србије и сам парламент желе да направе, а то је предузетничко друштво.

 Дакле, једна служба која ће имати проактиван однос, која ће деловати проактивно на грађане који су незапослени, која ће радити максимално на едукацији, обуци, али и промени тзв. мајндсетa и навика наших људи да у том процесу запошљавања они морају да буду проактивни, да преузму иницијативу како би добили бољи посао, како би покренули сопствени бизнис и како би као појединци решавали своју судбину и егзистенцију, а држава би била само онај актер који ће правити добар и квалитетан амбијент.

 Тај амбијент ће подразумевати једнаке шансе за све, једнаке шансе при запошљавању у државној управи и јавној администрацији, једнаке шансе при запошљавању у приватном сектору, али само на основу једног јединог параметра, а то је људска способност, људско знање и ниво формалног и неформалног образовања.

 Стога је ова реформа Националне службе за запошљавање кључна у даљем послу, који се већ веома добро ради. Министар је у својој презентацији лепо рекао да је стопа незапослености смањена. Она је сада, по методологији МОР-а, на неких 18%, што је у односу на 2012. годину када је била 24% веома велики напредак. Уз ниво страних инвестиција, уз домаће инвестиције, уз један проактиван став и проактивну улогу Националне службе за запошљавање, можемо у овом смислу напредовати веома добро у наредних неколико година.

 Оно што бих исто тако истакао као веома значајно у овој реформи Националне службе за запошљавање, то је коначно усаглашавање политика службе за запошљавање са политикама и ситуацијом на терену, у локалним самоуправама, са њиховим потребама, али и сарадња са високообразовним институцијама, са средњообразовним институцијама, како би могли у тој сарадњи да се школују кадрови или да се кроз неформално образовање и обуке образују кадрови који ће моћи да нађу посао у одређеној локалној средини.

 То је веома важан помак, у смислу да политика запошљавања треба да буде стратешка, циљана и да прати Националну стратегију за запошљавање, да то прати, да она буде конгруентна са оним стратегијама које су регионалне и које су локалне. Самим тим ћемо доћи до оних занимања која су потребна како би Национална служба имала јасне информације да припрема и реализује обуке и едукације које су потребне како би се људи што пре запослили.

 У том смислу, веома је добро што ће те обуке трајати, неке до шест месеци, неке ће трајати до две године. Напомињем да у одређеним секторима као што је машинска индустрија, металска индустрија, коју треба дефинитивно да развијамо и која може да буде компаративна предност наше привреде, тај аспект образовања може да траје још краће; дакле, радници могу да се обуче за неколико месеци, за два или три месеца, да раде на одређеним машинама. То показује искуство развијених земаља ЕУ.

 Оно што је исто тако важно јесте да се коначно дефинишу трошкови активног запошљавања, тако да ћемо у сваком случају у оквиру рада Националне службе за запошљавање, али и самог Министарства, имати могућност да се на један транспарентан начин ради cost-benefit анализа, односно колико ће улагање у активне мере запошљавања имати бенефита, дакле, у оном аспекту колико се људи запошљава и колико је то стварно дало резултата. У том смислу, треба пратити Национални акциони план за запошљавање.

 Смањивање броја људи који су у Управном одбору Националне службе за запошљавање је исто тако добро. Добро је, као што сте рекли, да Влада контролише и има већину у том управном одбору, јер је она одговорна како за све јавне политике, тако и за политику запошљавања.

 Оно што је важно за партију којој припадам, дакле за Социјалдемократску партију Србије, јесте да и Социјално-економски савет делегира своја три члана, да делегира представнике репрезентативних синдиката и да делегира представнике пословних асоцијација које су исто тако репрезентативне.

 Ово законско решење иде у прилог ономе што се први пут ради у Републици Србији, а то је анализа ефеката законских решења. Малопре сте, уважени министре, говорили о ефектима Закона о раду. Надам се да ћемо у скоријем периоду донети закон о социјалном предузетништву. Поред овог закона, поред закона о запошљавању (ту је колегиница Љиљана Џувер, која га изузетно квалитетно припрема), створићемо услове за оне људе који ће бити део вишка запослених када се реши питање предузећа у реструктурирању и 502 предузећа која се налазе у процесу приватизације. Кроз отварање простора за тај тзв. трећи сектор отворићемо могућност да се запошљавају људи који, са аспекта либералне економије, тржишне економије, немају прилику, могућност, немају довољно знања и капацитета да се на тржишту запосле, пронаћи ћемо им могућност да се запосле у том трећем сектору, дакле, у социјалним предузећима.

 Оно што је јако важно јесте што у овом аспекту закона о којем данас говоримо, али и Закона о запошљавању, водите рачуна о томе да имате подршку социјалних партнера, што је јако важно. Имате је и добро је што сте у дневном контакту са њима, јер сама чињеница да се колективни уговори потписују, да ћемо развијати и анализирати колективно преговарање у нашој земљи, поготово на гранском нивоу… То је оно што је дефинисано, када је било дискусије о Закону о раду, да ће се промовисати колективно преговарање на регионалном нивоу и на компанијском нивоу, да дођемо до радног законодавства које је усмерено и прилагођено радном законодавству ЕУ, које је у пуном капацитету, а не само у ових 11 „тврдих“ тачака Европске социјалне повеље, него и у оне 22 „меке“ тачке, да се ту у пуном капацитету усагласимо са ЕУ и конвенцијама Међународне организације рада. Као што то ви добро радите када је у питању Конвенција 98, када је у питању Конвенција 87 и на тај начин водите рачуна о социјалном аспекту и социјалној одговорности и поштовању социјалних партнера.

 Да завршим, веома је важна Конвенција 181, када је у питању одговорност агенција за запошљавање људи у иностранству. Ово је јако добро, да људи који се баве тим послом имају што већу одговорност. Држава на тај начин показује велику бригу за запослене и оне који иду у друге државе, да буду обезбеђени и да они људи који обезбеђују тај посао имају потпуну материјалну, моралну и сваку другу одговорност да се брину о њима.

 На тај начин се Влада Србије и Министарство рада и социјалне политике брину о грађанима Републике Србије, али и о конвенцијама Међународне организације рада које треба да буду Библија сваког радног законодавства и развоја радног законодавства у свакој држави. Хвала.

 ПРЕДСЕДАВАЈУЋИ: Реч има шеф Посланичке групе ДС народни посланик Борислав Стефановић.

 БОРИСЛАВ СТЕФАНОВИЋ: Господине председавајући, господине министре и сарадници, поштоване колеге народни посланици, имамо два предлога закона. Наравно, ја ћу покушати да се осврнем што краће на коментар и да дам коментар о закону о изменама и допунама Закона о запошљавању и осигурању за случај незапослености.

 Овај закон, одмах да кажем, и предлог има једну добру тачку, коју сам приметио као значајан искорак у односу на досадашњу праксу. То је члан 5. који предвиђа да незапослено лице које се додатно образује и обучава, осим трошкова обуке и превоза, добија одговарајућу новчану помоћ. То представља додатну меру подршке незапосленом у процесу стицања могућности за запослење и представља, по мени, једину меру у Предлогу закона која представља унапређење постојећег решења. Остале ствари су мање-више козметичке или недовољно дефинисане или са недовољно јасном пројекцијом, планом или роковима.

 Оно што треба истаћи, да грађани Србије чују, то је да овим изменама Закона накнаду за случај губитка посла добијају од Националне службе за запошљавање само они који су у континуитету 12 месеци радили у некој фирми пре тога, док они који су добили отпремнину већу од минимума одређеног законом немају право на ту накнаду.

 То је, чули сте и раније, министре, једна од главних замерки на овај предлог закона. Дакле, ви овим предлогом одузимате уставно, законско, људско право незапосленом лицу које је по природи свог односа са претходним послодавцем добило отпремнину. Сада, пошто сте добили отпремнину, замислите, не дај Боже, већу од законом прописане, немате право на накнаду за случај незапослености.

 По ком основу, по ком правном акту, по ком људском, цивилизацијском или левичарском постулату ви одузимате људима право на накнаду за случај незапослености?

 Не чуди ме то, ако знамо да смо једина држава у ширем региону, а можда и у Европи, која, по вама, има пад незапослености и раст запослености, а сви подаци (додуше, у зависности у којој институцији гледате те податке) говоре потпуно другачије. Нисте у стању да координирате, уједначите ваше институције у домену статистике. Ви то јако добро знате, јер знате да један податак имате од Министарства привреде, други од Министарства финансија, трећи од Народне банке Србије, четврти податак од ММФ-а, пети податак имате од разних других институција. Ту више нико не може да изнесе конкретан податак.

 Дакле, мало је урађено на уједначавању наше статистичке праксе, што омогућава Влади да ствари спинује и показује онако како мисли да њој одговара.

 Ми несумњиво утврђујемо да је у овом периоду више људи без посла у Србији, можда их се више пријавило на завод, али их је више без посла у Србији. Пројекција по ММФ-у је да смо једина држава у региону која ће имати раст незапослености. Нажалост имаћемо, а бићемо и европски рекордери по другим неповољним показатељима. Имаћемо пад индустријске производње, пад БДП-а, једини у ширем региону. То су подаци ММФ-а.

 И ви сте сигурно то видели, али немојте сада да нам кажете – лаже ММФ, нема појма шта прича. Пошто вам некада одговара шта они кажу, а некада вам не одговара.

 Иначе, по статистичком билтену Народне банке Србије, поштовани министре, имамо у децембру 2014. године број незапослених 742.000, у јануару 754.000, значи раст. Истовремено, имамо пад броја запослених са 1.705.000 на 1.700.000. Просечна плата у децембру је била 49.970, а у јануару 39.285.

 То је резултат ваше власти за само два месеца. То је резултат ваше власти. Пошто ја не желим да се с вама јурим овде по овој статистици, коју нисте у стању да уједначите, само хоћу да кажем да, нажалост, начин на који грађани Србије живе вас у потпуности демантује. Оно што јавно пропагирате и говорите је у дубоком нескладу са реалним животом у Србији на њеним улицама, у градовима и селима. Свиђало се то вама или не, никакве завере, мржње, непријатељства овде нема када вам ово кажем.

 Основно је питање како ћете овим законом то да решите ако људима који су добили отпремнину одузимате право на накнаду за случај незапослености? То је питање. Они су добили отпремнину, па шта, снашли су се?

 Како објашњавате да сте одузели 2% из Фонда за здравство и то уплатили у ПИО фонд? Онда то, поштовани грађани, приказују као раст! Ето одакле паре. Одузели сте од здравства, а убацили у ПИО фонд, 2%. То је било прошле године. Јесте.

 Добро, није. У реду. Можете ви да прикажете ствари како год желите, ја то разумем. Није ствар у томе да ли ће грађани мени више веровати или вама, само нека опипају по празном џепу док истовремено гледају шећерлеме са екрана које им се деле.

 Просек накнаде за случај незапослености биће годину дана просечне плате, не више шест месеци. И то сте предвидели овим изменама.

 Наравно, фамозни члан 1, по коме Управни одбор НСЗ смањује број са девет на седам. Мислим да је то добро, али диспаритет је направљен у корист Владе Србије. Дакле, број чланова које предлаже Влада биће четири, тј. остаје четири, а смањује се на три број чланова које предлаже Социјално-економски савет.

 Дакле, слажем се да је добро да директор НСЗ не треба аутоматски да буде члан Управног одбора.

 Слажем се и са онима који мисле да треба уопште да поставимо питање шта ће нам Национална служба за запошљавање. Ево, министре, одговорите, то је можда мало смела теза или хипотеза, како год хоћете, шта ће нама Национална служба за запошљавање? Знате шта грађани Србије кажу – укините ту Националну службу за запошљавање, ионако се у странкама одлучује о послу. Онда човек, ако хоће да се запосли, иде у Покрет социјалиста, иде у СНС, иде у СПС, СДПС можда мање, нисам сигуран како се котирате, код Веље Илића вероватно не може ништа.

 Ето, то вам је, поштовани грађани, данашња Национална служба за запошљавање која, од државе контролисана, има Управни одбор. Шта ће им Управни одбор? Ви треба да га контролишете и вас да питамо директно за одговорност.

 Национална служба за запошљавање, а није вам важан Социјално-економски савет, смањујете њима број, а остају четири представника Владе. Да ли ће премијер Вучић бити у том управном одбору? Да ли ћете ви бити? Мене интересује зашто је морао тако да се прави диспаритет? Зашто није смањен број чланова Владе, на пример, а да се број представника синдиката и послодаваца повећа за један? Зашто? То ме интересује.

 Оно што такође хоћу да кажем, треба допунити овај став 2. и треба рећи да „друге мере активне политике запошљавања усмерене ка запошљавању лица из става 1. тачка 8. овог члана могу се креирати на годишњем нивоу акционим планом“, и оно што вама не достаје у предлогу – са трошковима реализације. Не пише вам: „са трошковима реализације“. Вероватно је превид у питању. Било би добро да се то усвоји.

 Члан 5. сам већ коментарисао, то је добро решење.

 Онда имамо члан 6. где се предвиђа да се брише обавеза послодавца да закључи уговор о раду приликом извођења јавних радова. Сматрамо да у данашњој Србији, опште дискриминације, сузбијања радних права грађана Србије, ова одредба може бити основ за будуће злоупотребе, јер тај послодавац, као што знате, једва чека да нема никакву обавезу. Ви им упорно излазите у сусрет. Шта ће њему уговор о раду, има да радиш ту колико ти ја… Уосталом, на основама вашег Закона о раду, који је катастрофалан, сада допуњујете ту ствар.

 Ми мислимо да би ту требало да пише да послодавац који спроводи јавне радове закључује са незапосленим одговарајући уговор о раду, у складу са прописима из области рада и јавним конкурсом.

 Такође, морам да кажем да је у недавно објављеном извештају са пролећног заседања Србија једина земља у Европи којој ММФ предвиђа пад БДП-а у односу на претходну годину, а раст стопе незапослености. То сам већ рекао. То је званичан податак, који наравно брине сваког грађанина Србије.

 Пројекције ММФ-а на основу којих сте смањивали плате и пензије у Србији су вам тада биле релевантни подаци, њихово предвиђање, а сада вам не ваља њихово предвиђање. Врло једноставан одговор, уједно и питање. Пројекција ММФ-а полази од следеће премисе: да ће приватизација петсто фирми до краја 2015. године оставити без посла око 30.000 грађана Србије. Дакле, око 30.000 грађана Србије, плашимо се да је могуће, вероватно остаје без посла, по ММФ-у. Корпоративизација јавног сектора и остале ствари које намеравате да урадите, по процени Фискалног савета, оставиће чак до 27.000 људи без посла, плус ових 30.000, то је 57.000 људи без посла. То су процене релевантних институција на које се често сами позивате.

 Повећање уплата у ПИО фонд по нама није последица повећане запослености, него повећане стопе доприноса, као што сам рекао, за ПИО, прошле године за 2%, и боље контроле наплате ових доприноса, што је свакако позитивно. И, наравно, смањење пореза на плате.

 Чланом 12. се предвиђа обавеза да незапослени мора вратити новчане накнаде на које је имао право Националној служби, а не прецизира се ко је одговоран за грешку. Дакле, уколико се утврди нека грешка, он је у обавези да врати средства која је примио. Али, оно што сте превидели, није прецизирано да је до грешке дошло његовом кривицом. Дакле, молим вас да ову ствар исправите и напишете – у случају да је дошло до грешке кривицом незапосленог лица. Јер, овако како је написано, може се потпуно погрешно тумачити. Не знам да ли сте уопште приметили. То је члан 12.

 Ове промене и измене нису дубинског карактера, у себи имају доста козметике. Суштински, могло се много, много више и боље урадити.

 Оно што сте свакако урадили, оно што сте се свакако потрудили јесте да додатно смањите права незапослених лица у Србији, да им одузмете право на накнаду у случају да су добили отпремнину, што никакве правне, људске, социјалне везе нема једно с другим. Ви једно право укидате зато што је неко остварио претходно право са фирмом у којој је радио. То је незабележен случај! У складу са националном катаклизмом која у Србији постоји данас, која се зове незапосленост и која треба да је непријатељ свих нас.

 Како решавате проблем незапослености? Ево како решавате – непрецизно, недовољно, без уговора, сужавањем права на накнаду, смањивањем накнада зато што се рачуна шест месеци а не годину дана.

 То је кратак приказ онога што сте ви нама донели, са пројекцијама ММФ-а и Фискалног савета, поштовани грађани, које показују да ћемо једини имати пад БДП-а и раст незапослености. Како ћемо то да решимо, министре? Који су конкретно јавни радови? Како ћете реализовати акционе планове, пројекције, договоре, дијалоге, пројекте?

 Од ИПА фонда смо добили новац за разне ствари. Где је отишао тај новац? Како је искоришћен?

 Ко запошљава партијске кадрове док имамо забрану запошљавања?

 Зашто се у овој земљи новац арчи на разне ствари уместо за оно што је неопходно? Највећа катаклизма Србије је незапосленост, убедљиво. Нема те статистике, од седам које имате у званичним органима Србије, која може покрити оно што нисте успели да урадите за три године. Нисте успели. То је наше питање.

 По питању Предлога закона о употреби знаковног језика, само пар ствари, о томе ће више говорити други посланици Демократске странке. Потребна је другачија класификација особа са оштећењима. Потребно је да они сами бирају тумача и да се укључе, да њима буде омогућено да изаберу људе који ће им бити тумачи у одређеним ситуацијама за одређене потребе. Потребно је да локална удружења особа са оштећеним слухом или видом имају свој локални списак са кога ће бирати тумача, а не да све буде централизовано. То ништа није предвиђено.

 Укинути одредбу по којој послодавац плаћа тумача приликом интервјуа за посао, то је дискриминаторски. Кажем, та ствар може јако да оштети људе зато што морају да дођу за посао да разговарају… Па, добро, ако нема, још боље. Прочитали смо. Не знам какав текст ви имате. У ствари, какав ја имам.

 Оно што ми је једна од највећих замерки, свака референца на средства, на финансирање је у форми недовољно дефинисаној, у форми – ако буде, у односу на средства, када се средства обезбеде. Нема ни рокова, ни средстава, ни пројекције, ни нумеричког приказа. Како то да тумачимо? Наравно да ћемо свако право конзумирати кроз законски предлог када се обезбеде средства, али шта то значи? То мени баш изгледа као српска политика данас – урадићемо, променићемо, планираћемо, потрудићемо се, решићемо, има начина, бољи смо него они пре нас. То је цела политика ваше владе.

 На жалост грађана Србије, реалност, животни стандард, који је дубоко нарушен у последњих десет година, али у последње три године нарочито, раст незапослености... Различите методологије, различити политички и правни трикови којима пресипате бројеве с једне ставке на другу, све је то, што каже моја колегиница, легитимно, али је проблем што то нема благе везе са животном напољу. Тај живот напољу некада сте добро познавали. Можда је време да се подсетите, министре, и да нам кажете како ћемо садашњи проблем и будући проблем у овој земљи, који је ендемски, који је огроман, који је растући, да решимо.

 Само вас молим, ако икако имате снаге и интелектуалног поштења, да сада не почнемо разговор о томе ко је шта радио, већ да причамо о томе шта ви радите и шта ћете радити. Не зато што се тога плашим и не зато што ми грохот колеге из Врњачке Бање смета, него зато што је то оно што грађане занима.

 А они који су кршили закон, ту ћемо се сложити, не мислим на уваженог колегу с леве стране, треба да одговарају.

 (Председавајући: Молим вас, господине Стефановићу, немојте се обраћати народним посланицима, завршите излагање.)

 Можете замолити приватника из Врњачке Бање да ми се не смеје гласно?

 (Председавајући: Да замолим приватника из Врњачке Бање да вам се не смеје? Видите и сами да је то што сте изговорили толико неозбиљно да унижава овај високи дом.)

 Нисте чули. Ко?

 (Председавајући: То што сте ви сада изговорили.)

 Смеје ми се човек гласно све време и добацује.

 (Председавајући: Да ли ја као председавајући могу да забраним некоме да има осмех на лицу?)

 Није осмех, господине Бечићу. Ево, пошто причамо о особама које имају проблем и морају да користе знаковни језик, ја могу вама ефикасно да објасним да је осмех нешто што нема аудио-ефекат, а гласан смех или грохот је нешто што има аудио-ефекат, изазива слушни апарат да реагује. У овом случају смо имали баш такву ситуацију, али нисте приметили.

 Ја се стварно извињавам ако мислите да сам ја увредио дом, извињавам се свим колегама, али био би ред и да се они суздрже од таквих…

 (Председавајући: Ваш коментар само, господине Стефановићу, оно што сте изговорили.)

 Добро. Замолио бих на крају министра, ако је у могућности, да кроз аргументовану расправу, без ових непотребних политичких препуцавања, одговори на ова конкретна питања. Хвала лепо.

 ПРЕДСЕДАВАЈУЋИ: Захваљујем, господине Стефановићу.

 Имам више пријављених. Господине Бабићу, по ком основу?

 (Зоран Бабић: Реплика на помињање странке.)

 Пре тога ћу дати реч министру Александру Вулину, има предност. Изволите.

 АЛЕКСАНДАР ВУЛИН: Ја бих волео када би се расправа водила само аргументима. То би било сјајно. Међутим, бојим се да је овде било много, много политичких оцена, те ваша влада је оваква, ваша влада је онаква, ви сте овакви, ви сте онакви.

 Можда ми стварно нисмо координирани када су у питању различите институције. Да будем искрен, нисмо се ни трудили да тако буде. Свака институција има своју методологију, треба да ради у складу са законом и својим обавезама и сваки податак нешто говори. У време када су неке друге владе координирале, како сам овде чуо, рад тих институција и координирале, претпостављам, и податке и када су отишле са политичке и историјске сцене 2012. године, по њиховим координираним подацима проценат незапослености у овој земљи, на основу Анкете о радној снази, био је 25,5. Сада, када ми не координирамо ништа, проценат је 16,8. Дакле, по истој методологији, исто. Нема координације. Тако је било. Тако јесте.

 Видим, нико да ми објасни како се повећао број људи, имена и презимена, који уплаћују доприносе за пензионо осигурање. Значи, не количина пара, иако је количина пара врло јасно објашњива. Сами сте рекли, 2% смо повећали доприносе. Тачно. Повећана је за 8% количина новца који се уплаћује у ПИО фонд. Два и осам. У исто време, смањене су плате у јавном сектору за 10%. Како се онда повећала за 8% уплата у ПИО фонд уколико су смањене плате а повећани доприноси само за 2%? Како, ако није дошло до повећања броја људи? Ко је измислио ове 62.000 људи, имена и презимена, који уплаћују своје доприносе? Ко? Како? Ко у њихово име фантомски уплаћује сваког месеца допринос за ПИО? Како? Није могуће. Знате ви то добро и можемо да причамо шта год хоћемо.

 Да ли је довољно 62.000? Ма није. Ту бисмо могли лако да се договоримо. Није довољно. Радимо на томе да буде више, наравно, али немојте заборавити, када говорите о пројекцијама ММФ-а, да ММФ говори о ових 530 предузећа јер су то махом предузећа која су потпуно пропала и где људи остају без посла. Тачно, то је та очекивана незапосленост, а тих 530 предузећа нису настала ове године. Не можемо да не кажемо да су прављена 14 година. Не можемо да не кажемо да сте чувајући предузећа која немају никакву економску функцију, дајући некад плате, некад не дајући, обично су пред изборе стизали некакви новци, некакве плате, задужили ова предузећа за пет милијарди евра. То су та предузећа. Па, нису она јуче настала, прављена су у овој земљи, пет милијарди евра ова предузећа дугују. То су радници о којима говори ММФ.

 Извините, ММФ је погрешио када је у питању наш буџетски дефицит, мислио је да ће бити већи. Ми смо штедели више. Сада је мањи, па шта? Није немогуће ни да погреши. Могуће је да буде у многим стварима, наравно, и у праву.

 Али, не можемо да не кажемо како је настало ово. Са чиме се ми сада боримо? Па, не боримо се ми са уређеним привредним системом у коме је све како треба. Петсто тридесет предузећа сте вештачки одржавали у животу тако што сте куповали гласове и 530 предузећа је сада нама дошло. Могли смо и ми да поступимо по рецепту који је трајао дванаест година у овој земљи – задужимо се и наставимо са тим истим предузећима.

 Да ова предузећа не гасимо, да их не приватизујемо или да не иду у стечај, остали би сви ови људи исто запослени, исто бисмо их плаћали, исто се задуживали за њихове плате. Сјајно, одлична статистика, нема нових незапослених! Али, да ли је то могуће? Да ли је то добро? Па, наравно да није и наравно да мора да се ради ово што се ради. Али статистика је више него јасна, више пара, више људи уплаћује у пензиони фонд. Ево, ако може да буде имало јасније.

 Мислим да није коректно да се овде уопште говори о партијском запошљавању од стране људи који су владали дванаест година. Па, како мислите да је направљен сав тај вишак запослених? Направљен је за ових годину дана, је ли? Није направљен за претходних дванаест година? Није се тада пумпала државна управа, него се сада баш пумпа државна управа?

 Ми људе не делимо по партијској припадности, где год да раде. Ево, крај мене седе људи који немају везе с мојом партијом. Мој помоћник је... и не знам колико сте били у министарствима пре мене; директор Националне службе нема везе с мојом партијом, а пре тога је био у овом министарству не знам колико година.

 Ми то не радимо, ми то једноставно не радимо. Када размишљамо о томе, видимо како би неки овде то радили. Поделили би по партијској припадности запослене и отпустили онога ко партијски не одговара. Ми не отпуштамо ни чланове опозиционих партија. Зашто бисмо то радили? Нама је сваки човек потпуно исти, где год да ради, само ако ради. Не питам ни како га је неко довео, ни зашто га је неко довео, само је битно да ради свој посао и то је све.

 Зашто се треба спремати за седнице? Овде је речено како смо укинули право људима, како смо им одузели, као никада до сада, право да добијају надокнаду. Читам: „Ако услед технолошких, економских или организационих промена престане потреба за обављањем одређеног посла или дође до смањења обима посла, у складу са законом, осим лица која су се, у складу са одлуком Владе о утврђивању програма решавања вишка запослених у процесу рационализације, реструктурирања и припреме за приватизацију, својевољно определила за новчану надокнаду или посебну новчану накнаду – у већем износу од висине отпремнине утврђене Законом о раду“. Ова лица немају право на надокнаду од стране Националне службе за запошљавање, а ово је Закон из 2009. године. Управо сте критиковали одредбу коју сте донели 2009. године.

 Ми смо само додали да лице које је из ових разлога остало без посла, дакле узело отпремнину, као што је предвиђено Законом из 2009. године, већу него што је предвиђено Законом о раду, као што је предвиђено Законом из 2009. године, да не може поново да добије то право уколико наредних 12 месеци нема радни однос па остане без посла. Ништа више. Никоме није одузето право. Ово је важило по Закону из 2009. године, важи и данас. Ништа друго.

 Само смо хтели да избегнемо, што се већ у пракси појавило, да се фиктивно запосли лице које је узело отпремнину, ради два, три, десет, месец дана, добије отказ, није важно зашто... И то смо предвидели, да уколико својом кривицом остане без посла, уколико својом кривицом добије отказ, напусти радно место својевољно, онда не може да добије надокнаду, јер је очигледно да је у питању злоупотреба. Ви после тога, добијете отпремнину, запослите се, радите 12 месеци (понављам, све је ово одредба Закона из 2009. године), останете без посла, поново можете у НСЗ. Али не можете одмах након што сте добили отпремнину.

 Ми смо тако решили једно важно животно питање за преко 11.000 људи до сада. Замислите, свих тих 11.000 људи се сада запосли код некога на шест дана и само пређе у НСЗ! Па, ко ће то да плати? Одакле тај новац?

 Иначе, да знате, просечна отпремнина је преко пет хиљада евра. Максимална је осам хиљада евра, али је просечна око пет хиљада евра. И, да знате, у жестокој борби са ММФ-ом смо се изборили да отпремнина буде за све године стажа, а не само за време код последњег послодавца, што је управо био захтев ММФ-а. Али нисмо то рекламирали, нисмо причали о томе. Нормално је да се боримо за грађане и наравно да се боримо за своје грађане; обезбедили смо им овде бољи положај и бољу отпремнину.

 Што се тиче конкретног питања о уговору на одређено време, јавни радови по правилу су орочени; зашто онда орочавати послодавца једним јединим типом уговора? Може било којим другим типом уговора, па и тим типом уговора који је предвиђен Законом о раду. Шта је проблем, зашто не може привремени и повремени послови? То је предвиђено Законом о раду. Могуће је, склапају се сваки дан. Зашто ограничавате послодавца само на једно? Ми му дајемо ширу лепезу.

 Оно што је најважније, само да не узнемиравамо јавност, због тога говоримо, нико не губи ни једно једино право. Да поновим, ако сте добили отпремнину већу него што је у Закону о раду (понављам, већу, а просечна је иначе преко пет хиљада евра), ако сте добили такву отпремнину, као и 2009. године када је Закон донео претходни режим, потпуно је исто – немате право да одмах дођете на НСЗ и кажете дајте ми плату за још 12 месеци. Немате то право. Морате да се запослите поново, радите 12 месеци. Ако вам после 12 месеци престане радни однос, дођите у Националну службу за запошљавање, имаћете поново сва права која произилазе из Закона и право које стичете за случај незапослености. Све остало је злонамерно тумачење. Хвала вам.

 ПРЕДСЕДАВАЈУЋИ: Захваљујем, господине министре. Реч има народни посланик, шеф Посланичке групе СНС, Зоран Бабић. Реплика на излагање господина Стефановића. Изволите.

 ЗОРАН БАБИЋ: Када брига о грађанима Србије ушета у „Прадиним“ ципелама у зграду Народне скупштине, мислим да су широке народне масе просто одушевљене том бригом.

 У једној ствари ћу се сложити са претходним говорником, око једне реченице – највећа катаклизма Србије је незапосленост. Јесте највећа катаклизма Србије незапосленост. Али, када генератор такве политике и такве незапослености каже – не, будите довољно паметни и немојте рећи да је бивши режим носилац и доносилац такве катаклизме, најмање што је могао да очекује јесте осмех. Ироничан да, јер боље је осмех него шкргутање зубима у Србији, а има их 400.000, оних које сте оставили без посла за само четири године.

 Нека су ове најаве и истините, 30.000 плус 27.000, 57.000 људи без посла, а шта ћемо са 400.000 људи које сте ви оставили без посла? Да ли то кажете грађанима Србије – ови грозни и одвратни напредњаци ће отпустити 57.000 људи, ми смо бољи, бивши режим, ми смо бољи, ми смо отпустили 400.000 људи. Е, ту сте ефикаснији. Е, ту сте бољи, то морам да признам.

 Партијско запошљавање. Треба бити храбар и одговоран и рећи да, што се партијског запошљавања тиче, нема невиних, не постоје невини у партијском запошљавању, али је степен кривице директно пропорционалан годинама останка на власти. Једна година Српске напредне странке, док нисмо направили и донели мораторијум за запослење у јавном сектору, у односу на петнаест година владавине Демократске странке, бившег режима, у односу на петнаест година и садашње партијско запошљавање Бојана Пајтића у АП Војводини. Шта ћемо с тим?

 Има живота изван ове сале. Богу хвала, има живота изван ове сале. Да ли довољан број људи у Србији ради? Не ради, наравно. Наравно да се боримо и да ћемо се борити да тај број људи који раде у Србији буде све већи и већи, али ово је живот у Србији – 8. априла 2015. године „Џинси“ Крупањ, 200 нових радних места, инвестиција 700.000…

 (Председавајући: Извињавам се, истекло вам је време.)

 Ево, у две реченице ћу, ако ми дозвољавате.

 (Председавајући: Биће вам одузето време од времена посланичке групе.)

 Осми децембар 2014. године, „Fresenius Medical Care“ Вршац – 429, KWS Бечеј – 250, „Хенкел“ – 220. То је живот у Србији.

 ПРЕДСЕДАВАЈУЋИ: Захваљујем, господине Бабићу. Господине Бабићу, мојом грешком је прекорачено време, четрдесет секунди биће одузето од времена посланичке групе.

 По Пословнику, реч има народни посланик Марко Ђуришић. Изволите.

 МАРКО ЂУРИШИЋ: Поштовани господине председавајући, повредили сте члан 104, који говори о праву на реплику, који говоре о томе да реплика траје два минута. Не говори да дуже време које је неко потрошио може да се одузме, дода или било шта да се уради. То не постоји. Постоји да се одузме време када се повреда Пословника злоупотреби.

 Дакле, ви сте познати по томе да креативно тумачите овај пословник и да он различито важи за посланике који седе у овом делу сале у односу на посланике који седе у неком другом делу сале. Тако неко не може да добије реплику никада, а неко може да добије реплику увек када хоће. То је слика и прилика овог парламента у последњих годину дана, демократије како је ви видите. Ми ћемо се борити до краја овог мандата, сваки пут, да вам укажемо да оно што радите није демократски, да није у складу са овим пословником.

 Ако вам нешто овај пословник не ваља или вам смета, промените га. Промените га, као што сте променили много закона у ових годину дана. Али, када постоје правила, ја вас молим да се односе исто на све и да не можете ви да тумачите и да додајете делове овом пословнику онако како ви хоћете. Хвала вам.

 ПРЕДСЕДАВАЈУЋИ: Захваљујем, господине Ђуришићу. Не желим вама да реплицирам, пошто сте ми претњама утерали страх, тако да не желим са вама да се препуцавам. Само бих желео да вам одговорим на ово што сте…

 (Народни посланик Марко Ђуришић се јавља по Пословнику.)

 Не могу поново да прекршим, то врло добро знате.

 Ви и господин Стефановић сте ми нешто у том моменту говорили, а ја сам у моменту скинуо поглед са екрана и нисам видео да је истекло време, тако да је истекло неких тридесетак секунди, а до момента када је господин Бабић завршио четрдесет секунди. Сматрао сам да је најпоштеније да се то време одбије од времена посланичке групе, али сам већ рекао да сам крив што је прекорачио време, јер га нисам на време упозорио. То је што се тиче одговора.

 Да ли желите да се Скупштина изјасни? (Да.) Захваљујем.

 По Пословнику, реч има господин Павићевић. Изволите.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче господине Бечићу, поштовани министре Вулин и поштовани гости и гошће из Министарства и Националне службе за запошљавање, ви сте, господине Бечићу, сада повредили два члана Пословника Народне скупштине, члан 104. и члан 109. Члан 104. тако што сте сами сада признали да сте продужили трајање реплике господину Бабићу на два минута и 45 секунди и онда додали да одузимате оних 45 секунди од времена које је предвиђено за посланичку групу.

 У члану 104, господине Бечићу, прецизно пише – реплика не може ни под којим условима, ни под каквим околностима да траје дуже од два минута.

 Не можете ви, господине Бечићу, супротно ономе што пише у члану 104. Пословника, да сабирате и одузимате секунде које користимо овде у Народној скупштини ми народни посланици. Дакле, ваша је обавеза била да господину Бабићу, као што радите нама из опозиције, кажете када истекну два минута – нема више ниједне секунде, па ће бити прилике касније, током реплика, током говора, да господин Бабић заокружи своју мисао.

 Онда сте, господине Бечићу, повредили члан 109. Пословника Народне скупштине. Видим да вам прецизно ја то сада овде објашњавам, да прихватате и молим вас онда да прихватите и последице. Ви сте сада рекли да сте погрешили. Сами сте малопре рекли – погрешио сам. Ако сте погрешили, господине Бечићу, па, коначно примените на себе члан 109. Пословника, да изрекнете себи сада меру опомене коначно једном, која је давно заслужена, господине Бечићу. Хвала.

 ПРЕДСЕДАВАЈУЋИ: Захваљујем, господине Павићевићу. Још једном се извињавам посланицима што у тренутку нисам гледао у екран и нисам видео да је истекло време и нисам упозорио господина Бабића, али сте ме убедили да сам погрешио зато што сам рекао да ћу одузети време, тако да, господине Бабићу, враћам вам четрдесет секунди, пошто немам права да вам одузмем. Захваљујем.

 (Владимир Павићевић: Кршите Пословник.)

 О томе ће се изјаснити Скупштина, да ли сам ја прекршио Пословник, по Пословнику, као што знате, господине Павићевићу, уважени професоре. Прочитајте мало боље Пословник.

 (Владимир Павићевић: Ево, ја читам.)

 Па не читате добро, господине Павићевићу, морам сваки пут да вас едукујем.

 Захваљујем се. Скупштина ће се у дану за гласање изјаснити да ли сам ја повредио Пословник.

 Господине Стефановићу, за разлику од онога што је неко од говорника рекао да немате право на реплику, ваше право се испунило, не са „Прадом“, не са бившим режимом, не са претходним говорником, јер нисам вас ту препознао, можда сте се ви препознали, али је поменута странка, тако да имате право на реплику. Изволите.

 БОРИСЛАВ СТЕФАНОВИЋ: Тако је. Хвала, господине председавајући. Као што знам да се претходни говорник неће препознати у томе да је власник хотела који је градио док је био у јавном предузећу, да је то у складу са бригом о незапосленима и пострадалим грађанима Србије, али ту се нико неће препознати. Само када се спомену конкретно странке, онда свако има право на реплику. То сте правило увели врло сужено и рестриктивно, свака част.

 (Председавајући: Господине Стефановићу, хоћете да кажете да морам да вас препознам када се помене „Прада“?)

 Не, ја само ширим то право. Разумете? Дакле, као што се господин не може препознати јер је градио хотел док је радио у јавном предузећу, тако се ни ја не препознајем у тим обућарским аргументима који су на том нивоу.

 Али, суштина јесте у томе да генератори кризе и незапослености у Србији јесу људи који су грађанима пре три године, пазите, пре три године, колико су на власти, обећали да ће да запосле Србију, да укину партијско запошљавање, да елиминишу корупцију. Ниједну од те три ствари нису испунили. Запослили сте 65.000 партијских људи на свим нивоима у Србији, што кошта преко шестсто милиона евра. То је чињеница, то је министар Крстић потврдио и то је данас министар Вулин потврдио. И, шта ћемо сада с тим да радимо?

 Јесте, јесте, потврдио је министар Вулин у једном моменту. Не знам сада који од министара је то рекао, али сте рекли то.

 У том смислу, мислим да би било коректно, после тог признања, да нешто и урадите. Не селективно, ко је из које странке, већ да се са том праксом најзад у Србији прекине. Јер, 65.000 људи које сте запослили страначки на свим нивоима није мали број, дакле, и локална предузећа итд.

 Иначе, повећана је стопа доприноса за ПИО реално за 16,5%.

 (Председавајући: Време.)

 Два посто се односи на укупну масу уплатилаца… (Искључен микрофон.)

 ПРЕДСЕДАВАЈУЋИ: Захваљујем, господине Стефановићу. Извињавам се, упозорен сам да морам на два минута да прекинем. Волео бих да сте се за дванаест година потрудили да нешто прекинете, и то ваше страначко запошљавање.

 Реч има министар Александар Вулин. Изволите.

 АЛЕКСАНДАР ВУЛИН: Веома кратко, пошто заиста не знам како је дошло до бројке од 65.000. Ко то израчуна, ко им је прегледао партијске књижице, ко је то потврдио? Ја сигурно нисам.

 Желим да поставим само један мали тест: хајде да погледамо да ли у Министарству које ја водим има чланова ДС-а, па да погледамо да ли у покрајинској администрацији има једног јединог члана СНС-а или Покрета социјалиста. Код мене ћете наћи и међу помоћницима.

 Онда, ако хоћете да спроводите мере департизације, пођите од оног где сте на власти. Ви нисте опозиција, ви сте власт. Све то што нама сада пребацујете и мени говорите можете да решите у АП Војводини и покажете то на делу. То је дивно, имате сјајну прилику да то урадите!

 И, не заборавите да нађете ове чланове СНС-а, Покрета социјалиста итд., а ја ћу их наћи у свом министарству, и то међу својим помоћницима.

 ПРЕДСЕДАВАЈУЋИ: Захваљујем, господине Вулин. Господине Стефановићу, немате право на реплику. Господине Бабићу, немате право на реплику.

 (Борислав Стефановић: Министар пита, господине Бечићу.)

 Господине Стефановићу, без коментара. Реч има овлашћени представник Мирјана Драгаш.

 МИРЈАНА ДРАГАШ: Поштовани председавајући, господине министре, господо посланици, надам се да ћемо се после низа реплика вратити разматрању закона који су данас пред нама. Ја ћу се у првом делу осврнути на Предлог закона о изменама и допунама Закона о запошљавању и осигурању за случај незапослености, који у овој области доноси одређене промене.

 По обиму предложеног закона можемо видети да он није особито обиман, као што је министар и рекао у свом образложењу, али је важан зато што доноси промене у спровођењу политике запошљавања, у конкретним мерама које се примењују, али и осигурању незапослених лица у случајевима који се предвиђају овим законом.

 У постојећем, важећем Закону о запошљавању фактички се мења двадесет чланова, али те промене су битне јер ће довести до значајних промена како у поступку запошљавања, тако и у самој националној агенцији за запошљавање и будућем раду са незапосленим лицима, у начину тражења посла, сарадњи са незапосленима, њиховој припреми, преквалификацијама, доквалификацијама које се обављају у поступку тражења посла, у процесу развоја приватног предузетништва за које се очекује у наредном периоду да ће бити у већем обиму, добијању и коришћењу отпремнина, праву на отпремнину и, с тим у вези, праву на материјалну накнаду за време незапослености, посебно у погледу њене контроле од злоупотреба којих је, нажалост, било у претходном периоду.

 Исто тако, овим законом пооштравају се обавезе служби, односно агенција за запошљавање. Оне се упућују на коришћење података из Централног регистра (сматрам да је то веома важно), који се налази при ПИО фонду и који, од закона који смо недавно усвојили и његовог конституисања, прикупља све податке који се односе на уплату доприноса за пензијско и социјално осигурање. То значи да се примењује умрежавање институција и подизање квалитета њиховог рада на виши ниво.

 Истовремено, коришћењем података из Централног регистра могуће је сагледати стање и понашање послодаваца у погледу исплата зарада, али и доприноса, што је веома важно. Сматрам да је то посебно важно, јер у свим променама закона не можемо ићи само на контролу онога како се понашају запослени или незапослени и каква су права или ограничења радника, него истовремено морамо водити рачуна о дисциплиновању послодаваца и спровођењу политике која их усмерава на њихово законско испуњавање обавеза које су предвиђене, а то се пре свега односи на исплату зарада и одговарајућих доприноса.

 Све ове, али и друге наведене промене Закона имају за циљ да припреме службе за промене које ће настати до краја године у погледу запослености и незапослености, оспособљавања за нови рад и прилагођавања потребама које на тржишту рада иначе постоје.

 У том правцу, врше се конкретне измене у организовању националне агенције за запошљавање у погледу управљања њеним пословима. То се пре свега односи на организацију и број чланова Управног одбора, али и положај њених саветника, њихове обавезе према незапосленима у циљу њиховог већег и бољег оспособљавања да помогну у тражењу посла, примену активних мера запошљавања, као и њихову сталну обавезу учења, нове едукације, уз обавезно добијање сертификата који значе потврду усвајања нових знања.

 Важно је напоменути да су ови нови приступи учињени уз подршку Светске банке и у складу су са моделима који већ постоје у свету.

 Овако редизајнирана служба акценат ставља на активне мере, које омогућавају да се почне са реформом, што нам је свима циљ.

 Циљеви политике запошљавања утврђују се сваке године у акционим плановима. Они се могу временом мењати и допуњавати, а најважније је да тржиште рада и радне снаге постоји, да је динамично и да се поступак запошљавања из године у годину мења и, наравно, свима нам је у интересу да се број запослених повећава.

 Наш је велики проблем то што је код нас мало и ограничено тржиште рада, што је и данас велики број незапослених, посебно међу младима, где је скоро једна трећина незапослених, међу женама, где је више од 50% незапослених и, такође, што је велики број незапослених са средњом школском спремом, што указује на потребу њиховог даљег образовања, посебно специјализованог, према захтеву тржишта рада.

 Посебан удар на тржиште рада до краја године имаће реструктурирање предузећа о којима је било речи. Знамо да се говори о броју од 188 предузећа која ће до краја године морати отићи у стечај. Према Акционом плану који је Влада усвојила последњих дана јануара ове године, 188 предузећа је дужно да у року од 60 дана од пријема обавештења Агенције за приватизацију спроведе анкету за социјални програм, односно добијање отпремнине радника којима ће по том основу престати радни однос. Из тог броја, наравно, изузето је оних седамдесетак и нешто фирми у којима нема запослених. Програм који је наговештен не може да се мења, нити рокови могу да се пролонгирају.

 Важно је истаћи да се ови послови у предузећима морају убрзати. Мислим да ту службе за запошљавање можда могу у наредном периоду да помогну, јер рокови истичу, а радници би у противном остали без отпремнина тамо где се у овај поступак иначе до сада нису укључили.

 Али, ту постоје два проблема. Један је да радници још увек верују, у многим предузећима, да ће се спасити на неки начин њихова предузећа и њихове фирме, и желе свакако да остану да раде. Друго, доста је случајева где нису исплаћене све претходне зараде, те радници чекају да остваре то своје право, како би тек после тога тражили и отпремнину.

 У том случају, мислим да Агенција за реструктурирање и Служба за запошљавање, односно преко министарства, на одређен начин, могу да дају одређена квалитетна и оперативна додатна упутства и мере које ће да подстакну да се ово реализује у одговарајућој мери и на начин како је то предвиђено до краја.

 У пракси кажу да је просечна отпремнина негде 3.500 евра, неко каже 5.000 евра, али већина потражује много више на име годишњих неисплаћених зарада и камата. Мислим да то такође мора да се регулише.

 При томе, проблем Србије је то што, када се једном изгуби или напусти посао, нема довољно радних места да сви који остану без посла поново посао нађу. Отпремнине, нажалост, нису довољне да би се започели нови послови. То значи да је најважнији задатак у Србији отварање нових радних места, о чему је и у току ове расправе, наравно, било речи, и стварање могућности за ново запошљавање. Сматрам да је то велика обавеза Владе. Видим да се ради на томе, али мислим да у те поступке и послове заиста на одговарајући начин мора да буде укључено што више људи како би се ови задаци и остварили. За то су нам потребни страни и домаћи инвеститори и, наравно, да Влада интензивно ради на њиховом привлачењу и охрабривању.

 Тешкоћа има много, и на светском нивоу где је присутна светска економска криза, али и на домаћем где је сужен број послодаваца, ограничено тржиште роба, затворене многе фабрике, смањен обим производње – последице вишегодишње политике затварања предузећа.

 Зато данас не могу лако да се запосле ни млади, ни стари радници, ни образовани, ни необразовани, ни мушкарци, ни жене. Истина, број незапослених се лагано смањује, али је то још увек недовољно. И даље на високом нивоу остаје број људи који у Србији траже посао. Због тога, као последица таквог стања, ми све више говоримо и сваким даном је присутан тај проблем одлива младих људи, нарочито високообразованих и стручних кадрова, који покушавају да нађу запослење ван Србије. Истина, тај поступак мора у наредним годинама да се промени.

 Оно што је за нас значајно јесте да стварајући у Србији јаку привреду ми стварамо јаку Србију, а онда је она основ и стабилност за развој знања и образовања, за развој културе, али и здравствене и социјалне заштите. Ми верујемо управо у такву Србију и она нам је циљ, јер само таква Србија може да обезбеди заштиту и сигурност својих гађана, право на уређену и социјално одговорну државу, за коју се до краја залажемо.

 Нови закон донеће нове мере и могућности. Пре свега, регулисање запошљавања кроз јавне радове, колико год да су ограничени, где се такође примењује део мера активне политике запошљавања, додатно образовање и нове видове преквалификација на које упућују службе за запошљавање.

 Прецизира се основица за висину новчане помоћи; обезбеђује се минимална новчана накнада за незапосленост.

 Законом се прецизирају могућности за запошљавање странаца и то се усклађује са Законом о запошљавању странаца, што је такође добар ефекат овог закона.

 Детаљније су утврђене и обавезе послодаваца који раднике запошљавају у иностранству. Успоставља се обавеза претходног пријављивања запошљавања радника у иностранству, али и кажњавање за све преваре и неиспуњавање обавеза оних послодаваца који су показали високу неодговорност, а видели смо да су у таквим случајевима биле присутне велике, чак и трагичне, последице.

 Дакле, сматрамо да овај закон треба усвојити; створити услове, што хитније, за његову примену и спровођење; модернизовати, унапредити службе за запошљавање, помоћи радницима и људима да се усмере ка новим формама рада. У Србији је нужно стварати нова радна места, изменити приступ послу и раду, стварати култ рада, а не култ нерада; а код послодаваца развијати однос да запослени није трошак, да сваки послодавац мора да да достојанствену цену рада, да се зарада мора исплаћивати на време, као и сви доприноси у складу с тим. Тиме се тек ствара социјална сигурност грађана, а за данас и сутра обезбеђује не само развој Србије и њена модернизација, него се чак позитивно утиче на оно што је велики проблем Србије, а то је заустављање беле куге.

 Наравно, тешко је до циља, зато је важно да се укључимо сви, и то је уређена Србија, уређена за нас, а не само по задацима и програмима ЕУ.

 Зато, када је реч овом закону, Социјалистичка партија Србије ће, наравно, у дану за гласање гласати за овај закон.

 Други закон о којем данас разговарамо јесте закон о употреби знаковног језика. Ово је важан европски закон, који омогућава да свака особа има право да изрази своје идеје, мисли и осећања користећи језик који најбоље зна и разуме. Ускраћивање овог права ускраћује неотуђиво људско право, право на комуникацију.

 Ова скупштина и ова влада већ дуже време кроз своју политику показују да иду у правцу стварања већих права за особе са инвалидитетом, доносећи у претходном случају и закон о употреби паса за помоћ особама којима су потребни у кретању, а и ово је наставак такве политике.

 Знаковни језик је нужни облик комуницирања глувих особа. Ове особе имају жељу и потребу да буду прихваћене у друштву, да се искажу и да буду прихваћене у савременом друштву. Зато се мора омогућити оваквим особама да буду присутне, да буду запослене, да остварују своје интересе и циљеве у складу са својим образовањем.

 Када је о овоме реч, део закона који такође ово омогућава, што је новина, јесте успостављање, односно ширење броја тумача за знаковни језик. Када је реч о њима, важно је да ће они бити уписани у нову номенклатуру занимања.

 Овим законом регулисано је ко може да организује и спроводи поступак учења знаковног језика, како се он учи у школи, у процесу инклузије, где се укидају све физичке и комуникационе препреке, доноси индивидуални образовни план.

 Када се говори о учењу знаковног језика, могуће је разликовати две ситуације: једну, када човек сам учи за себе, и другу, када се стичу знања за обављање послова тумача за знаковни језик.

 Када се говори о употреби знаковног језика, закон предвиђа и регулише његову употребу пред државним органима, приликом учешћа у политичком животу и у свим облицима комуникације, како се учи и како се примењује у школи. Исто тако, законом се регулише употреба знаковног језика код послодавца у процесу запошљавања, стручног оспособљавања, волонтирања и редовног рада тамо где год постоји та потреба.

 Управо из потребе да се задовоље оваква права, закон ближе одређује да се захтеви за помоћ ове врсте исказују преко струковних удружења, односно удружења лица са инвалидитетом, јавне службе или послодавца.

 Важан део закона су и: мере за подстицање примене и унапређење знаковног језика, услови за употребу ове услуге преко удружења, као и обавеза Министарства и средства у буџету у оквиру средстава социјалне заштите која ће развој ове области помоћи.

 О овим законима, и једном и другом, колеге из наше посланичке групе ће у наредном периоду детаљније говорити. У начелној расправи ја ћу да поновим да ће Социјалистичка партија Србије за оба предложена закона у дану за гласање гласати и дати им пуну подршку. Хвала.

 ПРЕДСЕДАВАЈУЋИ: Захваљујем, госпођо Драгаш. Реч има министар господин Александар Вулин. Изволите.

 АЛЕКСАНДАР ВУЛИН: Желим да се захвалим што сте пажљиво проучили оба законска предлога.

 Само неколико ствари да разјаснимо. Послодавац не плаћа тумача. Тумача обезбеђује. Ви сте то добро рекли, али добро је да то нагласимо. Било је предлога да послодавац плаћа тумача. Добро звучи, међутим, знамо да би се то изродило у своју супротност. Онда би послодавац избегавао да запосли глуву и наглуву особу и рекао – то ми је још један трошак, као да запошљавам два радника. И, наравно да то нисмо урадили.

 Средстава су предвиђена. На разделу Министарства рада се налази око три милиона евра предвиђена за функционисање савеза особа са инвалидитетом. Кроз њих се финансира ова услуга у локалним самоуправама.

 Иначе, то јесте обавеза локалних самоуправа, али ми свеједно помажемо функционисање савеза, односно канцеларија за тумаче, и имамо већ осамдесет једну. Надам се да ћемо их имати много више, али и ту морамо бити реални – негде постоји потреба, негде не постоји потреба. Негде постоји потреба за већим бројем тумача, а негде заиста не постоји потреба да се организује канцеларија. Али, зато имате најближу општину где постоји савез и где постоји тумач па ћете одатле успевати да позовете тумача.

 Управо зато нисмо постављали рокове, јер како да предвидите то? Ево, глува или наглува особа треба да иде код лекара и заказано јој је за пет дана, како то у закону да предвидите да морамо да одговоримо у року од четири или шест дана? Не, једноставно, то је живот. Уосталом, то већ функционише, али јесте важно да се већ једном та материја уреди и да се људи осете као део овог друштва, што они свакако јесу.

 Поменули сте, када сте говорили о Закону о запошљавању, радничка потраживања у смислу пропуштених зарада и свега што иде из тога. Овим законом, као ни било којим другим законом или одлуком Владе, то право се не губи. Радник има право да тражи, радник има право да изрази своје потраживање у складу са законом. Да ли је то суд, да ли је то неки други начин, то је друго питање, али свакако да има.

 Реч стечај, коју нико од нас не воли, јесте управо лек за овај проблем. Када предузеће оде у стечај, онда радник има право да кроз Фонд солидарности добије девет зарада. Другачије не може. Дакле, треба сви да знамо да је то могуће. Ове године је у Фонду солидарности за такве намене издвојено неких петсто милиона динара. Дакле, и то је начин.

 Када већ говоримо о Фонду солидарности, само мали пример како ова влада функционише, за разлику од неких других – човек који води Фонд солидарности је ту од оснивања, није члан ниједне од владајућих партија. Наравно да га нисмо мењали, добро ради Фонд, шта ту има да се мења. Нисам сигуран да то сваки пут можемо да кажемо и за неке друге.

 Дакле, и то је један од начина, који нажалост некада не познајемо довољно, да се управо ова потраживања радника, у крајњој линији, испуне.

 Ми смо Законом о раду предвидели да радник добија обрачунски листић без обзира на то да ли му је исплаћена зарада или не. Послодавац је дужан да вам изда обрачунски листић. Обрачунски листић је, на основу Закона о раду, тог грозног Закона о раду, постао јавна исправа. Дакле, он се аутоматски у суду признаје, малтене, као меница. Потребно је само да се појавите у суду, не морате да имате ни адвоката. За време адвокатских штрајкова, ово је била једна од ретких ствари које су функционисале.

 Наравно, проблем је ако у предузећу нема новца, али нема закона који може од једног предузећа направити успешно предузеће. Тај закон не постоји, нити може да му напуни рачун.

 И законом који предвиђа ми само настављамо са праксом да ова влада јесте социјално одговорна влада. Извините, ово је прва влада која је у социјални програм и на сваки други начин узела и прихватила чак и раднике из предузећа где је пропала приватизација, где је држава признала да је лоше трговала, да је била лош трговац својим капиталом. То до сада није био случај.

 Није ова влада спроводила лоше приватизације, али свеједно, ми смо рекли – радник није ништа крив. Није крив радник за то што су му продали предузеће да га претворе у старо гвожђе и у грађевинско земљиште. Он је до сада, без ове владе, остајао на улици. За њега није важио социјални програм. За њега није важила никаква надокнада. Жали се свом газди, шта ми имамо с тобом, приватизован си.

 Ми смо рекли – не, тамо где је држава лоше трговала, где се показала као лош домаћин, ми ћемо заштитити радника, јер он ништа није крив. Ниједна влада пре нас није то урадила. Е, то је социјално одговорна влада. То се тако ради. Хвала.

 ПРЕДСЕДАВАЈУЋИ: Захваљујем, господине министре. Госпођо Драгаш, јавили сте, али немате право на реплику. Имате још четири минута, па ћете моћи на крају расправе, ако сматрате да треба још нешто да кажете, да то и кажете. Хвала.

 Реч има др Весна Ракоњац.

 ВЕСНА РАКОЊАЦ: Поштовани председавајући, уважени министре, представници Министарства, поштоване колеге, данас су пред нама два важна закона из области рада и социјалне политике, два важна закона која истичу трајно опредељење Владе Републике Србије да омогући пуну равноправност свим својим грађанима.

 Закон о употреби знаковног језика, као један у низу закона које смо донели, односно које ћемо донети, указује на велику бригу када су особе са инвалидитетом у питању.

 Када говоримо о знаковном језику, пре свега треба да знамо да овај језик има сва језичка својства, своје граматичке функције, фонологију, морфологију и синтаксу. ... о употреби знаковног језика треба да препустимо особама које имају потребу да га користе. То је њихово потпуно и неотуђиво право како би се инкорпорирале у све друштвене и јавне функције и делатности у нашем друштву.

 Зашто смо се определили за доношење закона? Зато што је у многим модерним државама нешто једноставно тако, подразумева се. Код нас не можемо да прихватимо да се нешто подразумева. Онда смо одлучили да донесемо овакав закон како бисмо остварили права да се у пуној мери ове особе укључе у све друштвене токове и буду равноправне с другима.

 Ако хоћемо да гледамо чашу до пола пуну или до пола празну, увек можемо да нађемо мањкавости. Тако смо данас чули да је потребно неко доказивање када је потребан тумач за знаковни језик. Не, није потребно никакво доказивање, потребна је само жеља и потреба, и да се она искаже, и особа која то жели добиће право на тумача за знаковни језик за све своје потребе које жели да оствари, било да се ради о здравственом осигурању, потрази за запослењем, за појашњењем од стране послодавца о условима на радном месту, о условима уговора о раду који треба да потпише о заснивању или престанку радног односа. Ове особе практично на овај начин уживају сва права.

 Што се тиче самог образовања, када су деца у питању, овај део закона се практично наставља, односно наслања на Закон о образовању; у делу о инклузији је јасно предвиђено да деца са оштећеним слухом и деца која имају потешкоће у говору због примарног оштећења слуха могу да остваре своје право на школовање и адекватно образовање кроз процес инклузије.

 Што се тиче образовања на знаковном језику, постоји више нивоа: постоји образовање и учење знаковног језика особа са инвалидитетом; затим, чланова њихових породица који желе да остваре то право и да имају равноправну комуникацију са својим укућанима. И, постоји још једна важна могућност, а то је образовање за ново занимање, а то је тумач знаковног језика, који ће бити потпуно равноправан као судски тумач, као преводилац за стране језике.

 Оно што бих ја хтела да истакнем и нагласим, то је да треба да обратимо пажњу и на оне средине где имамо националне мањине, које не говоре српским језиком, да се и њима обезбеди правовремена едукација и тумачи за знаковни језик на матерњем језику.

 Образовање ће спроводити установе образовања и васпитања које испуњавају те услове. Свакако, за тумаче за знаковни језик биће потребно и лиценцирање. То неће моћи да ради свако, него оне особе које су прошле одређену обуку.

 Нешто важно хоћу да кажем, а то је да је 2001. године организована прва школа за знаковни језик, имала је само пет полазника. Сада ће бити четрнаеста школа; у просеку буде око 60 полазника за знаковни језик. За претходних четрнаест година, отприлике, 300 особа је стекло основно образовање за употребу знаковног језика, а имамо нешто више од 50 тумача за знаковни језик.

 Оно што такође желим да нагласим, министар је и рекао, то је да послодавци не треба да се плаше, неће сносити никакве трошкове, нити ће бити у обавези да запошљавају тумаче, већ је то на удружењима и савезима за особе оштећеног слуха, који су дужни да обезбеде тумача за потребе својих корисника.

 Веома је битно да знамо како се финансира овај институт. Делом може да се финансира и финансира се из опредељених средстава буџета Републике Србије. Оно што је јако битно, треба да се ангажујемо да локалне самоуправе један део средстава планирају, на основу потреба својих средина, за организовање и едукацију и спровођење ових мера из закона. Оно што је веома битно, ту су могућности финансирања из легата, донација и свих законских средстава која могу да приходују удружења грађана.

 Мислим да је ово један добар закон, закон у низу, где ми желимо да наше суграђане који су мало другачији од нас ставимо у потпуно равноправан положај са нама. Желимо да им пружимо једнаке шансе за запослење, да им омогућимо адекватно образовање и да им омогућимо да своје таленте које имају у неким другим областима искажу на прави начин и буду пуноправни чланови нашег друштва.

 Што се диче другог закона који је данас на реду, а то су измене и допуне Закона, желим да кажем да се пажљивом анализом Министарства за рад и пажљивим надзором над законима који већ постоје дошло до закључка да постоје одређени проблеми, одређене злоупотребе. То се односи на право на новчану надокнаду након отпремнине, јер је уочено да постоји, не у свим срединама, ситуацијама, али од неких особа, некоректан став. На тај начин се директно оштећује буџет Републике Србије.

 Не треба да плашимо грађане. Опет кажем, ако желимо да гледамо чашу до пола празну, онда ћемо имати став као наше колеге и слаћемо поруку грађанима да треба да се плаше да ће остати обесправљени, да ће остати без надокнаде. Ја само желим да прочитам појашњење јер је пракса колега које имају такве ставове да изоставе неку реченицу или читав пасус па онда то добије сасвим другу конотацију, или нешто извуку из контекста.

 Што се тиче приватизације и фирми у реструктурирању, каже се овако: „Имајући у виду да је Законом о приватизацији предвиђено да се процес приватизације оконча до 31. децембра 2015. године, те да ће услед овог процеса великом броју запослених престати радни однос по основу вишка запослених, потребно је хитно прецизирати одредбе овог закона које се односе на остваривање права на новчану надокнаду.“ Значи, овде је изражена једна брига за број радника који ће остати без посла.

 „Наиме, лица којима је радни однос престао уз исплату новчане надокнаде, односно отпремнине у складу са одлуком Владе о утврђивању програма решавања вишка запослених, као и запослени којима је радни однос престао њиховом вољом или кривицом, заснивају радни однос на одређено, у пракси често веома кратко време (од два до шест дана), а затим, у договору са послодавцем, раскину радни однос на основу којег остварују право на новчану надокнаду за случај незапослености, на коју иначе не би имали право.“ Ово је пример класичне злоупотребе.

 Предложеним изменама и допунама спречила би се напред наведена злоупотреба закона. Наведеном изменом прецизирано је да ова лица могу остварити право на новчану надокнаду, значи, нико је не укида. Они могу остварити право на новчану надокнаду за случај незапослености тек уколико испуне услове из члана 66. Закона, односно поново буду осигурани најмање 12 месеци непрекидно или са прекидима последњих 18 месеци. Према томе, овим постижемо смањење злоупотребе и једну стварно коректну атмосферу када су запослени и незапослени у питању.

 Што се тиче измена и допуна овог закона, похвално је што смањујемо број чланова Управног одбора, са девет на седам. Једноставно, то је у циљу рационализације. Неко злонамеран ће да каже – па, и нисте нешто много смањили. Али, мало по мало, сагради се кућа.

 Оно што још желим да додам, то је да је овим законом јасно прецизирано да корисници новчане социјалне помоћи имају право на надокнаду за трошкове слања пријаве за запослење и право на трошкове превоза, значи када подносе ту пријаву за запослење. Значи, водило се стварно бриге до танчина.

 На крају само желим да кажем, када је овај закон у питању, коначно смо једним законом регулисали рад агенција које запошљавају наше раднике ван наше државе. То је оно што је овај закон уврстило, да кажем, у ред хитности. Предстоји нам сезона сезонског запошљавања радника. Знамо какве су се злоупотребе дешавале, знамо да агенције нису сносиле никакву одговорност, да је било и смртних случајева, да је било страшних прекршаја. Људи су били обманути, преварени, нису имали право ни на какву новчану, материјалну или моралну надокнаду.

 Овим законом је јасно прецизирано шта је обавеза агенције према особама које желе да раде у иностранству. Веома је битно да трошкове приликом конкурса не сноси радник који треба да буде запослен, већ послодавац који ангажује тог радника, када се ради о агенцији која посредује у запошљавању.

 Мислим да у дану за гласање неће бити дилеме да сви заједно гласамо и да усвојимо ове законе. Колеге из опозиције бих замолила, све примедбе које имају једноставно могу да изразе и упуте и на Одбору за рад. Међутим, нисмо имали част да нас удостоје својим присуством. Мени је јако жао, имали смо лепу и конструктивну расправу када су закон о знаковном језику и измене и допуне Закона у случају незапослености били у питању, жао ми је што нису дошли, увек су добродошли на Одбор за рад. Према томе, изволите, дођите, можемо о свему да разговарамо, да формирамо добре амандмане, добре предлоге да побољшамо законе. У дану за гласање Посланичка група СНС свакако ће гласати за оба закона. Хвала.

 ПРЕДСЕДАВАЈУЋИ: Захваљујем. Да ли још неко од овлашћених представника жели реч? (Не.)

 Прелазимо на редослед народних посланика према пријавама за реч у заједничком начелном претресу. Реч има народни посланик Зоран Живковић. Изволите.

 ЗОРАН ЖИВКОВИЋ: Грађанке и грађани Србије, Нова странка ће гласати за ова два закона, са образложењем које је врло једноставно: у оба закона је поштован српски језик, што је реткост када нам у задње време долазе предлози закона из Владе, тако да је то један мали, довољан разлог.

 Оно што је суштина за закон о знаковном језику, то је да се први пут нормира та област. Наравно да треба пружити прилику да се у првом закону направи један покушај да се уреди та област па ћемо видети како ће то даље да се развија. Мана у том закону је то што не постоје јасне обавезе послодаваца за примену онога што су права људи којима је дозвољена употреба знаковног језика, али можда ће подзаконским актима то да буде решено. Не бих више о томе да говорим.

 Што се тиче закона, како се формално зове, о изменама и допунама Закона о запошљавању и осигурању у случају незапослености, има један члан, нови члан који је разлог зашто ћемо гласати за њега, то је члан 98а. Колегиница је малопре поменула тај члан, који се бави обавезама агенције за посредовање при запошљавању у иностранству, значи за запошљавање наших грађана у иностранству. То до сада није имало своју нормативну страну, а било је у последње време, али и у ранијим периодима, пуно примера да су наши радници који су одлазили у иностранство практично одлазили на невиђено, без било каквих права, без било какве заштите. Добро је да се то промени.

 Чули смо у најави за ова два закона да су то два неполитичка закона, да немају питање дневне политике, што наравно није тачно. Сваки закон је политички закон, уопште нема потребе да се бранимо од тога. Народна скупштина је политичка институција и ми се овде бавимо политиком. То бежање од политике никад није добро. Лоше је политику водити на лош начин, компромитовати је, али водити политику, то је једно часно занимање.

 Што се тиче Управног одбора, смањује се број чланова са девет на седам. Ја мислим да треба укинути управне одборе у свим државним институцијама. Чему служе управни одбори? Овде пише да Управни одбор управља Националном службом за запошљавање. Управни одбор не може да управља Националном службом за запошљавање, она ради по закону, по другим актима које усваја Влада или овај парламент. Тај Управи одбор практично служи да би неко тамо добио неку позицију коју може да злоупотреби, без обзира на то да ли долази из Владе, из Социјално-економског савета, са било које стране.

 Државне институције су у потпуној одговорности Владе. Мени не треба никакав управни одбор у тој служби. Министар, министарство је одговорно, председник Владе је одговоран за рад свих државних институција, а не да се кријемо иза неких људи, којима прво створимо законске услове да буду у управним одборима, онда они тамо примају неке паре, па је онда прича због чега они примају паре, што је тачно, нема потребе да добијају никакве надокнаде за то, а остаје потпуно нејасно чему они тамо служе.

 Оно што је главна тема за мене данас, и то бих волео да чујем од директора Службе за запошљавање – ако не може то да каже, нека каже министру, па нека министар каже нама – тачан број запослених људи у Србији данас. То играње статистиком, методологијама, то са процентима, то горе-доле, колико је повећан износ доприноса за ПИО, све су то ствари које само крију реалну истину.

 У јануару 2013. године, по Заводу за статистику, било је запослено 1.716.499 људи. На крају прошле године, по Заводу за статистику, било је запослено 1.697.000 и нешто људи, што је смањење. Из података које имам, које сам покушао да нађем, па сам их ваљда нашао добро, наставак тог смањења је и у овој години. Смањење броја незапослених је последица промене методологије. Та методологија је сада таква да се свако ко је један дан радио прошле године води као запослен.

 (Председавајући: Време, господине Живковићу.)

 Само још једну реченицу. То подразумева и људе који раде неформалне послове. У ЕУ се по тој методологији евидентирају и проститутке. Према томе, то није реална слика у односу на оно како ми меримо незапосленост и запосленост. Хвала.

 ПРЕДСЕДАВАЈУЋИ: Захваљујем, господине Живковићу. Надам се да господин Павићевић неће замерити за ових двадесет секунди.

 Реч има министар. Изволите.

 АЛЕКСАНДАР ВУЛИН: Да бисмо дошли до прецизног броја колико има запослених у Србији, једини начин на који ви то можете да урадите, то је да узмете податке из ПИО фонда, Републичког фонда за здравствено осигурање и да их пријавите у Централни регистар обавезног осигурања. Не ради то Национална служба запошљавања. Национална служба запошљавања се бави незапосленима, бави се лицима која су на евиденцији, а не лицима која раде. Национална служба за запошљавање нема никакве везе с тим.

 Републички завод за статистику спроводи анкету о радној снази. Последњи податак који имамо је 2.322.201 запослено лице, на основу Републичког завода за статистику. То је методологија коју примењују Међународна организација рада и ЕУРОСТАТ. Она је важила и 2012. године. Ако није ваљала тада, не ваља ни сада. Ако је била добра тада, добра је и сада. Таква је. И не важи само за нас, важи и у Мађарској, Белгији, Немачкој, важи у свим земљама ЕУ. Тако се рачуна стање запослености, на основу анкете о радној снази. То је тако.

 Једино што могу да вам понудим и што ова земља може да вам понуди и, видим, критичари никако да ми објасне како је то могуће – 2.062.856 људи у овој земљи, на дан 20. априла 2015. године, уплаћује пензијске доприносе, уплаћује из радног односа, уплаћује тако што ради. И, да додамо, у ово не улазе самосталци и пољопривредници, ово су искључиво они који су из радног односа, ово о чему говорим.

 Само још једна мала дигресија. Послодавац, када је у питању закон о употреби знаковног језика, има обавезу да обезбеди тумача, да затражи тумача у тачно одређеним фазама радног односа – када закључује уговор о раду, када се прекида уговор о раду, када се потписује анекс уговора о раду. Дакле, у најважнијим елементима, у правном смислу, радног односа послодавац је дужан да обезбеди тумача, да се обрати одговарајућем удружењу и да буде обезбеђена помоћ, али наравно, и ту да будемо поштени, у случају да је то једини облик комуникације, дакле, да није могуће читање с усана или нешто слично. Ако добијете уговор о раду на папиру, ту вам не треба тумач, то се прочита и то је довољно. У сваком случају, да, послодавац има обавезу да у одређеним фазама радног односа обезбеди тумача. Хвала.

 ПРЕДСЕДАВАЈУЋИ: Захваљујем. Извињавам се, господине Живковићу, излагање господина министра није ми омогућило да имате право на реплику.

 Реч има народни посланик Маријан Ристичевић. Изволите.

 МАРИЈАН РИСТИЧЕВИЋ: Захваљујем. Даме и господо народни посланици, поздрављам то што је мој колега земљоделац подржао ова два предлога закона, тако да ћу их и ја подржати. И ми речник за трку имамо.

 Што се тиче оба закона, ја ћу их подржати. Мало сам разочаран јер колега из странке бившег режима, чији представници владају над једном четвртином територије, у Војводини, није присутан. Демократија није слушати само себе, говорити шта хоћеш и слушати само себе. Демократија је и слушати шта други имају да кажу о тој теми. Мој колега из странке бившег режима је рекао оно што је он хтео да чује и изашао напоље. Није он ни глув, ни наглув, он је постао слабослух, не жели да слуша друге колеге шта имају о томе да кажу.

 Што се тиче Закона о запошљавању, ми којешта можемо да кажемо, посебно о претходном периоду. Слушао сам пажљиво тог борца за радничка права, који је скакутао у ципелицама од 400 евра. Многи од оних који владају једном четвртином територије Србије и који су владали дванаест година на територији целе Србије данас причају о социјалним правима која су они, наводно, емитовали, али није имао ко да плати зато што је наш главни производ у држави био дуг и из дуга су плаћана права која су емитовали без производње и која су на такав начин била вештачка.

 Многи од њих ставе и петокраку на своје профиле на друштвеним мрежама, ставе петокраку, купе стан у Бечу и онда причају о радничким правима. То је за мене напросто неприхватљиво. Зато ми је жао што колега који је говорио тако надахнуто о правима радника, колега из странке бившег режима, тренутно није присутан, из простог разлога што он има само нешто да каже, али никад нема право ни обавезу да послуша и оно што неки други посланици имају да кажу.

 Прича о социјалној правди од припадника странке бившег режима треба да почне од дивље приватизације, која је установила не капитализам, него „капитулизам“. После те дивље, предаторске приватизације, као цунами да је прошао кроз наше фабрике, као цунами да је прошао кроз наша предузећа и, да употребим неки израз, више су нас коштали они него санкције, бомбардовање и осиромашени уранијум заједно. Последице њихове владавине су далеко веће на целој територији Србије. На несрећу, барем на моју, и већине грађана, они још увек владају једном четвртином територије.

 Губитак 700.000 радних места поставља питање – шта би било са Законом о запошљавању, какве бисмо могли повластице сада да установимо неким новим законом да нисмо од 2000. године изгубили 700.000 радних места? Односно, неки показатељи кажу да је толико радних места изгубљено за протеклих дванаест година.

 Само за три године, пре 2012. године, изгубљено је 400.000 радних места, иако је речено да ће бити 200.000 радних места одмах, у једној претходној кампањи њиховог бившег председника странке бившег режима. Са тих 400.000 радних места која су само у три године избацили, до 2012. године, ми бисмо данас имали 400.000 доприноса више у ПИО фонду, дакле, са правом из производње би могле да порасту пензије за 20%. Не би било потребе за ограничавањем дотација одређених пензија, него би те пензије реално могле да порасту за 20%, да буду веће, да није било такве политике која је 400.000 људи избацила из привредног ланца. Уместо да буду на приходовној страни, 400.000 радника је прешло на расходовну страну, постали су на одређени начин социјални случајеви, а да нису имали жеље за то.

 Жао ми је што колега из странке бившег режима тренутно није присутан да мало дебатујемо и о томе како су произведени тајкуни, да нам каже да ли је у последње три године произведен било какав тајкун на територији Републике Србије, не рачунајући оне њихове које су они установили и за које не знамо шта ћемо да радимо с њима, или су они писали законе, односно наручивали законе.

 Навешћу један пример. Колико би више радних места било да није бивши финансијски директор странке бившег режима купио три шећеране за три евра? То је био тај цунами, то је била дивља, предаторска приватизација, која нас је коштала стотине хиљада радних места одмах. Да упоредим, исти финансијски директор странке бившег режима је гаћице једне певачице платио пет хиљада евра. Значи да је тада када су они суверено владали Србијом, странка бившег режима, њихов финансијски директор, иначе познати тајкун, у Србији једна шећерана коштала 1.666 пута мање него гаћице његове омиљене певачице!

 Данас припадници те исте странке спочитавају губитак радних места онима који су тај губитак зауставили. Нека изволе да кажу колико је радних места нестало у последње три године. Ја сам изнео податак да је пре 2012. године, за три-четири године владавине странке бившег режима, нестало 300.000–400.000 радних места. И, рецимо, упоредо с тим, курс евра је скочио са 78 на 120 динара. Нека нам кажу колико је курс евра порастао у последње три године, колико је број радних места пао у последње три године. Тако ћемо упоредити владавину странке бившег режима (која још увек, нажалост, траје на једној четвртини територије Србије) и владавину садашње владе, односно обе владе које су настале после лета 2012. године.

 Мислим да вреди подржати оба закона, с обзиром на то да је један сасвим нов и дефинише говор знакова. Други, о запошљавању, доноси неке новине.

 Поздрављам смањење чланова одбора са девет на седам. То доноси колику-толику уштеду. То смо исто урадили, чини ми се, и са Законом о здравственом осигурању, где смо са 21 члана број свели на седам. Од тога Влада даје четири, а три дају струковна удружења. Па су у њиховој штампи покушали да нам накаче целу аферу јер је земљорадник именован на месту РФЗО, које је предвиђено за земљорадника. Они су пре тога имали 21 члана, три пута више, и уместо једног земљорадника имали су два. Када је смањен број на седам, када је то троструко мање, када смо ставили само једног земљорадника, онда је то био проблем. Није проблем био што је остао један земљорадник, као представник осигураника, већ је био проблем што сам то ја. Да сам знао да ће бити толико напада на мене, одустао бих и уступио своје место колеги виноделцу, земљоделцу.

 Дакле, верујем да вреди подржати ова два закона.

 Морам колеге да упозорим да се из тешких ситуација, каква је она која је наслеђена 2012. године, не излази лако, већ тешко. Не можете се мердевинама до успеха попети, као странка бившег режима, са рукама у џеповима. Треба још више да радимо, без обзира на њихове критике. Влада и народни посланици треба да помогну, свако из свог угла, да време проведемо у раду, труду и зноју, па да изађемо не из капитализма, већ „капитулизма“ који смо наследили. Постоји немачка пословица која каже – треба бити стрпљив, нема у свакој шкољци бисера, али сваку морате отворити. Мислим, с обзиром на то да сам земљорадник, да пут до успеха може да води само преко плуга и струга, и никако више. Хвала.

 ПРЕДСЕДАВАЈУЋИ: Реч има народни посланик Вера Пауновић.

 ВЕРА ПАУНОВИЋ: Поштовани потпредседниче Скупштине, поштоване колегинице и колеге народни посланици, поштовани представници Владе, укратко ћу се осврнути на Предлог закона о изменама и допунама Закона о запошљавању и осигурању за случај незапослености.

 У ситуацији у каквој се налазимо природно је да један овакав закон, који третира питања везана за незапосленост, изазива интересовање великог броја грађана, али надамо се да ће се то у догледној будућности променити, односно да ћемо успети да остваримо постепено повећање запослености.

 Што се ових измена и допуна тиче, оне ће донети две главне новине у области уређења осигурања за случај незапослености. С једне стране, изменом у члану 67, који регулише ко и под којим условима има право на накнаду за случај незапослености, затвориће се досадашња могућност за злоупотребу стицањем права на ово новчано давање.

 Иако могу донекле да разумем мотиве оног ко је остао без запослења и добио отпремнину, после тога се фиктивно запослио на свега пар дана и одмах затражио да му се исплаћује накнада за случај незапослености, јер је целокупно стање у нашем друштву тешко, свако мисли да збрине себе и своју породицу, опет се не може пренебрегнути чињеница да се на овај начин врши злоупотреба суштине права на помоћ у случају незапослености. Тако се од државе извлаче немала новчана средства, која би и те како значила неком другом појединцу кроз новчано давање или за подстицање запошљавања.

 Стога ће усвајањем ових измена и допуна бити затворене могућности за такве правне штетне последице, јер ће се сада отпремнина изједначити са новчаним давањима за случај незапослености, па ће се за поновно стицање права на новчану накнаду тражити уобичајени услов од најмање годину дана радног стажа.

 У вези с овим спречавањем даљих злоупотреба, мислим да је добро што се истовремено иде на измену члана 69, који регулише основицу за израчунавање висине накнаде. Ако је већ предвиђено да се та накнада исплаћује након најмање годину дана уплаћених доприноса, мислим да је онда логично да се за основицу, коју чини просек зарада у периоду пре престанка запослења, узима исти период од 12 месеци, јер је досадашње решење од шест месеци омогућавало да се врше махинације кроз фиктивна повећања или прерасподеле исплаћених зарада како би се та основица увећала.

 На другој страни, након усвајања ових измена биће уведена једна веома добра допуна у постојећем члану 53. који регулише преквалификацију и додатно образовање незапослених. Предвиђа се да се досадашња права незапосленог који учествује у овим програмима на обавезне уџбенике и трошкове превоза сада допуне и правом на одређену новчану помоћ.

 Овом изменом би требало дати додатни подстицај незапосленима да се укључе у ове програме, али мислим да је још важније што ће се том накнадом, ма колика она била, психолошки подићи само вредновање тих незапослених лица, односно она ће схватити да су корисни чланови друштва јер се њихов рад конкретно вреднује. То је посебно важно за младе људе, који неретко дуго времена проводе на евиденцији Националне службе за запошљавање.

 Поштовани народни посланици, ми у ПУПС-у знамо да се незапосленост сама по себи не може победити само доношењем квалитетних законских решења, те да се на томе мора системски радити у многим областима, али сматрамо да су предложене измене и допуне Закона један добар корак, који доприноси побољшању постојећег законског текста, отклањању одређених правних празнина и побољшању права незапослених лица, па ће у дану за гласање Посланичка група ПУПС-а дати подршку за усвајање овог закона, као и Предлога закона о употреби знаковног језика. Хвала на пажњи.

 ПРЕДСЕДАВАЈУЋИ: Реч има народни посланик Биљана Хасановић Кораћ. Изволите.

 БИЉАНА ХАСАНОВИЋ КОРАЋ: Захваљујем, поштовани председавајући. Уважени министре са сарадницима, даме и господо народни посланици, данас расправљамо, као што је већ више пута поновљено, о два предлога закона, Предлогу закона о изменама и допунама Закона о запошљавању и осигурању за случај незапослености и Предлогу закона о употреби знаковног језика.

 Искрено, не видим да су испуњени услови из члана 157. Пословника Народне скупштине о спајању у заједнички начелни претрес ова два предлога закона, осим што су из надлежности истог министарства, па се питам шта је био разлог да већина изгласа спајање у јединствени начелни претрес? Да ли можда да се омогући министру да не мора да долази два пута у Скупштину да брани ове законе? Или се жури, а не знамо зашто, јер од најављених реформи и промена нема много на видику; немамо предлоге закона који су обећани, да ће бити у поступку већ сада, а још нису стигли до Скупштине.

 Прво ћу причати о Предлогу закона о изменама и допунама Закона о запошљавању и осигурању за случај незапослености. Основни закон је донет 2009. године и претрпео је измене и допуне 2010. године. Од тада су се доста изменили услови у друштву, посебно по питању запошљавања и решавања проблема незапослености, који је јако велики и представља проблем од животног значаја за велики део становништва у Србији, па је логично што су се стекли услови за измене и допуне овог закона и његово прилагођавање новонасталим условима и осавремењавање, као и ефикасније и квалитетније решавање проблема незапослености.

 Министар је дао кратко уводно излагање, а читајући Предлог закона и образложење које је дато уз Предлог закона може се закључити да се овим предлогом закона мења састав и број, као и начин избора чланова Управног одбора Националне службе за запошљавање, тако да се смањује број и тиме рационализује рад и утрошак средстава за рад Управног одбора.

 Даље, омогућава се једнообразно и ефикасније обављање послова запошљавања увођењем дужности запослених у Националној служби за запошљавање да се стално усавршавају ради успешнијег остваривања и унапређивања обављања послова запошљавања.

 Унапређују се мере активне политике запошљавања које се могу креирати на годишњем нивоу акционим планом. Обезбеђује се новчана помоћ незапосленима које Национална служба упути на додатну обуку и образовање, тако да се исплаћује и новчана помоћ, поред трошкова за уџбенике и превоз.

 Врши се усклађивање појмова са Законом о социјалној заштити.

 Укидањем обавезе закључивања уговора о раду код јавних радова спроводи се мера активне политике запошљавања и закључивањем других видова уговора.

 Уређују се услови за поновно остваривање права на новчану накнаду за осигурање за случај незапослености, чиме се спречавају злоупотребе.

 Регулише се обрачун основице за утврђивање висине новчане накнаде за случај незапослености.

 Предвиђа се обустава исплате новчане накнаде за време за које мирују права по основу незапослености и када се корисник новчане накнаде нађе у притвору.

 Омогућује се наплата потраживања Националне службе за запошљавање за неосновано исплаћене износе путем суда, у поступку извршења на основу правоснажне одлуке донете у управном поступку.

 Врши се усклађивање са Законом о запошљавању странаца и Правилником о дозволама за рад.

 Регулише се коришћење једнообразне базе података из Централног регистра из кога се преузимају подаци.

 Усклађују се казнене одредбе са предложеним изменама и допунама итд.

 Све ово сам навела да бисте министар и ви, поштоване колеге, видели да сам детаљно прочитала закон и образложење и да оно што имам да кажем у ствари не причам напамет, него после детаљне анализе текста који је пред нама.

 Све ово што сам навела изгледа лепо, логично, корисно, рационално, али само када се гледа површно, без удубљивања у понуђена решења и последице које ће она произвести у пракси.

 Зато је Посланичка група Борис Тадић – Социјалдемократска странка, Заједно за Србију, Зелени Србије на Предлог закона, који има двадесет чланова, поднела тринаест амандмана којима покушавамо да побољшамо текст Предлога закона и функционисање Националне службе за запошљавање, као и да заштитимо интересе оних који остају без посла и оних који су већ запослени, јер је то угрожена група грађана која већ има проблема са егзистенцијом.

 Прво, што се тиче Управног одбора Националне службе за запошљавање, под демагошком причом рационализације предлагач закона је чланом 1. мењао члан 12. који се односи на Управни одбор Националне службе, састав, избор, начин одлучивања и друга питања.

 Наиме, предлагач у образложењу наводи да би оваквим решењем била извршена рационализација у погледу броја чланова Управног одбора тиме што би се број чланова Управног одбора смањио са девет на седам.

 Сматрамо да је постојеће решење прихватљивије од овога које нуди предлагач закона и то из више разлога. Прво, не види се каква је то конкретна рационализација извршена у односу на постојеће стање будући да се број чланова не смањује са девет на седам, већ се фактички смањује са осам на седам. Значи, уштеда је само за једног члана, јер је, према досадашњем, сада важећем закону, директор Националне службе за запошљавање по функцији био члан Управног одбора, тако да је број изабраних чланова осам, а не девет.

 Друго, што је можда још значајније, начин избора, односно право предлагања чланова Управног одбора које предлагач нуди у Предлогу закона довешће до тога да су чланови Управног одбора у великој мери продужена рука чак не ни Владе Републике Србије, већ министра надлежног за послове запошљавања. Наиме, према постојећем решењу, четири изабрана члана су именована од стране Владе, а друга четири члана од стране Социјално-економског савета, док је директор био члан по функцији. Сада, према понуђеном решењу, више од половине, укључујући и председника Управног одбора, предлаже министар, док се утицај Социјално-економског савета, у који су укључени синдикати и послодавци, смањује и представници Социјално-економског савета су у Управном одбору у мањини.

 Изменама и допунама преосталих чланова умањују се досадашња права незапослених лица, што посебно има драматичан облик када се имају у виду прошлогодишње измене Закона о раду, као и смањење зарада и пад запослености.

 На пример, у члану 6. предлагач укида обавезу послодавца који организује јавне радове да закључи уговор о раду на одређено време. У образложењу се наводи да је разлог томе жеља предлагача да омогући послодавцу да ангажује незапослене и по основу других уговора који нису уговор о раду. Међутим, предлагач није своју намеру остварио оваквим решењем, већ је само предвидео да послодавац не мора, а онда вероватно и неће, да закључи било какав уговор о раду.

 Требало је да се предвиди да се у оквиру јавних радова лица ангажују по основу једног од уговора о радном ангажовању. Не мора да буде по уговору о раду, али не треба да се укине било какво навођење да је послодавац дужан да закључи уговор о радном ангажовању. Овако се оставља отворен простор за сиву зону.

 У члану 7. предлагач је укинуо право на новчану накнаду не само лицима у процесу приватизације, већ свим лицима која буду била проглашена технолошким вишком одлуком Владе, а која су остварила накнаду или отпремнину у износу већем од законом одређене отпремнине.

 Овде треба посебно имати у виду да су садашње околности битно другачије у односу на околности које су постојале у моменту доношења закона који се сада мења. Наиме, најављују се отпуштања у јавном сектору, где су у међувремену драматично смањене плате. У међувремену је измењен и Закон о раду, и тада је смањен законом загарантовани износ отпремнине. Истовремено су посебним законима умањене зараде, што додатно утиче на износе отпремнине. Уколико би се овакво решење предлагача прихватило, технолошки вишкови би остали без права на новчану накнаду када би примили отпремнине, које су знатно мање него што би биле пре годину дана, нпр. основица за новчану накнаду.

 Предлагач је направио и помак у односу на досадашње стање у погледу одређивања основице за обрачун висине новчане накнаде. Одређени случајеви нису прецизно регулисани. Међутим, предлагач ће својим решењем тешко оштетити одређене категорије запослених. Основица за обрачун накнаде је просечна зарада, и то није спорно. Спорна је дужина периода на основу којег се израчунава просечна зарада; са постојећих шест месеци се продужава на дванаест месеци. У друштву у коме је запослење стабилно и сигурно ово не би био проблем, али имајући у виду да се у Србији грађани запошљавају на одређено време и врло често отпуштају, овај период је изузетно дугачак.

 Озбиљан проблем је шта се узима као основица обрачуна када незапосленом лицу послодавац није исплаћивао зараду, плаћао доприносе и порезе. Предлагач предвиђа да ће се у овој ситуацији новчана накнада исплаћивати у најнижем износу, дакле, као основицу узима минималну зараду, а не оно што је била реална зарада незапосленог лица. Незапослени је двоструко оштећен: прво од стране послодавца, потом и од државе, а без своје кривице. Послодавац који није обрачунао, а тиме ни уплатио, доприносе и даље има дуг по том основу према држави. Држава, ако има добре воље, има инструмената да овај дуг наплати. Нема разлога да због тога што несавесни послодавац не измирује обавезе незапослени трпи последице.

 У погледу начина доношења закона, хтела сам да кажем да у образложењу пише: „Предвиђа се усвајање овог закона по хитном поступку, без одржавања јавне расправе, али обављени су бројни директни разговори са заинтересованим лицима. Нацрт закона је у поступку утврђивања послат на мишљење свим релевантним органима.“ Желим да питам министра која су то заинтересована лица? Који су то релевантни органи? И ко је тај ко је овлашћен да процењује да нема потребе за јавном расправом, за укључивањем шире јавности и има дискреционо право да одреди која су то заинтересована лица и који су то релевантни органи?

 Сматрамо да није било основа за доношење по хитном поступку и за избегавање јавне расправе, јер, како пише у образложењу, жури се због приватизације која треба да се заврши до краја 2015. године, а до тада је било времена да се спроведе све ово. Захваљујем.

 ПРЕДСЕДАВАЈУЋИ: Захваљујем. Повреда Пословника, народни посланик Зоран Бабић.

 ЗОРАН БАБИЋ: Господине председавајући, повредили сте Пословник, члан 106. Ја изузетно поштујем претходну говорницу као марљиву и вредну, заиста, јако дуго се познајемо и делимо ове посланичке клупе, али сте повредили Пословник јер сте морали да опоменете госпођу Хасановић Кораћ да смо ми дневни ред утврдили јуче, да је ово сада скроз друга тема, да спајање тачака дневног реда, Предлога закона о употреби знаковног језика и Предлога закона о изменама и допунама Закона о запошљавању и осигурању за случај незапослености, јесте логично и нормално зато што долазе из истог министарства.

 Подсетио бих такође вас, господине председавајући, да све оне народне посланике којима смета, ето, када се споје две тачке дневног реда подсетите како је то 5. маја 2010. године значило када се споје 94 тачке дневног реда, па се споји Закон о пиву са Законом о изменама и допунама Закона о Агенцији за приватизацију. Какве везе имају пиво и Агенција за приватизацију осим што су све приватизовали као да су били на пиву? Какве везе има Закон о заштити становништва од изложености дуванском диму са Законом о шумама, осим ако неки пикавац неће да запали шуму? Закон о потврђивању Европске конвенције о заштити кућних љубимаца са Законом о поштанским услугама? Деведесет и четири.

 Дакле, 29. маја 2009. године – 64 тачке дневног реда. Па, имамо везу, има везу, господине Вулин, Закон о радио-дифузији са Законом о добробити животиња. Мислим да је сасвим логично. Закон о општој безбедности производа са Законом о етанолу, а све то заједно са Законом о безбедности саобраћаја на путевима.

 Тако да свима онима којима сметају овакве тачке дневног реда... Ја вас убудуће, господине председавајући, ево, ја ћу вам дати све ове папире да имате код себе…

 (Председавајући: Време. Захваљујем, господине Бабићу.)

 …имају и стручне службе, тако да можете да подсетите народне посланике шта значи радити по правилнику и по Пословнику.

 ПРЕДСЕДАВАЈУЋИ: Захваљујем. Господине Бабићу, ја морам да вам дам одговор, мада је одговор већ дат. Сваки посланик има право да предложи спајање расправе. Такође, Скупштина је донела одлуку и сад је беспредметно о томе разговарати. Опет, неки посланици имају кратко памћење или брзо заборављају, тако да ја ту не могу да помогнем ништа.

 Да ли желите да се Скупштина изјасни? (Не.) Хвала.

 Изволите. Повреда Пословника, народни посланик Марко Ђуришић.

 МАРКО ЂУРИШИЋ: Хвала, поштовани председавајући. Па, поново сте повредили члан 104. који у последњем ставу говори о томе да реплика не може да траје дуже од два минута. Ја знам да ви много волите шефа ваше посланичке групе, можда се у међувремену та љубав смањила, па његово право на реплику…

 (Председавајући: Колико је трајала? Извињавам се, господине Ђуришићу? Две секунде је трајала пре него што сам изговорио.)

 Трајала је два минута и петнаест секунди.

 (Председавајући: Па не можете тако. Не говорите истину, господине Ђуришићу.)

 Значи, два минута и петнаест секунди. Пре неколико сати је трајала два минута и четрдесет пет секунди.

 (Председавајући: Господине Ђуришићу, ви сте само искористили те две секунде да бисте сада имали основ да се због нечега јавите за повреду Пословника, да бисте покушали да реплицирате ономе што је господин Бабић рекао и замерио мени као председавајућем у повреди Пословника.)

 Могу ли сада да наставим?

 (Председавајући: Изволите.)

 Хвала вам, поштовани председавајући.

 (Председавајући: Замолио бих вас да говорите истину.)

 Ја говорим искључиво истину и ниједном речју до сада у ових минут и десет секунди, с тим да сте ви говорили тридесет секунди, нисам говорио о ономе што је говорио господин Бабић. Значи, само говорим о времену које за реплику има шеф вашег посланичког клуба…

 (Председавајући: О те две секунде које су прешле преко два минута?)

 … који очигледно може да говори колико год жели, јер зна да му ви нећете скренути пажњу да право на реплику може да траје до два минута.

 (Председавајући: Ви добро знате да сам га прекинуо после два минута.)

 Ви сте га пустили да говори два минута и петнаест секунди.

 (Председавајући: Није истина.)

 Једино видим напредак да се са два минута и четрдесет пет секунди смањило на два минута и петнаест секунди. То је добро. Идете у добром смеру, али ја вас молим поново да имате исти аршин према свакоме од нас. Хвала.

 ПРЕДСЕДАВАЈУЋИ: Рекли сте неистину, господине Ђуришићу. Проверићемо са техничком службом. У моменту мог изговарања прошле су две секунде да је прекорачио време и истог момента сам искључио…

 Говорите неистину, господине Ђуришићу.

 (Марко Ђуришић: Ви говорите неистину.)

 Реч има министар.

 (Марко Ђуришић: Нисте ме питали да ли желим да се изјасни Скупштина.)

 Да ли желите да се Скупштина изјасни? (Да.) Скупштина ће се изјаснити. Да ли ћете прихватити одлуку Скупштине?

 Реч има министар.

 (Зоран Бабић: Пословник.)

 По Пословнику…

 (Биљана Хасановић Кораћ добацује са места.)

 Зато што, госпођо Биљана Хасановић Кораћ, ми овде имамо редослед како се пријављују посланици и видим да се господин Бабић пре вас пријавио.

 Изволите, господине Бабићу.

 ЗОРАН БАБИЋ: Члан 107, господине председавајући, достојанство Народне скупштине. Када неко покушава некоме да стави фластер на уста, да не говори у Народној скупштини Републике Србије, то представља репресију, то представља тиранију, то представља један антидемократски процес.

 Колико ћу ја говорити у Народној скупштини, одређује Пословник, али, најважније, одређују изборни резултати, одређују грађани Републике Србије.

 Нећу се извињавати, господине председавајући, никоме у овој сали зато што су грађани Републике Србије, верујући у политику Српске напредне странке и Александра Вучића, дали такву подршку да имамо време од 163 минута да говоримо о сваком закону. Оним бившим, који су радили тако маестрално и добро да су једва прескочили и прешли цензус и дали им време од 14 минута и 34 секунде, нећу се извињавати.

 (Председавајући: Господине Бабићу, морате да укажете на који начин сам повредио Пословник.)

 Такође, нећу дозволити да ми ико ставља фластер на уста и да не дозвољава да говоримо, било ко од колегиница и колега, уважених народних посланика Српске напредне странке, али и других посланичких група. Јер, то је унижавање демократије, понижавање парламентаризма, понижавање грађана Србије који су се определи кога, како и коју политику желе у Србији.

 ПРЕДСЕДАВАЈУЋИ: Господине Бабићу, колико год се трудио, неки народни посланици не могу да схвате значење ове теме, значење овог високог дома и да не прибегавају таквим стварима за које ви у овом тренутку мислите да бих ја као председавајући требало да их онемогућим.

 Да ли желите да се Скупштина изјасни у дану за гласање? (Не.)

 Реч има народни посланик Биљана Хасановић Кораћ, по Пословнику.

 БИЉАНА ХАСАНОВИЋ КОРАЋ: Захваљујем, господине председавајући. Управо зато што схватамо значај ове теме, позивам се на повреду члана 108. Повредили сте члан 108, дужни сте да се старате о реду на седници. Дали сте господину Бабићу реч за повреду Пословника, а дозволили сте му да све време реплицира после мог говора.

 Повредили сте и члан 107. у коментару после његовог говора када сте рекли да неки посланици овде имају кратко памћење. Нисте ви овлашћени да тако коментаришете наше говоре, а ми имамо право да искажемо своје мишљење. Знала сам да је изгласано и рекла сам да је већина изгласала, али имам право да искажем своје мишљење о изгласавању обједињавања расправе. Захваљујем.

 ПРЕДСЕДАВАЈУЋИ: Управо ви, госпођо Хасановић Кораћ... По Пословнику, моја је дужност да на повреду Пословника коју искаже народни посланик морам да дам објашњење. Ви ми сада ускраћујете могућност да ја једноставно кажем да нема могућности да посланику који има кратко памћење не дозволим да он то искаже. Значи, ви то мени сада оспоравате.

 (Биљана Хасановић Кораћ: Не можете да кажете да има кратко памћење.)

 Немојте да добацујете. Веома вас уважавам и немојте да добацујете из клупе. Види се на камерама на који начин то радите и како коментаришете оно што говорим. Нећу сада да изговорим ваше име и презиме, јер не желим на такав начин да вас рекламирам. Али ваше године, и моја пристојност је таква да не реплицирамо на овакав начин сада, ви из клупе и ја с овог места.

 Да ли желите да се Скупштина изјасни у дану за гласање? (Да.)

 Замолио бих вас да будете присутни и да гласате о повреди Пословника, као што није до сада пракса.

 Реч има народни посланик Марко Ђуришић, повреда Пословника.

 МАРКО ЂУРИШИЋ: Хвала, председавајући. Повредили сте, овако, прво, члан 103. став 7: „Председник Народне скупштине је дужан да народном посланику који се не придржава одредаба из ст. 1, 2, 4. и 6. овог члана, или на други очигледан начин злоупотребљава права предвиђена овим чланом, изрекне мере предвиђене чл. 108–111. овог пословника.“

 На моје рекламирање повреде Пословника о томе да реплика не може да траје дуже од два минута, јер тако стоји у Пословнику, народни посланик је говорио о изборним резултатима и времену које свака посланичка група има. Никакве везе нема с оним што сам ја говорио. Значи, директно је злоупотребио, ...

 (Зоран Бабић: А ко је реплицирао?)

 ... реплицирао је. Као што и сада крши Пословник добацивањем из клупе, а ви не смете ништа да му кажете. Разумем ваш страх, верујем да ћете се до краја овог мандата охрабрити.

 (Председавајући: Господине Ђуришићу, имам само страх на ваше претње, други страх немам.)

 Тако да вас поново молим да се придржавате овог пословника онако како је он написан, да га не тумачите креативно. Као што сте покушали данас 45 секунди да узмете од неког времена, за шта овај пословник не даје могућност.

 Као што вам овај пословник не даје могућност да коментаришете са тог места да ли неко има дуже или краће памћење, мању или већу памет или сличне ствари. Ако желите да се упустите у дискусију, искористите члан 100, који сте повредили када сте одговарали мојој колегиници госпођи Хасановић Кораћ, и реците у расправи оно што имате да кажете. Немојте са тог места да дајете коментаре.

 ПРЕДСЕДАВАЈУЋИ: Време, захваљујем.

 (Марко Ђуришић: Можете само да говорите о томе да ли сматрате да сте својим понашањем повредили Пословник и да ли можемо да се изјаснимо.)

 Ево, видите, говорили сте седам секунди више од два минута.

 (Марко Ђуришић: Са искљученим микрофоном. Када њему једном искључите микрофон, онда се мени обратите.)

 Господине Ђуришићу, као што по Пословнику није да сада с места реплицирате мени.

 Господине Ђуришићу, било је то пре неколико минута, тако да знате да сам господина Бабића, када сам сматрао да крши Пословник, да не говори о повреди Пословника, упозорио. И господин Бабић је после тога завршио излагање. Тако да не говорите истину, господине Ђуришићу. Као што мени оспоравате право да ја у одговору на питање да ли сам прекршио Пословник дајем свој аргумент да мислим да нисам прекршио Пословник и због чега мислим да нисам прекршио Пословник. То право не можете по Пословнику да ми ускратите, господине Ђуришићу, колико год се трудили.

 Реч има министар Александар Вулин. Изволите.

 АЛЕКСАНДАР ВУЛИН: Само кратко. Када је у питању повезивање ова два закона, Народна скупштина Републике Србије је изгласала Закон о министарствима којим је у надлежност овог министарства ставила и особе са инвалидитетом, и политику запошљавања, и борачка питања и социјална питања, тако да величина овог министарства свакако оправдава и то да се ова два закона данас представљају заједно у Народној скупштини.

 За оне који не знају, Министарство рада брине о 3.300.000 грађана Србије, а има нас мање од 15.000 укупно запослених. Дакле, такво је Министарство и зато ће се и надаље дешавати да имамо законе који делују разнородно, али у суштини имају и те како везе.

 Па, овај закон посебно, извините, и на особе са инвалидитетом…

 (Председавајући: Госпођо Каравидић, немојте да добацујете министру док врши излагање.)

 Слободно, не сметате ви мени, увек има нешто занимљивије, само ви изволите.

 Дакле, особе са инвалидитетом су такође део политике запошљавања. Ово је Закон о запошљавању, ми ћемо мерама НСЗ ове године обухватити преко 5.000 особа са инвалидитетом. Многе од њих ће бити особе које су глуве или наглуве. Дакле, ово је потпуно логично и оправдано.

 Што се тиче тога са ким смо разговарали, разговарали смо са свим представницима Социјално-економског савета, више пута, радне групе су радиле на томе, имали су своје примедбе на то. Наравно, разговарали смо и са одговарајућим експертима.

 Оно што је најважније, овај закон се усваја по хитном поступку зато што, сада слободно можемо да кажемо у овом случају, време је новац. Отпремнину је добило 11.575 људи. Теоретски посматрано, 11.575 људи може сада да закључи радни однос у трајању од шест дана и да седмог дана обезбеди још 12 месеци надокнаду из НСЗ. Ко ће то да плати? Ми немамо тај новац и тај новац није намењен за то. Зато је по хитном, да бисмо спречили евентуално могућност злоупотреба, које су већ почеле да се појављују.

 На нашу срећу и срећу ове земље, огромној већини од ових 11.575 људи није пало на памет да то уради, јер су честити и часни људи који неће ником другом да узимају кору хлеба, али за оне који би то могли да помисле или пожеле, доношењем овог закона то неће бити могуће. Да смо ишли по редовној процедури, имали би прилике још најмање 21 дан да од државног буџета узму новац који им суштински не припада, јер није намењен за тако нешто. Ето, то је разлог. Хвала.

 ПРЕДСЕДАВАЈУЋИ: Захваљујем, господине министре. Реч има народни посланик Милисав Петронијевић. Изволите.

 МИЛИСАВ ПЕТРОНИЈЕВИЋ: Поштовани председавајући, поштовани министре са сарадницима, поштовани народни посланици, моја уважена колегиница Мирјана Драгаш је изнела став Посланичке групе СПС о оба предлога закона. Ја ћу само да поновим, посланичка група ће подржати оба предлога закона и у дану за гласање гласати за њих.

 Желим само кратко да се осврнем и да кажем још неколико речи када је у питању Закон о запошљавању и осигурању за случај незапослености. Пре тога желим да кажем да је Закон о запошљавању и осигурању за случај незапослености важан закон, који је веома значајан за запошљавање, за повећање запослености и за спречавање дугорочне незапослености. Овде ћу само кратко да се задржим на неколико података.

 За похвалу је, како год то неко тумачио, ако је 3% незапослених мање у односу на прошлу годину, али је цифра од 766.000 још увек велика. Оно што желим јесте да дам подршку Влади што су та питања на врху агенде активности Владе. Сви видимо велику свакодневну борбу коју Влада води, сви у њој, да се привуче сваки динар, сваки евро, сваки инвеститор, а све с циљем да се уложи, да се отворе нова радна места, а нема важнијег задатка и посла у Србији него запослити људе.

 Када је у питању незапосленост, ја нећу да их тумачим али су значајне цифре ако је незапосленост са 20,8 спала на 16,8. Нећу даље о томе.

 Ако је у питању повећање запослености, као значајно питање из ове области, ни о томе нећу да говорим, али желим да поновим јавности податак да 2.062.000 хиљаде људи у априлу плаћа доприносе из радног односа, без пољопривредника, без самосталаца. Не говорим о износима, не говорим о парама; говорим, да будем груб, о „комадима“, 2.062.000 лица. Дакле, 60.000 више. Како год ко тумачио ту област, ја желим јавно да кажем – браво. Зар то не заслужује подршку када је активност Владе у овој области у питању?

 Када сам већ говорио да је Закон о запошљавању и осигурању за случај незапослености важан за ову област, само да кажем такође да тај закон садржи пет области: једна је утврђивање послова запошљавања и одређивање носилаца тих послова; друга је прецизирање права и обавеза незапослених и послодаваца; трећа је активна политика запошљавања; четврта је осигурање за случај незапослености; пета, друга питања од значаја за запошљавање као што су евиденције, запошљавање у иностранству итд.

 Предложене измене и допуне Закона „каче“ сваког по мало. Није обимна промена, али има значај и као порука, има значај да решава неке проблеме, има значај да прецизира неке ствари.

 Ја ћу се осврнути на три питања. Прво, када је у питању једна од тих области – носилац послова запошљавања, односи се на Националну службу за запошљавање, стаћу само код две ствари за које мислим да су добре. Једно је смањење броја чланова управног одбора са девет на седам. То је ваљда неспорно. Друго, што мислим да је још битније, предвиђа се да су запослени дужни да се стално усавршавају ради успешнијег обављања послова. Зашто је то значајно? Значајно је зато што то треба да буде почетак континуираног процеса подизања капацитета рада запослених и, наравно, подизања квалитета услуга Националне службе и према послодавцима и према незапосленима. Оно што је најбитније, потреба веома брзог прилагођавања Националне службе за запошљавање кретањима на тржишту рада.

 Друго што желим да истакнем, а то је опет једна од области које регулише Закон о запошљавању и осигурању за случај незапослености, то су мере активне политике запошљавања. Мислим да је овај део измена веома значајан из простог разлога што отвара нове могућности, флексибилније гледа на креирање тих мера. Отвара нове могућности у смислу да се прилагођавају веома брзо и тржишту рада и локалним тржиштима рада.

 Оно што је такође веома битно, измене Закона дају могућност да се у оквиру програма, плана мера које Национална служба за запошљавање ради, сада уносе и мере, односно износ трошкова за сваку меру. Знате, ниједна мера активне политике запошљавања не може да се спроведе а да нема неке трошкове. Друго што је ту битно, битна је обавеза сталног праћења, анализе тога што је планирано, како се реализује. На основу тога се извлаче искуства и предлажу нове мере. Мислим да је то корак напред и да даје шансу за већи обухват незапослених лица. Иначе, и саме бројке то кажу: прошле године је било обухваћено 108.000 особа, у овој години је планирано 130.000 особа и далеко већи износ средстава.

 Овде ћу се кратко задржати само на још два питања. Једна од мера активне политике запошљавања је мера додатног образовања и обуке. Поред до сада предвиђених накнада, у виду трошкова за уџбенике, превоз итд., предлаже се и новчана помоћ, што сматрам да је ново, добро решење и да га треба подржати.

 Једна од значајних мера активне политике запошљавања је спровођење јавних радова. Мислим да се то чак довољно не користи и да ту има шансе и простора за много већи обухват. Треба афирмисати ту меру активне политике запошљавања.

 Оно што може да изазове (ево, већ изазива) полемику, то је да послодавац више није у обавези, према изменама Закона, да склопи уговор о раду на одређено време, већ да може било коју врсту уговора у складу са прописима из радне области. Мислим да је та реченица могла да нађе место у овом закону уместо тога. Значи, било која врста уговора, у складу са правима из области радних односа, и прича би била јасна, не би било никаквих дилема. Надам се да ћемо то у току даље расправе, у току расправе о амандманима, сигурно исправити. Јер, овде је циљ био да се омогући шири обухват, а не само једна... Наравно, сви ти уговори су предвиђени Законом о раду.

 Шта желим још да кажем, када је у питању новчана накнада за случај незапослености? Морам да подсетим на једну основну ствар коју не смемо да превидимо, без обзира на то што има много проблема у пракси, незадовољства или оштећених итд. Новчана накнада за случај незапослености је право које под одређеним условима, након престанка радног односа, остварује лице које је било обавезно осигурано за случај незапослености. И све касније, видеће се, везује се за обавезно осигурање. Али, из обавезног осигурања, из средстава обавезног осигурања, проистичу и могу се црпети ова права. Ако тога нема, како ће моћи да се исплате онда та права?

 Иначе, прошле године је њих 63.105, чини ми се, примало ову новчану накнаду.

 Измене се односе на услове за остваривање права на новчану накнаду за случај незапослености одређених категорија незапослених лица, прецизирање шта се сматра основицом и утврђивање начина обрачуна новчане накнаде. Ја ћу само кратко да се придружим овој полемици везаној за услове за остваривање права на новчану накнаду. Молим вас, шта се ту мења? Не мења се ништа, додаје се.

 У члану 67. се прецизира да онај коме је престао радни однос његовом вољом или кривицом, односно коме је престао радни однос на основу отпремнине која је већа од отпремнине утврђене Законом о раду, не може то да оствари као накнаду док не испуни услов из претходног члана, члана 66, а то је 12 месеци непрекидно или 18 месеци са прекидом. Шта је ту ружно? Шта се ту умањује? Та формулација и до сад је била, да ове категорије немају право на новчану накнаду. Сада се само дефинише да не може да се злоупотреби. Ако говоримо о умањивању, онда треба да кажемо – умањује се могућност злоупотребе.

 Желим на крају да се осврнем на, по мени, можда најзначајнију промену у овом закону, а односи се на измене Закона везане за рад у иностранству. Сведоци смо били многих примера, многих злоупотреба. Мислим да је ово добро, али да би било још боље да Министарство и Влада размисле да се донесе посебан закон о запошљавању наших радника у иностранству, управо због специфичности свега тога.

 Да подсетим, садашњи, важећи Закон о запошљавању и осигурању за случај незапослености такође дефинише у неколико чланова ова питања, одређује Националну службу и агенцију да посредују, као и овде, у обезбеђивању посла; обавезује Националну службу и агенцију да обезбеде заштиту лица која се запошљавају у иностранству. Најбитније је, рецимо, да то буде најмање једнак третман по основу рада са држављанима државе запослења; дозволе, трошкови; информисање о условима живота и рада, правима и обавезама по основу рада итд., о обавези обавештавања о могућностима и условима за запошљавање, условима рада и живота, правима и обавезама на раду, облицима и начину заштите у складу са уговором, као и о правима по повратку с рада.

 Е, управо се ово до краја није поштовало, тако да се овом изменом и допуном Закона обавезује агенција, мада не видим зашто се и Национална служба не би исто обавезала, као и агенције; прецизира се одговорност према лицима којима посредују у запошљавању у иностранству, и са становишта законитости, наравно, са становишта услова рада итд., поготово ако им нису све могуће информације и обавештења дали пре тога. Мислим да је ово веома значајно и да је добро одреаговано на све оне проблеме и примере које смо имали у последње време у пракси.

 Да не дужим даље, вратићу се на почетак, подржаћемо предложене измене ова два закона. Ове добронамерне сугестије смо дали у циљу да дођемо до још бољих решења, а да не задремо у суштину коју је с правом поставила ова влада. Хвала лепо.

 ПРЕДСЕДАВАЈУЋИ: Захваљујем, господине Петронијевићу. Реч има министар у Влади Александар Вулин. Изволите.

 АЛЕКСАНДАР ВУЛИН: Што се тиче ваше забринутости, у смислу да послодавац може да закључи уговор и на други начин, не само на одређено време, слажемо се с вама; наћи ћемо одговарајућу формулацију, у складу са Законом о раду. Дакле, све што је предвиђено Законом о раду, и то јесте интенција законодавца, сви облици уговарања могу да се врше и овде. Дакле, никакав проблем, то ће бити тако.

 Поменули сте запошљавање наших радника у иностранству. Ово министарство је већ почело да ради на томе. Формирана је радна група, социјални партнери су укључени у радну групу. Тај закон неће бити усвојен по хитном поступку. Нема разлога да буде усвојен по хитном поступку. Дакле, за њега има времена и сви ћемо имати прилике да се у јавној расправи изјаснимо о њему. Очекујем да ћемо га овог лета усвојити.

 Колики је степен неодговорности био када су у питању наши радници у иностранству, морам да вам кажем да је последњи пут ова материја регулисана Законом из 1998. године. До данас никоме није пало на памет да се бави тиме. Ми смо почели тиме да се бавимо и пре него што су нас трагични догађаји подстакли да те ствари убрзамо.

 Такође, доносимо још један важан закон, на коме се такође ради, а то је закон о агенцијама за привремено запошљавање. Е, то је изузетно важан закон. То је закон о коме ће сигурно бити пуно полемике. Биће је у овим клупама, чему се наравно радујем; биће, наравно, јавне расправе и социјалних партнера и свих осталих који желе да се укључе. Али, то је оно што фали Закону о раду. Ако нешто не ваља у Закону о раду, не ваља то што нисмо извршили до краја притисак да се агенције за привремено запошљавање регулишу још у Закону о раду. То је кључна ствар.

 ПРЕДСЕДАВАЈУЋИ: Захваљујем, господине министре. Реч има народни посланик Иван Јовановић. Изволите, господине Јовановићу.

 ИВАН ЈОВАНОВИЋ: Поштовани министре, поштовани председавајући, даме и господо народни посланици, читајући образложење Закона о запошљавању народни посланици, а и грађани Србије могу да дођу у заблуду да се ради о закону о отпуштању јер један став тог образложења каже како „Закон о приватизацији предвиђа окончање поступка приватизације до 31. децембра 2015. године, и у 2015. години очекује се значајан број радника за чијим радом ће престати потреба, а тиме још већи прилив корисника новчане накнаде.“

 Господине министре, мислим да је требало да предложите закон који може да помогне да се људи запосле, да се обезбеди боља заштита корисника накнаде и лица која се на евиденцији воде као незапослена. Чини ми да је један члан, члан 5, који је добар недовољан за један овакав закон. Добра је и намера да се уреди пословање агенција које запошљавају у иностранству, али мислим да предложене мере, предложена законска решења нису довољно чврста да могу то да омогуће. Ми смо у том смислу и поднели одређене амандмане.

 Мислим да сте у праву да ову расправу треба да водимо аргументима и да треба да се фокусирамо на то како у Србији људи могу да дођу до посла и како да се запосле, нарочито у реалном сектору, да то не буде искључиво јавни сектор и искључиво партијско запошљавање.

 У том смислу, кренуо сам од егзактних података и узео сам сајт Министарства привреде и одређене податке желим сада да изнесем и да, просто, обавестим и вас и јавност шта сам тамо нашао. Број запослених се, по евиденцији Министарства привреде, смањује: од 2011. кроз 2012. и 2013. годину – са 1.746.000 на 1.697.000. То је готово 50.000 мање запослених, ако идемо по бројевима. Број незапослених се такође смањио, за 4.000.

 Врло је занимљиво онда како је проценат незапослености пао. Мислим да је потпуно јасно да је у питању методологија, да људи више нису у евиденцији, да је то једини начин да се каже да је на евиденцији проценат незапослених мањи.

 Мислим да ви као министар не сносите искључиво одговорност за овај податак. Ова влада, ова власт, која је на сцени већ целе три године и улази у четврту у мају, генерално нема мере које могу да допринесу повећању запослености, нарочито у реалном сектору. И то каже Министарство привреде.

 Ево података Министарства привреде: број запослених у привредним друштвима се од 2011. године смањио са 1.018.000 на 991.000, а број предузетника се смањио са 20.600 на 18.900. Број запослених код предузетника се смањио са 45.000 на 43.000. То су егзактни подаци, то су аргументи.

 Али, поставља се питање на шта су утрошена мала средства која се користе за запошљавање. Кажем, мала средства, зато што се ви, господине министре, нисте изборили да она буду већа. Она су смањена вишеструко у претходним годинама. Од 2011. године, када је 36.619 лица користило средства за запошљавање, дошли смо до 2014. године када то користи само 9.600 лица. Или, са 8.980.000.000 дошли смо на 3.804.000.000.

 То је, господине министре, ваша брига о незапосленима. То је ваша брига о томе како грађани Србије могу да нађу посао. То вам је објаснио онај дечко у Ужицу када сте били у посети Дому ученика.

 А, да је јавност мало боље упозната са тим како сте водили Канцеларију за Косово, односно са извештајем државног ревизора који каже да изражава мишљење са резервом за ревизију пословања ваше канцеларије 2013. године зато што сте ангажовали лица по уговору о делу у већем броју од броја прописаног Законом о одређивању максималног броја запослених у републичкој администрацији...

 То је оно што је чињеница и то је оно што је факат. Јер, ако су привредна друштва и предузетници смањили број запослених у својим фирмама, значи да је једина запосленост у јавном сектору. То знају сви у Србији, чак и мала деца. О томе говори и ММФ, који има најцрњу прогнозу за Србију у односу на цео регион, на Европу, где каже да ћемо, поред пада БДП-а у овој години, имати и повећање незапослености и у наредној години.

 То је нешто чему нико не треба да се радује, али, господине министре, ми не видимо решења у вашем предлогу закона. Ако сте само желели да се о нечему расправља, није требало да предлажете умањење утицаја Социјално-економског савета, да лишавате Управни одбор присутности чланова из реда синдиката и реда послодаваца, а да задржавате број чланова Управног одбора испред Владе.

 Мислим да је то само козметика, зато што директор више није члан Управног одбора, то је умањење за један. Онда сте „скинули“ једног из Социјално-економског савета, остали су чланови Управног одбора испред Владе. При том сте одузели обавезу, законску, да два представника буду из Социјално-економског савета из редова послодаваца и два из редова синдиката. Сада могу и та четири представника да буду испред Владе, то више закон не ограничава. То је такође нешто што није очекивано од вас да ћете предложити у оваквој ситуацији у Србији.

 Желим да кажем нешто и о региону из кога долазим. Мислим да егзактни подаци које сте тражили, а говоре о мом региону, тачно кажу на који начин се држава односи према незапосленима у тим областима. Регион Шумадија и западна Србија, подстицаји запошљавања су од 2011. године смањени са 4.300.000.000 на 2.800.000.000. Рашки округ, са 489.000.000 на 152.000.000, три пута, господине министре. Нови Пазар, тамо где је премијер пре неки дан био, и Краљево, некада велики индустријски центри. Подстицаји запошљавања у Краљеву – са 227.000.000 на 75.000.000 у 2014. години; значи, то је смањење готово три пута.

 То је ваша брига за незапослене. То је оно о чему грађани Србије треба да знају, а ми из Демократске странке ћемо видети на који начин ћете реаговати према амандманима које смо поднели, па ћемо видети да ли ћемо подржати овај закон. Хвала.

 ПРЕДСЕДАВАЈУЋИ: Хвала. Реч има министар Александар Вулин.

 АЛЕКСАНДАР ВУЛИН: Док није спроведена пљачкашка приватизација у Краљеву, оно је било велики индустријски центар. Док претходни режим није опљачкао Краљево, док није уништио „Магнохром“, док није уништио „Вагонку“, док није уништио све чега се дохватио у пљачкашкој приватизацији, Краљево је било велики индустријски центар. Ми се боримо са последицама те пљачкашке приватизације. Као што се грађани Краљева још увек боре са нечувеном пљачком када је у питању био земљотрес у Краљеву. Још увек се боре с тим, али боре се и правосудни органи. Добро, оставимо их да раде.

 Знате, нема закона који може да запошљава. Не може се законом наредити да се неко запосли. Не могу се чак повећати ни плате и пензије, него само тржиште и само радом. Осим као 2008. године када су, да бисте добили изборе, повећане плате и пензије, па ми данас грцамо од повећања тих плата и пензија. Е, то се законом може урадити. Тако бисмо и ми могли да донесемо закон по коме кажемо – ма дај да запослимо, нема ограничења у запошљавању, запослићемо колико год хоћемо, шта год хоћемо, а шта ће после бити баш нас брига, дај да добијемо још једне изборе. Тако се радило, тако се неће радити и овим законом се тако сигурно не ради.

 Знате, ми смо обезбедили... И, то што је читано да ће одређен број људи бити вишак, ми смо предвидели новац за отпремнине тих људи. Ми смо предвидели новац да се они не нађу на улици. Али тај новац неће бити довољан уколико се права буду злоупотребљавала и то не буде ишло онима којима је потребно, уколико оставимо по решењу из старог закона да свако може да узме отпремнину (као што су радили поједини функционери неких опозиционих партија), да узме отпремнину, ако треба, и више пута, а онда после тога да се пријави Националној служби за запошљавање.

 Овај новац је довољан за раднике које смо предвидели, да нико не остане без отпремнине, да нико не буде на улици, али није довољан да се тај новац удвостручи, утростручи по једном човеку. Зато је ово важно и зато је ово одговорно. Ми се тако и понашамо.

 Приметио сам да је највећу страст, колико видим, поводом измена и допуна Закона о запошљавању, произвео број места у управним одборима. Неки људи воле управне одборе, воле да буду у управним одборима и смањивање броја, смањивање могућности да буду у управним одборима у њима изазива ужас. Просто су љути. Извините, по прошлом закону била су четири представника Социјално-економског савета, четири представника Владе и директор. Дакле, и тада је Влада имала апсолутну контролу. Шта се овде мења? Ништа, уштеделе су се две плате. Плус што ми и даље није јасно како се нисте бунили, како се нико није бунио за то да директор Националне службе за запошљавање сам себе контролише, управља својим радом и седи у Управном одбору Националне службе за запошљавање? То више не може. То је добро и то треба поздравити.

 Социјално-економски савет... Опет се враћамо на то да се треба припремити за седнице. Постоји Закон о Социјално-економском савету. Социјално-економски савет има механизам како одређује своје представнике у управним одборима институција каква је Национална служба за запошљавање. То се не регулише овим законом, то је већ регулисано другим законом. Ми овим законом само регулишемо број места у Управном одбору, а како ће се попунити када су у питању наши партнери из Социјално-економског савета, то је регулисано Законом о Социјално-економском савету и то нема никакве везе са овим законом. Нажалост, то понављам већ други или трећи пут.

 Волео бих да се нико не радује црним прогнозама. Волео бих да сви навијамо за своју земљу. Као што је било, сећате се оног, за нашу земљу поражавајућег, примера када је Савет Европе изашао са саопштењем и рекао да је Закон о раду антиевропски, да није усклађен са европским препорукама, да је изузетно лош, да је против препорука Међународне организације рада. Једна политичка странка је одмах потрчала и донела саопштење – ево доказа, ми смо били против тог Закона о раду, најсрамнији закон, цела Влада да поднесе оставку, сви да поднесете оставку. А онда је стигло појашњење.

 Извините, али то је закон који је донела баш та странка. То је закон који смо ми, који је овај парламент променио.

 Као што су се тада радовали мислећи да ће се нешто лоше десити њиховој земљи јер су донели лош Закон о раду, тако не бих волео да се сада радују црним прогнозама или лошим прогнозама које стигну из ММФ-а или било које друге организације или дела света. Навијајте за своју земљу. Хвала.

 ПРЕДСЕДАВАЈУЋИ: Захваљујем, господине Вулин. Господине Јовановићу, немате право на реплику, нису се створили услови.

 (Иван Јовановић: Жао ми је, али погрешно сам протумачен.)

 Нити је поменута странка, нити сте споменути ви лично, нити је поменут било ко.

 (Гордана Чомић: Молим вас, зашто нема право на реплику?)

 Госпођо Чомић, хоћете да кажете да је поменута странка, име или било ко?

 Молим вас да се не убеђујемо више, господине Јовановићу, нису се створили услови за реплику. Захваљујем.

 Реч има народни посланик Никола Јоловић.

 НИКОЛА ЈОЛОВИЋ: Поштовани председавајући, поштовани министре, Предлог закона о изменама и допунама Закона о запошљавању и осигурању за случај незапослености је, по мени, правовремена реакција Владе Републике Србије предвођене премијером Александром Вучићем и Министарства за рад, запошљавање, борачка и социјална питања предвођеног министром Александром Вулином на проблеме који су се до сада појавили у примени овог закона. Уједно, то је припрема за дешавања која следе, а која су дефинисана као приоритетна у експозеу премијера и политици коју води Влада Републике Србије, а која се односе на повећање броја запослених с једне стране, а с друге стране на решавање проблема рада предузећа, завршетак приватизације и спровођење најављених поступака рационализације радних места у државној и локалној управи, те у јавним предузећима којима је оснивач држава, покрајина, односно локална самоуправа, а где ће се неминовно морати решавати и радноправни статус запослених.

 Ове моје наводе потврђују и следеће чињенице: Законом о буџету Републике Србије за 2015. годину, у члану 7, Министарство за рад, запошљавање, борачка и социјална питања утврдило је износ за трансфер Националној служби за запошљавање за финансирање програма и мера активне политике запошљавања. А Финансијским планом за 2015. годину, са пројекцијама за 2016. и 2017. годину, за финансирање програма и мера активне политике запошљавања.

 Закон о приватизацији предвиђа окончање поступка приватизације до 31. децембра 2015. године и у 2015. години очекује се значајан број радника за чијим радом ће престати потреба, а тиме још већи прилив корисника новчане накнаде. С обзиром на наведено, Законом о буџету Републике Србије за 2015. годину опредељена су средства за решавање радноправног статуса вишка запослених. Средства за решавање вишка запослених из буџета исплаћују се у складу са одлуком коју доноси Влада Републике Србије.

 Осим овог, Предлог закона покушава да реши и текуће дешавање. Свакако да смо били сведоци ружних сцена од пре неколико месеци, које су чинили наши радници на градилиштима широм Русије у тренуцима повређивања, неизмирених зарада и у нељудским условима за рад, како у погледу климатских, тако и у недозвољеним радним временима, без основних хигијенских и заштитних средстава.

 С обзиром на то, промењен је постојећи начин регулисања обавеза и одговорности агенција за запошљавање, где су детаљније прецизиране обавезе и одговорности према лицима којима су посредовале за запошљавање у иностранству, а нарочито у случајевима када дође до њиховог превременог повратка из земље у коју су упућена на рад, као и за насталу штету коју запослени претрпи, а која је узрокована погрешним информацијама о битним елементима услова живота и рада у земљи у коју је лице упућено на рад.

 Примена постојећег Закона о запошљавању и осигурању за случај незапослености показала је како техничке, тако и административне мањкавости, као и нежељене могућности за вођење судских спорова услед непрецизности утврђених норми, па се предложеним изменама нека питања потпуније и квалитетније дефинишу.

 Чланом 7. уређују се услови за поновно остваривање права на новчану накнаду за осигурање за случај незапослености и уједно се спречавају до сада уочене злоупотребе у примени члана 67. Закона. Наиме, лица којима је радни однос престао уз исплату новчане накнаде, односно отпремнине у складу са одлуком Владе Републике Србије о утврђивању програма решавања вишка запослених, као и запослени којима је радни однос престао њиховом вољом или кривицом, заснивају радни однос на одређено, у пракси често веома кратко време (од два до шест дана), а затим, у договору са послодавцем, раскину однос по основу којег остварују право на новчану накнаду за случај незапослености, на коју иначе не би имали право.

 Предложеним изменама и допунама спречавају се напред наведене злоупотребе Закона, а наведеном изменом прецизирано је да ова лица могу остварити право на новчану накнаду за случај незапослености тек уколико испуне услове из члана 66, односно поново буду у осигурању најмање 12 месеци непрекидно или са прекидима у последњих 18 месеци.

 Чланом 10. додаје се нови став у члану 72. Закона којим би се спречили проблеми у пракси у вези с остваривањем права на новчану накнаду за случај незапослености у трајању од 24 месеца до испуњавања првог услова за остваривање права на пензију у складу са прописима о пензијском и инвалидском осигурању. Наведеном изменом услов за остваривање наведеног права на новчану накнаду утврђивао би се на основу одговарајућег појединачног акта Републичког фонда за пензијско и инвалидско осигурање.

 Овим законским решењем би се спречили уочени проблеми у пракси, јер у већем броју случајева подаци унети у радну књижицу од стране послодавца, и поред чињенице да се ради о јавној исправи, често нису у сагласности са подацима који се налазе у матичној евиденцији Републичког фонда за пензијско и инвалидско осигурање, а на основу којих се може остварити право на пензију и право на новчану накнаду у трајању од 24 месеца.

 Предлог закона садржи две битне одреднице – запошљавање и осигурање за случај незапослености. Прва дефинише мере активне политике запошљавања као динамичан а не статичан процес, што значи да се мере стално прате и одговарајућим анализама мењају и прилагођавају, пре свега, потребама локалног тржишта рада и врсти и обиму регионално постављене привреде и на тај начин покушавају да изнађу, у складу са законом, најбоља и најоптималнија решења за запошљавање. Друга представља велику бригу државе за појединца и његово очување у тренуцима великих животних промена узрокованих губитком посла.

 Предложене измене Закона значајно доприносе и унапређују оба сегмента постојећег закона и прилагођавају га потребама данашњег времена, у погледу економског стања наше државе, али и перспективе његовог развоја.

 На основу изнетих образложења, сматрам да понуђена решења у Предлогу закона о запошљавању и осигурању за случај незапослености унапређују ову врло важну област како на државном нивоу, тако и на нивоу сваког појединца и да не постоје никакве препреке за његово усвајање. У дану за гласање СНС ће подржати овај предлог закона. Хвала.

 ПРЕДСЕДАВАЈУЋИ: Захваљујем. Реч има народни посланик Владимир Павићевић. Изволите, господине Павићевићу. Извињавам се, др Павићевић.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче Народне скупштине господине Бечићу, поштовани министре Вулин и поштоване гошће и гости из Министарства и Националне службе за запошљавање, припремио сам пет напомена поводом наше данашње расправе о ова два предлога закона; две претходне, а три редовне напомене, поштована господо.

 Прва претходна напомена директно иде министру Вулину. Жао ми је што министар Вулин није одговорио на сва питања која му је овде поводом првог предлога закона поставио народни посланик Зоран Живковић. Ја сматрам да су и грађани очекивали да се чује прецизни одговор на једно и на више питања која је овде поставио господин Живковић.

 Друга претходна напомена, поштована господо, такође директно иде министру Вулину. Нова странка ће гласати за ова два предлога, али нисам сигуран, министре Вулин, да ће сви посланици Српске напредне странке да гласају за овај предлог. Ево, само да овде покажем, у редоследу народних посланика према пријавама за реч пише – СНС против, на једној страници, на другој страници СНС за, министре Вулин, а на трећој страници СНС – без ознаке „за“ или „против“. Значи, СНС поводом ова два предлога, господине Вулин, иде у три колоне, колико могу да приметим на основу овог папира. То би код мене изазвало забринутост, да сам министар. То је друга претходна напомена, поштована господо.

 Прелазим сада на редовне напомене поводом Предлога закона о знаковном језику.

 Прва напомена, вредност овог предлога закона, поштована господо, јесте побољшање положаја глувих особа. Нема дилеме да се овим предлогом закона то остварује, и то је основни разлог због којег ћемо ми посланици Нове странке да гласамо за овај предлог закона.

 Друга редовна напомена, министар је овде показао током данашње расправе сумњу у то да народни посланици посвећено читају, анализирају и тумаче ове предлоге закона. Ево, министре Вулин, ја сам пажљиво, посвећено тумачио, читао, анализирао овај предлог закона. И, шта сам приметио, као једну напомену да вам кажем, иако ћу гласати за? Приметио сам да се у тексту закона налази, ја мислим, једно гомилање сувишних речи местимично.

 На пример, у члану 2. Предлога закона... Пазите како гласи члан 2... Прво, у седам редова једна реченица, али хајде, ја ћу да скратим, каже: „Овим законом обезбеђује се остваривање Уставом зајамчених основних начела која се односе на уживање људских права, а нарочито...“, итд. Шта је био проблем, поштована господо, да имамо једну реченицу која би гласила овако – овим законом обезбеђује се остваривање Уставом зајамчених људских права, и да свако ко чита апсолутно одмах разуме о чему се ту ради? Овако, ко чита, мора на прво поглавље Устава, начела, па тамо има много начела и подела власти, па онда на друго поглавље, људска права. А, овде имамо јасан упут. Ја мислим да је то у реду.

 Или, господине Вулин, да вам покажем колико народни посланици, опозиције пре свега, пажљиво читају сваку реч, сваку реченицу, и у образложењу закона које шаљете. Ево, и на образложење имам примедбе. Уводни део, петнаест пасуса. Од тога, шест пасуса почиње на следећи начин: „у смислу наведеног“, „у смислу наведеног“, „такође“, „иначе“, „у смислу могућности“. То није наша реченична конструкција, поштована господо. То није реченична конструкција коју ми користимо у српском језику, а једна од најважнијих вредности код нас, у нашој држави, јесте управо питање нашег језика. У Скупштини томе треба да посветимо пажњу.

 Последња напомена, поштовани министре Вулин, у закону се често користи модални глагол „моћи“. Ево, ја овде имам речник, каже: моћи, могу, можеш – значи бити у стању, способан учинити, имати моћи, снаге за нешто. Ви у закону, на пример, у чл. 9, 11. и 14. користите тај глагол. Ево, члан 9. да вам наведем, каже: „Образовно-васпитни рад у установама образовања и васпитања и студије на високошколској установи могу се изводити на знаковном језику...“. Пазите, шта ја закључујем – када читамо и друге чланове 11. и 14, видимо да то право није апсолутно. Оно се тиче могућности располагања извесним средствима. Па, то и сада имамо као могућност. И сада нешто негде може. Али, када се тиче Уставом зајамчених права, то нешто мора да мора, ја мислим, поштована господо, и министре Вулин. Хвала.

 ПРЕДСЕДАВАЈУЋИ: Захваљујем, господине. То су, могу правници да вам објасне, то су правни „каучук појмови“, али ви сте политиколог, господине Павићевићу.

 (Зоран Бабић: Реплика.)

 Реплика, по ком основу господине, Бабићу?

 (Зоран Бабић: Помињање СНС три пута.)

 Шеф Посланичке групе СНС, на помињање странке, реплика два минута. Изволите.

 ЗОРАН БАБИЋ: Господине председавајући, имам пуно пријатеља Црногораца, дивни људи, честити људи, али када Црногорци говоре о Закону о раду, ја мислим да се свима у Србији најежи, подигне се коса на глави. И то је део фолклора и део шале, и схватам зашто се господин Божовић такође пријављује у свему овоме.

 Пажљиво сам пратио данашњи ток седнице. Слушао сам излагање господина Живковића, запамтио реченицу да нема примедаба на овај закон. Сада примедбе има његов заменик. Ја ту већ видим раскол, већ видим поделу са два члана на по једног члана Нове странке. Један има замерке, други нема замерке, ово је раскол!

 Поштовани грађани Србије, није довољно да неко каже – ми ћемо ово подржати, ми ћемо за ово гласати. Ево, сви они који кажу „ми ћемо ово подржати“, „ми ћемо за ово гласати“, нека начине напор, као што то чине посланици СНС и коалициони партнери, да остану да гласају. Није довољно само рећи, а онда када је гласање, примамљивије су им баште београдских кафића и ресторана па су више тамо него што су у сали.

 Али, ми ћемо гласати, и за овај закон, и за примедбе на Пословник и за све што је још потребно.

 Не видим овде никакву опозицију, господине Павићевићу. Не видим опозицију у овој сали зато што они који се представљају опозиционо владају једним великим делом Србије који се зове Војводина, и то владају на веома лош, примитиван, корумпиран и криминалан начин, као што то ради режим Бојана Пајтића у Војводини.

 Још једна ствар, демократија је различитост мишљења, владавина права да свако може да размишља и да мисли својом главом, а СНС подржава и ову владу и ове законе.

 ПРЕДСЕДАВАЈУЋИ: Господине Павићевићу, даћу вам право на реплику, само да дам објашњење на ваше питање пошто сте замерили могућност посланику Ристичевићу, који није члан Српске напредне странке, који је само изабран на листи СНС, који има право да се изјасни пре него што министар своје излагање образложи, образложи закон. Он је у свом говору рекао да ће гласати за овај закон, без обзира, рекао сам да он није члан СНС. Ви сте напоменули, члан Српске напредне странке.

 Морате разумети да није исто, ни ви нисте члан Демократске странке, а изабрани сте на листи Демократске странке, господине Павићевићу.

 (Владимир Павићевић: Овде пише СНС, а мени пише вас ПГ.)

 Зато што припада Посланичкој групи СНС, али јасно је, много пута, у парламенту рекао да је председник Сељачке странке и да није члан СНС, господине Павићевићу. Као што ви нисте члан Демократске странке, мада некада не знамо.

 Изволите, господине Павићевићу. Реплика, два минута, на излагање господина Бабића.

 ВЛАДИМИР ПАВИЋЕВИЋ: Даме и господо, господин Бабић је мени малопре замерио на томе што сам, како он мисли, лењ. Господин Бабић је рекао да нисам марљив. То би могло да значи да је то слика господина Бабића и мог делања у Народној скупштини ових годину дана.

 Поштована господо, само да вас обавестим, ја сам, по статистичким показатељима, најактивнији народни посланик у овој Народној скупштини у ових годину дана. Обратио сам се 603 пута за ових годину дана, поштована господо, два пута више и од господина Зорана Бабића који је шеф посланичке групе највеће политичке странке овде; поднео сам са господином Живковићем највећи број амандмана, учествовао у расправама. И када нисам имао времена, борио сам се за то време. Зар постоји неко ко мени може да каже да нисам био вредан народни посланик ових годину дана? Мислим да не постоји, поштована господо.

 Друга ствар, господин Зоран Живковић и ја ћемо идентично да гласамо о овим предлозима закона. Господин Живковић је рекао за, ја сам рекао за. А на овом папиру видим, господине Бечићу, иако ви можда не видите, СНС против, СНС за и СНС без ознаке за и против. Ја видим сада три колоне из СНС-а.

 Трећа ствар, поштована господо, мени приступ министра Вулина у односу на ове моје напомене које сам малопре саопштио личи на делање једног народног посланика из Српске напредне странке, морам то сада да кажем, који се данас специјално опасао књигама овде, ево, на пример професор Марко Атлагић. А када треба да расправљамо о академској честитости, професор који се опасао књигама не гласа да расправљамо о академској честитости као врховном принципу високог образовања, поштована господо. То је велики проблем. Хвала.

 ПРЕДСЕДАВАЈУЋИ: Хвала, господине Павићевићу. Као што знате…

 (Марко Атлагић: Реплика.)

 Пре него што добијете реплику... Као што знате, да не помињем поново исту причу, тај документ на који ви указујете је само обавештење о редоследу говорника, не значи ништа, по њему се нико не изјашњава како ће гласати, тако да, господине Павићевићу, то је само ваша необавештеност, још увек не можете да се навикнете на нека правила и Пословник у Народној скупштини Републике Србије. Захваљујем, господине Павићевићу.

 Реч има народни посланик Зоран Бабић.

 (Марко Атлагић: Тражим реч.)

 По Пословнику, господине Атлагићу?

 (Марко Атлагић: Реплика.)

 Имате право на реплику, али после господина Бабића, који је први добио право на реплику зато што је споменут именом и презименом. Изволите, господине Бабићу.

 ЗОРАН БАБИЋ: Квантитет не значи и квалитет, 603 или 601 или ма колико пута не мора да буде и мера квалитета онога што је предложено. Обично нешто у природи што је ретко, што је мало, јесте и највредније, тако да аргументација претходног говорника, у смислу квалитета, на овај начин пада у воду.

 Али, уколико тај квантитет представља квантитет продукције белих папира, јер ти бели папирићи и бели листићи су му омиљени у политичком деловању, и онда када је у оквиру једне политичке странке која више није у парламенту, у оквиру ЛДП-а, заговарао неке беле листиће, па после када је на неким изборима заговарао неке беле листиће... Ево, сада је поново донео беле листиће и у парламент Републике Србије, предлажући амандмане који кажу – брише се, брише се, али је важно да то стоји у статистици. То је све, само не нешто чиме се треба поносити.

 Српска напредна странка је, у једној, у три, у тридесет три колоне, већа, боља, снажнија, и по аргументацији, и по честитости, и по марљивости и по свим оним карактеристикама које карактеришу политику, него што ће то једна мала парламентарна странка као што је Нова странка икада бити.

 Не бих мерио и не бих се на тај начин с неким рвао (мислим, наравно, на политичко и вербално, никако на физичко), …

 (Председавајући: Време.)

 ... свако има право на своју политику. Ми своју политику водимо и она је пуна подршка овим законима.

 ПРЕДСЕДАВАЈУЋИ: Захваљујем. Разумем да није довољно говорити, већ паметно говорити.

 Зато, реч има народни посланик др Марко Атлагић, реплика.

 МАРКО АТЛАГИЋ: Поштовани потпредседниче Народне скупштине, врло ми је драго да ме је прозвао уважени доцент на Факултету политичких наука. Ја бих га најпре упутио да узме Речник српскохрватског језика Матице српске из 1971. године па погледа шта значи реч доцент.

 Да сам се опасао књигама – јесам, данима и ноћима.

 Када говори о честитости, ја о себи нећу говорити, али позивам поштоване грађане Републике Србије да уђу у „Отворени парламент“, да погледају колико сам присутан овде, колико сам говорио. И, да питају моје студенте на факултету и професоре да ли сам икада у животу закаснио на посао. А плату не примам у овој скупштини, за разлику од господина који прима плату, а никада није гласао за своје амандмане. Ако дође следећи пут, па буде гласао за своје амандмане, онда ћу и ја гласати за тај амандман.

 Када се ради о честитости, дозволите ми да цитирам Речник Матице српске, од девет књига које овде имам, шта значи честит – који није окаљан ничим недоличним, морално је исправан, честит, поштен и моралан.

 Поштовани грађани, како је ко моралан, просудите ви. А, било би ми драго да уваженог доцента видим послеподне бар једном у овој скупштини. Отворите „Отворени парламент“, па видите ко је када гласао. Толико о честитости.

 Исто тако, дозволите да кажем, није морално, честито бити у странци са оним ко је дигао из буџета Републике Србије за стимулацију 563.000 евра, …

 (Председавајући: Време.)

 ... да завршим мисао, само зато што је калемио винову лозу на траву. Хвала.

 ПРЕДСЕДАВАЈУЋИ: Захваљујем. Реч има народни посланик др Владимир Павићевић, реплика.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче Бечићу, поштовани гости из Министарства и Националне службе за запошљавање, квантитет не значи квалитет. То је рекао шеф посланичке групе која је најбројнија у нашој Народној скупштини. Да ли то значи, поштована господо, да ових 136, односно 138 народних посланика који у квантитативном смислу овде…

 ПРЕДСЕДАВАЈУЋИ: Господине Павићевићу, нећу дозволити да вређате тако народне посланике.

 (Владимир Павићевић: Није вређање.)

 Господине Павићевићу, немојте да вређате народне посланике на тај начин.

 (Владимир Павићевић: Чиме сам увредио?)

 Молим вас да се са уважавањем обраћате народним посланицима, којих је 249, у овој Народној скупштини. То што сте покушали сада да инсинуирате није у реду према посланицима Народне скупштине Републике Србије.

 (Владимир Павићевић: Молим вас да ми дозволите.)

 Мораћу вам изрећи опомену, господине Павићевићу.

 Изволите, наставите. Али будите сигурни, ако наставите тако са омаловажавањем да говорите о народним посланицима, изрећи ћу вам опомену.

 (Владимир Павићевић: Ја сам већ добио једну опомену.)

 Па, добићете још једну, господине Павићевићу, само када вређате Народну скупштину, овај високи дом и народне посланике.

 Изволите, наставите. Ако мислите да је време испочетка, није.

 ВЛАДИМИР ПАВИЋЕВИЋ: Даме и господо, никада ниједном речју нисам увредио нити омаловажио ниједног народног посланика, нити било ког госта у нашој Народној скупштини. Ово је само једна реченица господину Бечићу.

 Друга ствар, овде је мени замерено (и господин Атлагић и господин Бабић), поново, на једној врсти немарљивости, у квалитативном смислу, господине Бечићу.

 Па, поштована господо, Зоран Живковић и ја смо овде поднели један потпуно нови закон о планирању и уређењу простора и насеља, са капацитетима које имамо у Новој странци, са консултовањем струке, у 200 чланова, на 81 страници, да замени оно што смо ми овде назвали, господине Бечићу, крпеж од закона, што је сада једна кованица која се користи за усвојени Закон о планирању и изградњи, који је усвојен па мењан после две недеље, господине Бечићу.

 Поднели смо чак и једну резолуцију, за коју би било веома добро да буде усвојена до петка.

 (Председавајући: Време.)

 Нажалост, због оваквог приступа посланика СНС, пре свега, неће бити усвојена. Хвала.

 ПРЕДСЕДАВАЈУЋИ: Захваљујем. Реч има народни посланик Зоран Бабић, реплика. Тиме затварамо круг реплика и после тога реч има народна посланица Гордана Чомић.

 Изволите, господине Бабићу.

 ЗОРАН БАБИЋ: Срам вас било. Срам вас било да упоређујете народне посланике које су изабрали грађани Републике Србије с вашим белим папирима, срам вас било!

 (Председавајући: Молим вас, господине Бабићу, без обзира…)

 Да упоређујете изборну вољу грађана Србије…

 (Владимир Павићевић: Пословник.)

 ПРЕДСЕДАВАЈУЋИ: Молим вас, господине Павићевићу, дозволите да говорник заврши. Врло добро знате правила. Немојте ме терати да вам изрекнем опомену.

 (Владимир Павићевић: Пословник.)

 Господине Павићевићу, изричем вам опомену.

 (Владимир Павићевић: Да ли чујете шта говори?)

 Господине Павићевићу, изричем вам другу опомену.

 Ја вас молим да сачекате да говорник заврши два минута, да ви онда можете да се обратите по повреди Пословника. Не можете истог тренутка када сматрате да је нешто повређено да устанете, упадате у реч говорнику и упадате у реч председавајућем. Сачекајте да заврши говорник.

 (Владимир Павићевић: Опомените господина Бабића, он је рекао срам ме било.)

 Господине Павићевићу, опоменуо сам господина Бабића да, без обзира што сте на такав начин изазвали реплику, не треба да користи те речи.

 Изволите, наставите, господине Бабићу.

 ЗОРАН БАБИЋ: Господине председавајући, опомените ме, казните ме, избаците ме, урадите шта год знате, стрељајте ме испред Народне скупштине, нећу дозволити да ико вређа било ког народног посланика. Нећу дозволити да ико вређа колегинице и колеге народне посланике и из других политичких група и из Српске напредне странке. Нећу дозволити, иако знам да су трпељиви и стрпљиви, иако знам да су, у ових скоро седам година постојања СНС, свашта доживели, разне притиске, разне уцене. Нећу дозволити.

 (Председавајући: Време.)

 Молим вас, одузмите ми оно време за које ми колега Павићевић, машући Пословником, није дозволио да говорим.

 Нећу дозволити да се на тај начин омаловажава изборна воља грађана Србије. Нећу дозволити и рећи ћу – срам било свакога ко се на тај начин односи према грађанима Србије.

 Ако је крилатица – крпеж, још већа крилатица њихове власти и њиховог криминалног режима је – трпеж за грађане, а дрпеж за њих.

 ПРЕДСЕДАВАЈУЋИ: Пре него што будете говорили, господине Павићевићу, морате да схватите једном, када дођете данас кући, треба да узмете да прочитате још једном Пословник. Када сматрате да је неко прекршио Пословник, морате стрпљиво да сачекате да говорник заврши излагање, да председавајући заврши излагање и онда да у том моменту добијете реч и јавите се за повреду и образложите повреду Пословника, а не да, када мислите да је неко повредио Пословник, истог тренутка устанете, истог тренутка почнете да говорите, без тога да сте добили реч. То може да вас подучи и ваша колегиница.

 Молим вас, знајте да сте због тога добили опомену. Довољна је једна опомена, а не две које сам изрекао, довољна је да схватите да константно кршите Пословник у овој Народној скупштини. Захваљујем.

 Изволите, повреда Пословника.

 ВЛАДИМИР ПАВИЋЕВИЋ: Даме и господо народни посланици, поштовани потпредседниче Народне скупштине господине Бечићу, поштовани министре Вулин, поштоване гошће и гости из Министарства и Националне службе за запошљавање, прекршили сте чланове 107. и 109, господине Бечићу.

 Члан 107. сте прекршили тиме што нисте реаговали на примерен начин на говор господина Бабића који је мени рекао више пута овде „Срам вас било!“. Он је рекао мени „срам вас било“ зато што сам се ја у свом говору позвао на реченицу господина Бабића, који је рекао – квантитет није квалитет. Господине Бечићу, погрешили сте што нисте реаговали. Ту грешку можете да исправите тако што ћете сада да изрекнете опомену господину Бабићу.

 Потом сте прекршили члан 109. Пословника Народне скупштине, који дефинише изрицање мера народним посланицима у Народној скупштини, тиме што сте мени изрекли две опомене апсолутно неосновано, господине Бечићу, будући да ја ниједном речју овде нисам увредио било кога. У једном делу сам цитирао реченицу господина Бабића, па ако је ту нешто било увредљиво, онда господин Бабић заслужује опомену, господине Бечићу, не ја.

 Предлажем да сада овде кажете да сте погрешили када сте ми изрекли једну, па другу опомену и да повлачите, као знак признања да сте погрешили, господине Бечићу, обе опомене које сте ми изрекли. Хвала.

 ПРЕДСЕДАВАЈУЋИ: Захваљујем, господине Павићевићу. У објашњењу на овакав начин могу само да кажем, прво, нисам био у могућности, као председавајући Народној скупштини, да реагујем, јер у моменту када сам реаговао на једну реченицу која се учинила грубом за овај високи дом, ви сте ме прекинули, зато што сте устали, зато што сте почели да добацујете и онемогућили мене као председавајућег да реагујем. А у стенограму ћете имати моју реченицу којом сам реаговао на то излагање.

 Друга ствар, пошто не познајете Пословник, ја ћу сада да вам прочитам члан 109. где се каже: „Опомена се изриче народном посланику који говори пре него што је затражио и добио реч“, што сте ви учинили. То је једна опомена. Такође: „који, и поред упозорења председника Народне скупштине, говори...; који прекида говорника у излагању или добацује“, што сте учинили и зато сте добили другу опомену.

 Повлачим повлачење друге опомене. Сматрам да обе опомене треба да стоје, јер сте учинили и једну и другу, и наставили сте, када сам покушао да вас упозорим да сачекате стрпљиво да говорник заврши излагање, тако да у записнику стоји да сам изрекао једну, па другу опомену на ваш стални покушај да злоупотребите Пословник и да ометате излагање народног посланика и да једноставно не поштујете члан 109.

 Самим тим, нажалост, господине Павићевићу, стоје две опомене које сте учинили и прекршили Пословник о раду Народне скупштине Републике Србије. Захваљујем.

 Реч има народни посланик Зоран Бабић, повреда Пословника. Изволите.

 ЗОРАН БАБИЋ: Ја се нећу више јављати, господине председавајући, по овој мучној теми која је непотребно склизнула у овакав ток. Члан 107, повреда Пословника.

 Већина нас у овој сали смо родитељи; онима који нису желим да то буду и да осете ту љубав. Колико пута сам својој деци, када нешто ураде што ми се не допада у том тренутку, рекао – срам те било! Нико се није брецнуо, нико се није штрецнуо, нико није рекао – то је лоше. Али, када родитељ свом детету, а још горе колега колеги, каже „стоко једна“, мислим да је то лоше, мислим да је то неприхватљиво.

 Они који су нас у овој сали, вас, господине председавајући, првенствено, а на тај начин и све нас остале народне посланике, на тај начин и све грађане Републике Србије, карактерисали и означавали са „стоко једна“, сада су хиперсензитивни на „срам те било“. Срам те било зато што си народне посланике, зато што си људе, зато што си колеге, зато што си грађане Србије упоредио са твојим белим листићима, са твојим експериментима! Поново ћу рећи, па макар ме отерали из ове сале, да никада више не уђем, зато што је човек за мене највећа вредност, ...

 (Председавајући: Молим вас, господине Бабићу, немојте на такав начин да ... )

 ... колега и сваки човек у Србији. Захваљујем се.

 ПРЕДСЕДАВАЈУЋИ: Господине Бабићу, ја могу само да кажем оно што господин Павићевић никада неће схватити, да је потребно само мало толеранције, да је потребно да прочита Пословник, да зна када, у ком тренутку треба да се јави и када може да се јави, и када може да говори и да не схвати да председавајући у овом случају, а добио је опомену од свих председавајућих до сада, да није проблем само у председавајућем, него да је проблем у њему који не зна у неком тренутку да треба и да се поштује Пословник о раду Народне скупштине Републике Србије.

 Ради могућности, господине Павићевићу, да ... Ја ћу се ипак задржати на тој једној опомени и повући ову другу, баш да покажем добру вољу. Једноставно, морате покушати да сачекате и да поштујете ваше колеге, да сачекате да они заврше излагање и да тек тада говорите. Као што је моја реакција била потребна да не дозволим да упоредите, на начин на који сте желели, свих осталих 249 народних посланика у Народној скупштини Републике Србије.

 Реч има народна посланица Гордана Чомић.

 ГОРДАНА ЧОМИЋ: (Народна посланица показује знаковним језиком.) Са надом да сам знаковним језиком добро рекла „Поштовање, даме и господо“, уз жељу да кажем да је добро што је Народна скупштина током данашњег заседања уз превод на знаковни језик, са надом да ће бити овде народних посланика који ће говорити знаковним језиком и са жаљењем што смо током ове седнице и расправе о закону о знаковном језику имали тако пуно несвесне дискриминације, тако пуно нетрпељивости према различитостима, укључујући особе са инвалидитетом или особе са сметњама у развоју слушног или говорног апарата... Имали смо једног народног посланика који је као дисквалификацију за другог народног посланика рекао – он је глув и слабослух. Имали смо и дисквалификације на основу година.

 Можда такви закони који треба да помогну особама које су, по различитим квалификацијама, глуве, наглуве, глувонеме и са слабијим слухом више помажу нама који мислимо да нам ништа не фали. Отуда мој покушај да се знаковним језиком обратим онима који не чују, а са надом да ће у примени овај закон бити без неколико мањкавости.

 Прва мањкавост је што, без обзира на објашњење министра да постоје три милиона евра којима ће бити, и у локалним самоуправама и за све потребе, финансирани тумачи, у закону то нигде не пише. Проблем је ако све што треба да буде плаћено буде под речју „може“ у закону, јер ако може, онда и не мора. То ће бити проблем већ за шест месеци, када будемо видели закон у примени. Сматрамо да треба да буде предмет амандмана, које може да поднесе Одбор, и да се тачно зна ко ће финансирати при запошљавању, при интервјуима, у образовању, било где, ко ће финансирати тумаче.

 Други проблем је централизација и фокус само на савез. Постоји низ удружења по градовима и општинама Србије и било би добро да закон има појачану улогу од удружења, не само ону коју има савез. Онако како је написано, може да одлучује још неко сем савеза, а не мора.

 Треће, када корисник тумача знаковног језика, по овом закону, буде у ситуацији да каже да жели да користи, он неће моћи да бира ко ће да му буде тумач. Мислим да о томе треба размислити и амандманом Одбора покушати поправити или прихватити сличне амандмане који постоје.

 Други закон који је у расправи повезаћу цитирајући министра, који је рекао да су ово закони без политике и без идеологије. Нема погрешније реченице за ова два закона, оба су закона идеолошка, цивилизацијски вредносна. Закон који се тиче надокнада за незапослене је идеолошки, али заиста идеолошки. Било би добро да се не покушава одредбама по којима је јасно да нећемо да плаћамо надокнаде за незапослене замаскирати било шта друго осим да нећемо да плаћамо јер немамо новаца.

 То се види у аргументацији министра који каже – 11.500 људи је било, треба да буде да не може годину дана без сталног доприноса, да опет буде у праву за надокнаду. Каже, није било злоупотреба. Због чега онда имамо такву аргументацију?

 Недостаје детаљније дискусије и недостаје фокус, на кога ће се односити и један и други закон. Отуда је мој покушај …

 (Народна посланица показује знаковним језиком.)

 … да се обратим поштованим дамама и господи који не чују да ме разумеју. То је моје обраћање вама. Ми само треба да хоћемо да се чујемо и да укључимо своје уши ако мислимо да добро раде. Хвала вам.

 ПРЕДСЕДАВАЈУЋИ: Захваљујем, госпођо Чомић. Реч има министар у Влади господин Александар Вулин.

 АЛЕКСАНДАР ВУЛИН: Нажалост, злоупотреба је било. Да ли треба да чекамо да постану масовне? Да ли треба да чекамо да престану да буду злоупотребе, да постану модел понашања? Па, не треба. Наравно да је злоупотреба да након што добијете отпремнину вишу него што предвиђа Закон о раду... Иначе, ово је предвиђено Законом из 2009. године, дакле, законом који је донет у време једне друге скупштинске већине, скупштинске већине која је донела и овај пословник и многе друге ствари.

 Дакле, када сте добили отпремнину већу него што је предвиђена Законом о раду, зар није злоупотреба да направите кратки фиктивни уговор, који врло брзо раскинете, и, што је врло важно, то урадите сопственом вољом, дакле нисте отпуштени, нисте технолошки вишак, већ сте једноставно једнострано раскинули уговор о раду, и то урадите после свега неколико дана? Па, нисмо рекли ове бројеве, од два до шест дана, случајно. То се појављује у пракси, нажалост, прилично често.

 Огромна већина није покушавала то да ради, али, извините, огромна већина људи нису убице и нису покушали никада у свом животу да убију некога, па јел' то значи да то не треба да се регулише законом? Да ли треба да сачекамо да то постане масовно па ћемо онда да регулишемо? Ако постоји један једини случај злоупотребе, једна једина могућност злоупотребе, одмах ћемо да је зауставимо, одмах ћемо да видимо да то не постане масовно и свакодневно понашање. Наравно да ћемо тако радити.

 Дакле, ништа ником није ускраћено. Само је онемогућено да неко узме нешто што му не припада. А показало се у пракси да има оних који то раде. Ником ништа није онемогућено. Ниједно право није умањено ни за један једини динар.

 Овде се помињало да смо обезбедили мало средстава за Националну службу. Само пет пута више него прошле године. Ето, толико мало смо обезбедили.

 Што се тиче закона о знаковном језику, знате како, ја не мислим да можете, рецимо, судског тумача за руски или енглески језик да бирате. Добијете судског тумача. Не тражите ви његову колоритну личност, него тражите његову експертизу, тражите његово знање. А зашто би онда то било примењено на тумаче знаковног језика, а не важи ни за једног другог тумача?

 И, није у питању никаква централизација, законом су предвиђена и друга удружења, дакле, не само савези. Могу и друга удружења да раде.

 Када су у питању финансирања, финансира Република, финансирају свакако и локалне самоуправе, које то већ раде у 81 канцеларији; дакле, није да не постоји пракса, и то свакако већ радимо. Наравно, извините, ако имате тумача у основној школи, па, неће га плаћати ово министарство и локална самоуправа, плаћаће га просвета зато што је део система просвете, зато што служи управо за те сврхе.

 Видећемо, наравно, у пракси како ће шта функционисати. Ја сам увек расположен и за дијалог и за то да прилагодимо закон животу, а не живот закону, али ово су необориви аргументи. Хвала.

 ПРЕДСЕДАВАЈУЋИ: Захваљујем. Реч има госпођа Чомић. По ком основу?

 (Гордана Чомић: Реплика. Неспоразум.)

 Да ли стварно мислите да имате право на реплику?

 (Гордана Чомић: Да не мислим, не бих се јавила.)

 Ево, изволите.

 ГОРДАНА ЧОМИЋ: Захваљујем, без обзира на то што народни посланици кажу: „Погрешно мислиш“. Велика је смелост изрећи у овој сали да неко нешто погрешно мисли, али, ето, има храбрих људи, необична ствар.

 Неспоразум са министром је што не може оба, министре. Не можете да кажете – имамо преко 11.500 случајева и нисмо имали случај злоупотреба, али имамо и злоупотреба. Морате се одлучити због тога што, када стављате такву аргументацију пред посланике, ми пажљиво слушамо.

 И, ако хоћете да спречите злоупотребе, то се никада не ради смањивањем права. То је толико једноставно. При томе, имам потпуно разумевање за политику која каже – ми немамо новца да исплатимо надокнаде за незапослене. Потпуно разумем. То је чак легитимно. Али, немојте ни покушати да то онда замотате у нешто друго.

 Морам исказати разочарање због тога што с таквом лакоћом упоређујете судске тумаче за енглески или били који језик и тумаче знаковног језика. То показује једно забрињавајуће неразумевање закона који браните. Хвала.

 ПРЕДСЕДАВАЈУЋИ: Хвала, госпођо Чомић. Реч има министар Александар Вулин.

 АЛЕКСАНДАР ВУЛИН: Ја показујем толико безосећајности да сам у годину дана свог министровања донео два закона која се брину о особама са инвалидитетом, која неке раније већине нису донеле у 12 година, али добро, и то је сасвим у реду. Уосталом, не би било лоше да разговарате управо са представницима одговарајућих удружења особа са инвалидитетом па да вам они кажу како сарађују с овим министарством.

 Како се нико није сетио да, рецимо, из ванбуџетских средстава обезбеди макар једну једину стипендију за талентовану децу са инвалидитетом? Ми смо то урадили, пре неколико дана смо са Удружењем осигуравача Србије поделила десет стипендија. Није много, али значи тој деци. Наставићемо то да радимо. Толико о нашој неосетљивости, али добро. Овде се иначе бацају тешке речи.

 Извините, када су у питању тумачи, то је инклузија; они су део свакодневног живота и не видим како се то раздвајају од других.

 Иначе, да су неки пре мене, пре нас и пре ове већине били осетљиви према тумачима, увели би их у регистар занимања, бар би их препознали да постоје, постоји занимање тумач знаковног језика, па би предвидели како се они образују, како уче. То никоме није пало на памет до овог закона. Е, сада ће од нас неосетљивих ти људи да добију занимање и начин како постају то што постају, начин како ће да раде свој важан и хуман посао.

 Што се тиче злоупотреба, били смо врло јасни, заиста не разумем шта се не разуме. Да ли је било злоупотреба? Јесте. Да је једна једина, то оправдава овај закон, да спречимо да се појави друга, трећа или пета. Да их је било више него што желим, јесте. Да није масовно, није, иначе би их било 11.000. Али, шта треба, да сачекамо да их буде 11.000? Нема ту аргумента осим празног аргумента – хајде да се расправљамо, хајде да се свађамо.

 У питању је и новац. Наравно да је у питању и новац, али у питању је сврха новца. Није овај новац предвиђен за то да неко добије и отпремнину и још 12 месеци да буде на Националној служби за запошљавање. Није за то предвиђен. А постојала је правна празнина, могућност да се управо то деси.

 Као што пре овог закона није било, рецимо, регулисано, расправљали смо већ мало о томе, како се одређује основица, односно како се одређује надокнада у случају да послодавац није исплаћивао доприносе. То је правна празнина, ми смо је попунили. Тако смо попунили ову правну празнину. И немојмо томе придавати никакав други смисао него оно што јесте – повећање правне сигурности. Сваки закон служи да не дође до кршења закона и сваки закон служи да обезбеди одређени облик трошења новца ако је у питању буџетски закон. Хвала.

 ПРЕДСЕДАВАЈУЋИ: Захваљујем, господине Вулин. Реч има народни посланик Балша Божовић.

 БАЛША БОЖОВИЋ: Захваљујем, господине председавајући. Даме и господо народни посланици, управо као што је моја претходница говорила, овај закон је припреман неколико година и ми поздрављамо његово доношење. То је материја која је иначе веома тешка за кодификацију. Сличне законе има релативно мали број земаља, како у окружењу, тако и чланица ЕУ.

 Демократска странка се снажно залагала за то да из корена промени политику која се односила према оваквим стварима и разумевању особа са инвалидитетом. Када је у питању доминирајући, пре свега медицински, концепт, залагали смо се за то да се особе са инвалидитетом коначно третирају пре свега са становишта људских права и социјалне укључености.

 Овај предлог закона сигурно унапређује људска права особа са оштећеним слухом и увећава њихове могућности за сваки вид социјалног укључивања.

 Ми увек кажемо када подржавамо неки закон, када је он добар и темељит, када је добро и темељито написан. Као што је моја претходница рекла, неке ствари би се могле унапредити и амандманима самог одбора. У овом тренутку позивамо Владу Републике Србије, али и одбор који је задужен за ова питања, уколико поводом овога о чему је говорила посланица Гордана Чомић можемо нешто боље да учинимо, да онда то учинимо сви заједно како бисмо ову ионако добру ствар још више унапредили.

 Међутим, увек кажемо и када нешто није у интересу грађана Србије. Из тог разлога, када је упитању закон о изменама и допунама Закона о запошљавању и осигурању за случај незапослености, ми мислимо да тај закон има великих недостатака и великих проблема.

 Измене које овај закон, односно измене и допуне Закона доносе јесу, пре свега, измене козметичког карактера. Не мислимо да је он суштински и да ће на било који начин смањити број незапослених у Србији, напротив, имамо најаву и ресорног министра и Владе Републике Србије, у неколико наврата, да ће број незапослених скакати и бити све већи и већи у наредном периоду.

 Предлагач сам наводи да о изменама Закона ове природе није било уопште јавне расправе и да су се водили разговори са заинтересованим лицима, иако се у образложењу не наводи која су то заинтересована лица. На тај начин смо грубо занемарили, као држава Србија, улогу Социјално-економског савета. Социјално-економски савет представља институционални оквир када је у питању усаглашавање интереса Владе Републике Србије, послодаваца и, наравно, радника, односно синдиката. То говори о чињеници да надлежно министарство и Влада Републике Србије не разумеју и не желе истински социјални дијалог, што ову ствар додатно компликује.

 Неубедљиви су, такође, разлози који говоре о томе зашто нам је потребан уопште хитан поступак у овом случају. Као главни разлог се наводи тај очекивани број, повећани број оних који ће остајати без посла у наредном периоду због, како се каже, завршетка процеса приватизације. Ако се пљачкашким приватизацијама називало све што је Влада Војислава Коштунице приватизовала само зато што су радници остајали без посла, а ви најављујете овде исту ствар, онда нисам сигуран како можемо да назовемо, којим речником, ову приватизацију.

 Под геслом уштеда, овде имамо урушавање Социјално-економског савета. Овом приликом честитам и Влади Републике Србије и ресорном министарству, шампиони су у оном случају који се односи на урушавање независних институција у Републици Србији. Свака независна институција смета овој влади, смета онима који желе да на један волшебан начин уведу неке критеријуме који су искључиво у интересу оних који седе у фотељама и који су на власти.

 Мислим да на овај начин не можемо помоћи онима који ће у наредном периоду, већ ове године, како се наводи у овом образложењу закона, остати без посла. Мислим да ће то бити веома велики изазов за сваку наредну Владу Републике Србије, на који начин ће поспешити запошљавање свих оне који, уз најављену приватизацију, буду остајали без посла, ако знамо какви су економски или макроекономски показатељи у Србији, ако знамо да је десет милијарди већи дуг, ако знамо колико су тешки и мукотрпни напори у покушају да се доведу страни инвеститори или стране инвестиције, којих наравно нема, ево, већ четврту годину.

 Разговарали смо о отварању нових радних места и покушали овде да представимо грађанима да доносимо законе који ће поспешити или њима олакшати да нађу запослење. До тога неће долазити, од пројеката нема ништа, предлажу се они који су унапред осуђени на пропаст, као што је „Београд на води“.

 Када су у питању чланови овог закона, мислим да нећу имати времена да идем од једног до другог, рећи ћу само о неколицини чланова.

 У члану 1. се, под геслом уштеда, смањује број чланова Управног одбора НСЗ са девет на седам. При том, Влада не смањује број оних које она предлаже, али се смањује број оних које је предложио Социјално-економски савет. Овде се само ради о пуком прегласавању у сваком наредном случају.

 Мислим да је веома лоше то што се као аргумент користе, тиме завршавам, доприноси за ПИО који су повећани, па сада овде можемо да причамо о томе колико је евентуално скочила…

 (Председавајући: Време, господине Божовићу. Истекло вам је време.)

 Извињавам се, имам осам минута, значи још минут и осам секунди.

 (Председавајући: Не, имате шест минута и четрдесет две секунде.)

 Последња реченица. Дакле, са 12 на 14% је повећано. То није повећање од 2%, данас је ресорни министар говорио о томе, то је повећање од 16%. То је нешто што, сасвим сигурно, оптерећује све оне који су запослени. Захваљујем.

 ПРЕДСЕДАВАЈУЋИ: Захваљујем, господине Божовићу. Пре него што дам реч министру Вулину, само бих да кажем једну реченицу. Разумем, као председавајући, и жар дискусије и немогућност да неки посланици у једном тренутку сагледају да у том тренутку крше Пословник, али ми као председавајући морамо да заштитимо достојанство Народне скупштине Републике Србије и свих народних посланика. Али ми је жао да као председавајући морам да изричем мере опомене да бих могао да одржим ред на седници.

 Сагледавајући да је господин Павићевић својим изразом лица, када је схватио да је погрешио, и одласком са седнице показао да је свестан грешке коју је направио када је упао у реч говорнику, повлачим опомене које сам дао. Молим службу да то евидентира. Сматрам да ће господин Павићевић у наредном периоду водити рачуна и сачекати да говорник заврши да би онда добио право на повреду Пословника или право на реплику.

 Захваљујем и извињавам се због овог коментара који сам морао да дам.

 Реч има министар Александар Вулин.

 АЛЕКСАНДАР ВУЛИН: Разумем, политика је политика и нико није дужан да прихвати аргументе оне друге стране. То је једини разлог како ја могу да објасним да се никако не разуме оно што говорим – 2.062.856 имена и презимена. Дакле, уопште не говорим о количина новца која је већа за 8%, говорим о 2.062.856 имена и презимена људи који уплаћују доприносе у ПИО фонд. Уплаћују их из своје зараде, а зараду остварују тако што иду на радно место, а радно место имају зато што је неко отворио радно место на коме они раде. Шта је ту неразумљиво и шта је ту толико страшно? То је једноставно чињеница, то је тако.

 Ако хоћете и другим бројкама да говорим о повећању запослености, онда да вам кажем – приметили сте да се пензије исплаћују у дан и на време. Држава Србија сваког месеца доплати одређену количину новца да би пензија могла да се исплати у дан и на време и у одговарајућој количини. Количина тог новца који уплаћује држава Србија је у протекла три месеца смањена за две милијарде динара, а пензије су исплаћене у дан и на време. Значи, више новца је ушло у касу, више осигураника је уплатило новац у касу, више људи је запослено. Нема ту шта посебно више да се објашњава осим, наравно, ако нећемо да разумемо, па ћемо се увек правити да то није тако, јер нам у овом тренутку не одговара.

 Закон о запошљавању и осигурању за случај незапослености је првенствено закон о лицима која су већ без посла. То није закон који регулише обавезе у радном односу, то није закон који неког запошљава. Наравно, постоје мере активне политике запошљавања и овим законом дајемо већи спектар управо таквих мера да бисмо омогућили себи већи простор да више људи обучимо, да више људи запослимо. Овај закон се бави, између осталог, и тиме, али на првом месту се бави евиденцијом људи, односно људима који су на евиденцији Националне службе за запошљавање, дакле људима који немају посао, који траже посао. Ово је закон о њима, и немојмо сад објашњавати Србији нешто што није истина. Ово јесте закон који се бави управо њима.

 Највећи изазов за нас као Владу, пошто су се овде помињали велики изазови, јесте како да изађемо на крај са стотинама хиљада оних који су остали без посла, што је последица пљачкашке приватизације.

 Ових 530 предузећа о којима говоримо су предузећа која су већ једном опљачкана, која су задужена, која немају имовину, која имају само дугове и раднике, ништа друго немају. Нису ово предузећа из тих златних времена пљачкашке приватизације, ово су жртве пљачкашке приватизације. Ово су предузећа која не знају ни како су опстала. Опстала су из политичких разлога, уплаћивало им се нешто да раде како знају и умеју, да се купи још неки глас. Ово су предузећа у којима се радницима дугују милиони, у којима се дугују заостале зараде, у којима се дугује држави. Ово су предузећа која дугују пет милијарди евра. Нема ту шта да се опљачка. Пет милијарди евра дуга! Па, она не вреде ни близу пет милијарди, а да се нешто однесе?! Али је привреда која је приватизована довела до тога да ових 530 предузећа буде опљачкано. Тако се некада радило. Е, тако се више свакако неће радити.

 Дакле, због грађана Србије, ниједно право се не ускраћује. И, да будемо и ту прецизни, када смо говорили о овој злоупотреби, које има и коју ћемо на овај начин зауставити, није то спецификум само оних који су сада добили отпремнине. Има и људи који су својом кривицом изгубили посао, па су склопили неки други уговор на десет дана, па се пријавили у Националној служби за запошљавање и добили 12 месеци поново плату иако немају право на то. Законом из 2009. године је успостављено правило да не можете доћи у Националну службу за запошљавање и добијати надокнаду уколико сте својом кривицом раскинули радни однос. Значи, не 2015. године, 2009. године, Закон који је донела нека друга већина.

 Грађани Србије, не губите ни једно једино право. Стоти пут ћу поновити, јер је то најважније да људи разумеју, да их не лажу и не плаше, онај ко је добио отпремнину већу него што му гарантује Закон о раду, не може после тога да склопи фиктивни, кратки радни однос и да одмах дође у Националну службу за запошљавање и још једном добије 12 месеци надокнаду. Може да се запосли сутрадан, може да ради где год хоће, нико му не спори то право, ако има ту могућност. Дванаест месеци касније, ако остане без посла, може да дође у Националну службу за запошљавање. Али не може да узме отпремнину, склопи фиктивни уговор и, за десет дана, ево га за још 12 месеци. То не може. Али то никада није ни могло, само, шта да вам кажем, људи не воле да читају законе, не воле да читају оно што су сами донели. Хвала.

 ПРЕДСЕДАВАЈУЋИ: Захваљујем, господине Вулин. Реч има народна посланица Гордана Топић, изволите.

 ГОРДАНА ТОПИЋ: Поштовани председавајући, уважени министре, гости из Министарства, поштоване колеге и колегинице посланици, у данашњем обраћању говорићу о Предлогу закона о употреби знаковног језика.

 Прво бих рекла нешто уопштено о самом знаковном језику који у комуникацији користе глуве и наглуве особе. То је природан и, слободно можемо рећи, матерњи језик глувих и наглувих особа, визуелно-мануелног типа, који није изум неког човека, већ је настао у заједници глувих, тако да и у самом коришћењу имамо разлике локалног карактера где се за неки појам користе различити знакови. Овај закон допринеће његовој стандардизацији.

 Знаковни језик нема писану форму. Чине га знакови који се формирају покретима руку и других делова тела, укључујући фацијалну експресију, позицију тела и покрете усана којима се преноси одређени смисао. У знаковном језику важна је дактилологија, односно ручни алфабет, који може бити једноручни, дворучни или комбиновани, који се користи код нас. Слова се приказују различитим положајима прстију једне или обе руке.

 Оно што је у говорном језику интонација, интензитет гласа и слично, у знаковном језику је изражајност лица и тела. Несвесно, и сами врло често користимо знаковни језик (климањем главом – да, не, слегањем раменима што би значило – не знам).

 Знаковни језик није универзалан, што значи да свака земља има свој матерњи знаковни језик, па он постоји и као знаковни језик националних мањина.

 Једним од инвалидитета сматра се глувоћа тј. нечујност. Закон о спречавању дискриминације особа са инвалидитетом на неки начин биће само потпомогнут у остваривању Уставом загарантоване једнакости у правима и потребама наших грађана законом о употреби знаковног језика, који има за циљ потпуну инклузију тј. укључивање глувих и наглувих особа у социјални, економски, културни, политички и сваки други сегмент живота.

 Овим законом се остварује право на употребу знаковног језика пред органима јавне власти, у области радних односа, образовања, васпитања, информисања, телекомуникација, као и стицање статуса тумача знаковног језика, којих је недовољно, а за којима постоје реалне потребе ако знамо да у нашој земљи, по евиденцији удружења и Савеза глувих и наглувих Србије, има преко 20.000 глувих и још 30.000 наглувих особа којима је управо то проблем при укључивању у свакодневни живот, комуникација.

 Такође, овим законом су предложене мере за унапређивање употребе знаковног језика, као и казнене одредбе за повреду обавеза и забрану коришћења знаковног језика.

 Говорећи недавно о закону о псима водичима рекла сам, и то сада понављам, да сви ми имамо исте потребе, али како ћемо постићи њихово задовољење зависи од наших психофизичких способности, окружења и услова у којима живимо.

 Искрено се надам да ћемо дати све од себе да овај закон не остане само мртво слово на папиру, да ћемо њиме регулисати да глуве и наглуве особе комуницирају, да се укључују у све области, да ће се предвиђеним мерама за развој знаковног језика добити више преводилаца и тумача за знаковни језик.

 Као просветни радник, осврнула бих се на укључивање глуве деце и деце са оштећеним слухом у редовно школовање, које је омогућено ИОП-ом тј. индивидуалним образовним планом, који је у потпуности прилагођен потребама детета, што је још један вид укључивања особа са инвалидитетом у редовне животне токове. Посебно треба водити рачуна о потребама школа које имају потребе за ИОП-ом, за оспособљавањем персоналних асистената, који су у оваквим случајевима врло специфични јер морају у потпуности владати знаковним језиком, јер је познато да глуве особе веома тешко схватају апстрактне ствари. Знамо да су до сада, бар са територије града из којег ја долазим, деца са оваквим проблемима школована у специјалним школама у Београду и Земуну, које су интернатског типа.

 Тумачи и преводиоци знаковног језика по закону не могу бити чланови удружења глувих и наглувих особа. Они су углавном из породица у којима су родитељи неко ко има оштећен слух или је глув.

 Имала сам прилику да у свом граду упознам човека који је игром случаја, буквално игром судбине, постао тумач знаковног језика, то је Александар Бачвански. То је једна изузетна прича коју желим да поделим с вама.

 Пре тога желим да кажем да у Панчеву од 1956. године постоји Међуопштинска организација глувих и наглувих, једна од првих на територији бивше СФРЈ, која у оквиру свог рада обухвата пет општина (Ковин, Ковачицу, Алибунар, Опово и Панчево, које је у међувремену постало град), а у оквиру које су ангажована три тумача и један преводилац за знаковни језик, на број од око три и по хиљаде чланова, од којих је око сто глувих а остали су наглуви.

 Један од ових тумача је и Александар, који је у ову организацију дошао као први војник на цивилном служењу војног рока и ту провео девет месеци. Тада се први пут сусрео са знаковним језиком и у комуникацији са глувим и наглувим особама научио да користи знаковни језик. После завршеног војног рока, волонтирао је у тој организацији. На основу свог ангажовања, на предлог удружења, 2009. године послат је да полаже испит за преводиоца, а потом тумача, који је организовало министарство. Као ангажовани тумач у овој међуопштинској организацији, заједно са руководством пише пројекте за конкурс локалне самоуправе који су проглашени за најбоље у области социјалне заштите, а односили су се на обучавање људи из јавних служби за коришћење знаковног језика, међу којима су здравствени радници из шалтерске службе, радници поште, банке, апотека, Националне службе за запошљавање, услужног центра у градској управи. Обучено је пет жена и два заинтересована просветна радника. Радило се управо оно што је циљ овог закона – промоција знаковног језика, упућивање на свест о постојању глувих људи и њихово укључивање у свакодневни живот.

 Овакав пример добре праксе могао би се примењивати у другим општинама и градовима, што је већ једна компанија и урадила па је своје оператере у пословницама широм Србије оспособила за коришћење знаковног језика и омогућила да особе са проблемом глувоће и наглувости саме, без посредника дођу до потребних информација.

 Један од пројеката панчевачке међуопштинске организације био је у сарадњи са Техничком школом – едукација глувих особа за коришћење нових, савремених технолошких достигнућа, компјутера и интернета, што се показало као олакшавајућа околност како за комуникацију, тако и за праћење свих дешавања, нарочито када су у питању млађе особе.

 Код нас је актуелна дигитализација телевизијског програма. Знамо да многе познате домаће и популарне филмове особе са оштећеним слухом нису гледале јер нису превођени на знаковни језик, као ни многи културни садржаји, који су им скоро без изузетка били недоступни. Сада ће дигитализацијом бити доступни, јер ће емисије које се не емитују уживо бити са титлом у дну екрана, што је још један вид смањења дискриминације. Надам се да ће бити и све више симултаних превода самим стицањем звања званичних тумача за знаковни језик.

 Упозорила бих јавност на то да се број наглувих особа повећава, и то оних млађих од тридесет пет година, што се повезује са појавом вокмена и, у новије време, коришћењем слушалица, које су у ствари директан атак и убијање слушног живца звуком који производе, на шта посебно треба упозорити млађу популацију.

 Похвалила бих рад сервиса који су пружали помоћ глувим и наглувим особама пре званичног усвајања српског знаковног језика, што ће се постићи овим законом, као и унапређивање и побољшање рада ових сервиса.

 На самом крају излагања, препоручујем да на неком од интернет претраживача укуцате „комшилук глувог младића научио знаковни језик“, где је стварна прича искоришћена за промоцију кол-центра за глувонеме особе, посебно ако и сами имате неког таквог у свом окружењу. Научимо са колико мало труда и воље можемо некоме учинити живот лепшим и дати му до знања да га прихватамо баш онаквог какав је.

 Посланичка група СПС у дану за гласање подржаће овај закон. Хвала.

 ПРЕДСЕДАВАЈУЋИ (Константин Арсеновић): Реч има народни посланик Миланка Јевтовић Вукојичић.

 МИЛАНКА ЈЕВТОВИЋ ВУКОЈИЧИЋ: Поштовани председавајући, уважени министре и поштовани сарадници Министарства, уважене колеге посланици и посланице, поштовани грађани Србије, пред нама се данас налазе два предлога закона. Један закон је потпуно нов, реформски и представља и те како корак напред у поштовању људских права, а у питању је закон о употреби знаковног језика.

 Други закон који се налази данас пред нама и о коме дебатујемо је Предлог закона о изменама и допунама Закона о запошљавању и осигурању за случај незапослености, који се односи само на измене и допуне 20 чланова. Али, ове измене и допуне Закона показују и те какву социјално-економску одговорност ове владе, као и надлежног министарства, у смислу рационализације. Та рационализација се односи на чланове Управног одбора; уместо девет, сада ћемо имати седам. Сем у смислу рационализације, односи се и на то да директор Националне службе за запошљавање није више члан Управног одбора, а знамо да директора Националне службе за запошљавање именује Влада.

 Значи, Влада, односно надлежно министарство је имало у виду и то, тако да приче од стране опозиције о смањењу броја чланова Управног одбора апсолутно не стоје, односно немају никакво право утемељење у реалности и нису, на крају крајева, у интересу грађана Србије.

 Оно што посебно желим да похвалим код доношења измена и допуна овог закона, то је да готово први пут видимо да Влада, односно надлежно министарство на један одговоран начин разматра недостатке и неправилности које су уочене у раду од 2009. године и покушава да кроз ове измене те неправилности које су се десиле у пракси отклони, и то успешно чини.

 Оно што посебно желим да похвалим у овом закону, то су обавезе агенција за запошљавање које упућују наше раднике на рад у иностранство, обавезе у смислу давања правовремених и потпуних информација о томе шта их очекује на раду у иностранству, у смислу упознавања са законодавством земље у коју одлазе, као и у смислу тога да ће у случају непредвиђених околности и у случају да радник без своје кривице остане без посла сносити трошкове.

 Сада ћу прећи на други закон, закон о употреби знаковног језика. Морам да кажем да је он реформски, да је потпуно у складу са Уставом Републике Србије и са поштовањем људских права и достојанства; потпуно је у складу са Стратегијом унапређења положаја особа са инвалидитетом, са потврђеним конвенцијама Уједињених нација; у питању је Конвенција Уједињених нација о правима особа са инвалидитетом, пре свега у односу на члан 9. поменуте конвенције.

 Такође, оно што морам да похвалим, то је да је овим законом предвиђено да глуво дете има право на учење и употребу знаковног језика. То право не може му бити ускраћено ни од стране родитеља, односно старатеља.

 Овај закон донет је у циљу унапређења положаја особа са инвалидитетом, пре свега глувих и наглувих особа. Он значи њихову потпуну интеграцију у друштво.

 Министарство рада и запошљавања, кроз Сектор за унапређење положаја особа са инвалидитетом, и те како пружа финансијску и сваку другу подршку како би удружења која окупљају ове особе... А та удружења глувих и наглувих, Савез глувих и наглувих свакако јесте место окупљања глувих особа, јесте место где они размењују искуства, јесте место где се овим особама пружа подршка и помоћ.

 Хоћу да похвалим Министарство да оно преко године има расписан конкурс и да подржава све оне програме, активности и планове који се односе на унапређење положаја особа са инвалидитетом, у конкретном случају глувих и наглувих особа. Наравно, све то и закони прецизирају.

 Морам да нагласим да су буџетом Републике Србије за 2015. годину, на функцији 90, економска класификација 481, у разделу Министарства за рад, запошљавање, борачка и социјална питања опредељена средства у износу од 325.722.000 динара која се управо односе на подршку и помоћ невладиним организацијама, односно удружењима.

 Српска напредна странка у дану за гласање подржаће оба предлога закона.

 ПРЕДСЕДАВАЈУЋИ: Поштовани народни посланици, сагласно члану 27. и члану 87. ст. 2. и 3. Пословника Народне скупштине, обавештавам вас да ће Народна скупштина данас радити и после 18 часова, ако то буде потребно, због потребе да Народна скупштина што пре донесе акте из дневног реда ове седнице.

 Реч има народни посланик Љибушка Лакатош. Изволите.

 ЉИБУШКА ЛАКАТОШ: Хвала, поштовани председавајући. Поштовани председавајући, господине министре са сарадницима, колеге и колегинице народни посланици, један од предлога закона који су данас на дневном реду је Предлог закона о употреби знаковног језика.

 Овим предлогом закона уређује се употреба знаковног језика, тј. право на учење знаковног језика и право на употребу услуга тумача за знаковни језик, начин употребе услуга тумача, мере за унапређење употребе знаковног језика кроз информисање и образовање на знаковном језику.

 Овим законом обезбеђују се Уставом загарантована начела која се односе на уживање људских права, а нарочито забрана дискриминације особа са инвалидитетом.

 Знаковни језик је облик комуникације особа са оштећеним слухом, који има своја језичка својства, граматичке функције, фонологију, морфологију и синтаксу.

 Сви смо свесни чињенице да особе са оштећеним слухом треба да буду равноправни чланови друштва и да своја права остварују у једнакој мери као и сви остали чланови заједнице. Погрешна су схватања да особе са оштећеним слухом имају ограничене могућности због отежаног начина комуницирања и зато морамо одређеним мерама ове предрасуде отклонити. Потребно је омогућити им приступ комуникацијама на најприкладнији и најприхватљивији начин, а знаковни језик је неопходан вид комуникације особа са оштећеним слухом. Основа овог говора је систем знакова, од којих сваки има своје значење. Овакав систем знакова представља природни начин комуникације, а уз тумаче за знаковни језик омогућава се комуникација не само од стране особа са оштећеним слухом, него и од чујућих особа које су у комуникацији са њима.

 Основни циљ овог закона јесте унапређење положаја глувих особа, уклањање баријера у комуникацији и увођење знаковног језика у све животне сфере, са циљем да се оснаже особе са оштећеним слухом и да се укључе у друштвене активности.

 Из тих разлога позивам све колеге да у дану за гласање подрже овај закон, јер ћемо тако омогућити особама са инвалидитетом, тј. особама са оштећеним слухом, да буду равноправне, да могу да изразе своје идеје, мисли и осећања користећи језик који у најбољој мери задовољава њихове комуникационе потребе и нећемо им ускратити њихово неотуђиво људско право, а то је право да комуницирају. Хвала.

 ПРЕДСЕДАВАЈУЋИ: Хвала. Реч има народни посланик Александар Перановић. Изволите.

 АЛЕКСАНДАР ПЕРАНОВИЋ: Хвала, уважени председавајући. Поштовани министре са сарадницима, даме и господо народни посланици, уважени грађани Србије, пред нама се данас налазе два предлога закона. Ја ћу говорити о првом предложеном законском решењу, а то је Закон о запошљавању и осигурању за случај незапослености.

 Предложеним изменама и допунама Закона врши се реорганизација Националне службе за запошљавање, увођење и креирање нових мера и програма запошљавања и уређивање других питања везаних за спровођење активне политике запошљавања.

 На самом почетку желим рећи да је ово један флексибилан приступ мерама запошљавања. У претходном периоду, како је и сам министар рекао, имали смо случајеве или ситуације честе злоупотребе фиктивног пријављивања у радни однос. Како сте рекли, он је трајао не дуже од шест дана.

 Ако желимо уредити ову државу и створити једну модерну, ефикасну, правну државу, морају све службе у њеном систему активно учествовати у томе, а морају и сами грађани да помогну. Заиста верујем да ова влада, на челу са премијером Вучићем, има јасне намере у томе. Стога и долази овакав предлог да се не може пре 12 месеци непрекидног рада приступити томе, или 18 месеци са неким паузама.

 Оно што је овим законским предлогом исто регулисано јесте ефикасност у самој служби. Значи, службеници ће бити у служби наших грађана. Смањење броја чланова надзорног одбора јесте нешто што смо ми и у претходном периоду радили. На овакав начин доводимо до једног низа мера штедње, јер ако смо наследили једну државу која је била у дуговима, заиста је морамо реорганизовати и ревитализовати. С друге стране, стаће се на пут непотребном одливу новца и на такав начин успећемо решити бар неке проблеме.

 Други закон јесте о знаковном језику, нешто што је заиста хумано, морамо ући у систем и у ред модерних држава. Доношењем закона о знаковном језику изједначавају се могућности, приступачност и остваривање различитих права у складу са потребама лица са оштећеним чулом слуха, а у смислу инклузије особа са инвалидитетом. Заиста мислим да и образовање на овакав начин мора да се уведе.

 Како сте рекли, биће част свима да овде седи један такав посланик, и у сваком другом сектору. Мишљења сам да особе са инвалидитетом морају имати равноправан положај, не смеју осетити неки свој недостатак. Мислим да ове особе морају дати подједнак допринос уређењу система и да се њихов активан рад види на сваком кораку, рекао сам, од образовања до било које друге функције.

 Пошто смо данас чули доста дискусија на ову тему, не бих да дужим. Рећи ћу само да ако постоји у 81 локалној самоуправи овакав систем, нема разлога да овакав закон не буде донесен и код нас. Хвала.

 ПРЕДСЕДАВАЈУЋИ: Хвала. Реч има народни посланик Мујо Муковић. Изволите.

 МУЈО МУКОВИЋ: Хвала, поштовани председавајући. Уважени министре Вулин са сарадницима, даме и господо народни посланици, пред нама је заправо обједињена расправа о два предлога закона, Предлогу закона о употреби знаковног језика и Предлогу закона о изменама и допунама Закона о запошљавању и осигурању за случај незапослености.

 Ја ћу при крају ове расправе, као посланик Бошњачке народне странке и члан посланичког клуба СНС, рећи нешто о закону о изменама и допунама Закона о запошљавању с обзиром на то да долазим из регије где је стопа незапослености далеко изнад просека на државном нивоу, а за то су криве, рекао бих, мање или више, све претходне владе, иако данас у наступима опозиције нисмо чули ни трачак неке самокритике због таквог стања.

 Када су ове измене и допуне Закона о запошљавању и осигурању за случај незапослености у питању, рекао бих да смо последње измене имали 2010. године.

 Ако имамо у виду да је смањење незапослености један од приоритета ове владе, онда су ове измене и допуне заиста биле неопходне.

 Решења из овог закона ће позитивно утицати на незапослена лица која се укључују у поједине мере активне политике запошљавања, а очекивани ефекат је да више лица буде обухваћено различитим мерама активне политике запошљавања које су боље прилагођене потребама локалног тржишта рада. Пре свега, то се односи и на реорганизацију Националне службе за запошљавање, још боље креирање активних мера запошљавања у зависности од потреба тржишта рада, детаљније уређивање услова за остваривање права на новчану накнаду за случај незапослености, као и уређење одговорности агенција за запошљавање које посредују приликом запошљавања наших грађана у иностранству.

 Желео бих посебно да похвалим смањење броја чланова Управног одбора на седам. С обзиром на то да смо раније на исти тај број смањили и у две организације обавезног социјалног осигурања, Републичком фонду ПИО и Републичком фонду за здравствено осигурање, тиме смо те гломазне управне одборе, који су реликт неких ранијих времена, довели у једно пристојно стање, у стање да могу да врше своју функцију због које и постоје.

 Изменама и допунама које су на дневном реду биће омогућено флексибилно креирање мера активне политике запошљавања. То значи да ће се на основу резултата анализа и ефеката спроведених мера активне политике запошљавања оне редовно мењати, унапређивати и по потреби уводити нове, а све у циљу ефикаснијег и ефективнијег коришћења ограничених средстава која се за то издвајају.

 Такође, прецизније се уређују програми јавних радова, односно побољшање обухвата лица која ће бити укључена у те програме.

 У пракси имамо послодавце који касне са уплатом доприноса или касне са пријавом уплате, па је та ситуација осигураницима којима престаје радни однос отежавала остваривање права за случај незапослености. Међутим, прецизирањем шта се сматра основицом за утврђивање висине новчане накнаде за случај незапослености биће заштићени они осигураници којима није исплаћена зарада и није обрачунат и пријављен допринос за осигурање за случај незапослености, јер ће им новчана накнада бити утврђена у минималном износу прописаном законом.

 Често се дешава да подаци унети у радну књижицу од стране послодавца нису у сагласности са подацима који се налазе у матичној евиденцији Републичког фонда за ПИО, па се сада то прецизније регулише.

 Изменама и допунама Закона о запошљавању и осигурању за случај незапослености уводи се обавеза Републичког фонда ПИО да изда појединачни акт, у виду потврде или уверења, за она лица којима је остало мање од 24 месеца до испуњавања првог услова за остваривање права на пензију. Услов за остваривање права на новчану накнаду за та лица утврђивао би се на основу одговарајућег појединачног акта Републичког фонда ПИО.

 На самом крају, када је у питању запошљавање наших грађана у иностранству, предложене измене и допуне Закона уводе већу одговорност и обавезе за агенције које врше посредовање у том поступку, а све у циљу веће заштите лица која се запошљавају у иностранству.

 Да приведем крају, у дану за гласање ја ћу као посланик Бошњачке народне странке и члан Посланичке групе СНС подржати оба предлога закона. Хвала.

 ИРЕНА АЛЕКСИЋ: Захваљујем. Поштовани председавајући, уважени министре са сарадницима, уважене колеге народни посланици и посланице, данас дискутујемо о два предлога закона од којих је један Предлог закона о изменама и допунама Закона о запошљавању и осигурању за случај незапослености.

 Основни циљ овог предлога закона јесте да се одређена питања до танчина уреде, прецизирају и, што је још битније, да се ефикасно примењују у пракси. То је заиста било неопходно урадити пошто су се до сада у пракси јављали бројни проблеми, јављале су се бројне злоупотребе. Исто тако, није ретка ни појава судских процеса. Све то заједно, наравно, јако се негативно одражава на буџет Републике Србије, што ми једноставно себи не можемо и не смемо да дозволимо.

 Овим предлогом закона то се мења, то се прецизира. Између осталог, прецизира се шта се тачно сматра основицом за утврђивање висине новчане накнаде у случају незапослености, а исто тако и начин обрачуна новчане накнаде за случај незапослености.

 Такође, прецизно су дефинисане одредбе које се тичу заштите наших грађана који иду на рад у иностранство, што је, уколико узмемо у обзир све проблеме са којима су се наши грађани до сада суочавали приликом одласка на рад у иностранство, било више него пожељно, тако да је то нешто што бих нарочито похвалила.

 Предложено је да се смањи број чланова Управног одбора Националне службе за запошљавање са постојећих девет на седам, све у циљу подржавања мера штедње и у циљу рационализације, што је такође јако добро.

 Оно што је мени посебно привукло пажњу и што сматрам да је нарочито добро јесте члан 5. овог предлога закона – Национална служба за запошљавање, осим уџбеника и превоза, такође нуди новчану помоћ лицима која су незапослена, а која се тренутно налазе у процесу оспособљавања, односно обучавања. Мислим да је то заиста, у крајњој линији, хумано и јако добро зато што додатно мотивише та лица у том временском периоду. Њима је у том временском периоду заиста и те како потребна додатна мотивација како не би одустала с тог пута, односно како би и даље имала неку активну улогу у томе да престану да буду незапослена лица.

 Пошто је довољно речено о овом закону, прешла бих на други закон, Предлог закона о употреби знаковног језика. Уколико узмемо у обзир да је релативно скоро у овом дому усвојен други закон, а то је Закон о кретању уз помоћ пса водича, мислим да то сасвим довољно говори само по себи о раду надлежног министарства. Мислим да говори о томе колико ово министарство квалитетно, ваљано обавља свој посао и колико улаже напора, заиста суштинских и правих, да се положај лица са инвалидитетом унапреди, да стално ради на томе да положај људи са инвалидитетом, односно њихов живот постане квалитетнији и бољи.

 Оно што је мени привукло пажњу у овом предлогу закона јесте члан 17. који се тиче присуства знаковног језика у електронским медијима. Мислим да је то круцијално, да је то од суштинског значаја зато што је 21. век век информација, информација значи моћ. Управо, онемогућити неком информацију, онемогућити некоме да буде обавештен, а то је основно људско право – да буде обавештен, значи заиста га онеспособити у правом смислу те речи. Мислим да је то заиста недопустиво и јако ми је драго што овај закон регулише то питање.

 Материја која се мени учинила нарочито интересантном и на коју бих желела да се осврнем јесте она која је обрађена у члану 8. овог предлога закона где јасно стоји да лица која су глува која се баве политиком или на било који начин учествују у политичком животу током трајања састанака било каквих политичких организација или активности имају право на употребу услуге тумача знаковног језика. Мислим да је то можда једна од најбољих новина које овај закон нуди из једног простог и једноставног разлога – зато што се управо на тај начин омогућава лицима са инвалидитетом да се директно боре за своја права. Нико боље од њих самих не зна који су њихови проблеми, које су њихове потребе и, у крајњој линији, нико се за њихова права неће борити боље од њих самих. Тако да сматрам да је ово можда једна од најбољих одлука, да је ово права одлука; у крајњем смислу речи, да је ово једна хумана одлука.

 Ту бих се надовезала на речи нашег министра, заиста бих и ја желела да у будућности, и то у скоријој будућности, у овом узвишеном дому видимо што више лица са инвалидитетом која се боре за своја права, која активно учествују у политици, што мислим да и јесте крајњи циљ. Тада ће им, сигурна сам, користити овај предлог закона.

 Такође, предвиђене су и казнене одредбе уколико не буду поштоване одређене одредбе овог закона; надзор над вршењем овог закона, који ће вршити Министарство.

 Међутим, оно што бих ја посебно нагласила јесте да се усвајањем овог предлога закона не завршава све. Напротив, тада ће бити одржане бројне трибине, што мислим да је најбоље од свега, где ће лица са инвалидитетом, али не само она, него и шира јавност, као и лица која су запослена у јавним службама, бити упозната, биће им објашњено која су то права. И, са свим тим правима сви ми требало би да будемо упознати. Мислим да је то нарочито похвално, да Министарство врши напор да овај, иначе јако квалитетан, закон не остане само мртво слово на папиру, већ да заиста заживи у правом смислу те речи у пракси, што мислим да је јако добро и крајњи је циљ сваког закона. Све су то разлози због којих мислим да су оба предлога закона јако квалитетна, добра и дефинитивно ће добити подршку Српске напредне странке. Захваљујем.

 ПРЕДСЕДАВАЈУЋИ: Реч има министар Александар Вулин. Изволите.

 АЛЕКСАНДАР ВУЛИН: Ја се захваљујем. Поменули сте, то је важно, треба да скренемо пажњу јавности да зна, и то је један од разлога зашто доносимо овај закон, кад кажем овај, мислим на Закон о запошљавању и осигурању за случај незапослености – због два члана, члана 8. и члана 9, зато што су непрецизно написани. Дакле, због тога што неко није размишљао, неко није погледао, а после тога више нико није обраћао пажњу на оно што је усвојено и што је једном написано, ми смо само у 2013. и 2014. години на одговарајућим судовима, дакле, само због непрецизности, никаква зла намера, нико није никоме ускратио право, због непрецизности у тумачењу рачунања основице, што сада исправљамо овим предлогом закона, изгубили као држава. Национална служба за запошљавање је платила 101.878.564 динара, то су надокнаде лицима, и плус на то још 173.432.080 на име накнаде за трошкове судског поступка. Дакле, далеко преко двеста милиона динара због непрецизности која није исправљена. Ми је сада исправљамо.

 Значи, ово што сте ви данас урадили, и што ћете урадити у дану за гласање, уштедеће држави, ако ништа друго, неких будућих двеста милиона динара. Али, за ових двеста, или колико је већ пара, касно је. Закаснили смо, требало је раније то да урадимо. Али, боље и сада да смо урадили, него да се чека и даље.

 Овде се предлаже да се иде у јавну расправу, па једно три месеца, ако је могуће, па нек се наплати још једно двеста милиона.

 Ово су разлози, ово је врло битно. Ми морамо у сваком закону, не само у овом... Позивам и народне посланике, упозорите своју државу, упозорите ако видите у овој шуми, у овом мору закона, да постоји негде нека нелогичност, да постоји нешто што треба хитно и брзо променити, зато што губимо новац.

 Овај новац, само да знате, нису то махом добили некакви корисници. Као што видите, махом је то отишло на разне адвокате. Ми смо имали случајеве да људи не знају да су тужили Националну службу за надокнаду. Не знају. Него су се поједини несавесни адвокати дочепали списка, па по списку тужили. Судови су прихватали. Поднели смо ми одговарајуће кривичне пријаве, да не сумњате, и то ће се једног дана истражити и сазнати ко је шта радио.

 Дакле, чак и да хоћете да будете не знам како хумани, није ово да сте ви сада неком ускратили право да заради на неки начин, не. Само за судске трошкове 173.432.000, плус 101.000.000, о чему смо говорили. Само због непрецизности у чл. 8. и 9. Сада то исправљамо, то се више неће десити.

 ПРЕДСЕДАВАЈУЋИ: Реч има народни посланик Велинка Тошић.

 ВЕЛИНКА ТОШИЋ: Захваљујем. Поштовани председавајући, поштовани министре, поштовани представници Министарства, поштоване колегинице и колеге народни посланици, поштовани грађани Републике Србије, углед једне земље мери се степеном разумевања потреба различитих друштвених група и подједнаком могућношћу свих да се у потпуности укључе у савремене друштвене токове.

 Застарела схватања о ограниченим могућностима глувих особа треба превазићи и обезбедити такву законску подлогу да се глува особа схвати као равноправан, користан и продуктиван члан друштва. Морам нагласити да таква поставка доноси бољитак не само глувим особама, већ целом друштву и држави, што је основни циљ овог закона.

 Дакле, ја ћу променити перспективу и говорити не само о томе шта особе са инвалидитетом добијају усвајањем овог закона, него и шта држава Србија добија њиховим укључивањем у све друштвене активности.

 Отежан начин комуникације не сме ограничити могућности глувих особа и зато се различитим мерама морају осигурати њихова људска права, али и проширити могућности да дођу до информација, развију и негују одређена интересовања.

 Без подстицања знаковног језика у електронским медијима и медијима уопште, развој интересовања глувих особа је онемогућен, а тиме је онемогућена и њихова едукација, њихово проширивање знања и радних компетенција. Дакле, ако глува особа не добије потребно знање, не прошири радне могућности, она не само да је дискриминисана, већ су смањене и њене радне способности.

 С друге стране, ако обезбедимо доступност информација на знаковном језику, тумаче за знаковни језик, ми ћемо глувим особама пружити могућност да стекну знања, укључе се у послове, постану продуктивни. Самим тим, ми идемо два корака напред зато што ће се информисана и продуктивна особа прихватити као равноправна. На тај начин, глуве особе биће присутније и активније у друштву и у процесима управљања и одлучивања.

 Доступне информације у електронским медијима и све оне које ће се обезбедити ангажовањем тумача за знаковни језик омогућиће већи број истакнутих глувих особа, већи број глувих особа у политици.

 Даћу једноставан пример: да бисмо расправљали о предлогу неког закона, морамо бити упознати са основним информацијама у вези с њим, разменити мишљења са колегама посланицима. Али, како ће се глува особа укључити у расправу? С друге стране, ако су информације доступне и обезбеђен тумач за знаковни језик, глува особа је у могућности да изрази своје мишљење, допринесе предлогом или оспори критиком, што је свакако потпуна продуктивност.

 Зато молим све своје колеге да у дану за гласање подрже овај закон и надам се да ће тако и бити. Хвала.

 ПРЕДСЕДАВАЈУЋИ: Реч има министар Александар Вулин. Изволите.

 АЛЕКСАНДАР ВУЛИН: Уопште, када говоримо о положају особа са инвалидитетом, а сада је суштински на дневном реду положај особа које су глуве или наглуве, да кажемо једну малу ствар која мења живот и коју смо чекали, из мени несхватљивих разлога, деценијама. На јавном сервису, на Радио-телевизији Србије, ако сте информисани о томе или ако сте приметили, по први пут је једна домаћа серија (у питању је „Улица липа“) титлована, тако да глуве и наглуве особе први пут могу да гледају домаћу серију. Ето, једна једноставна ствар, а колико је заправо важна и колико мења живот. Свих ових година тога једноставно није било, није се бринуло о томе.

 Ми разговарамо интензивно са РТС-ом ... Иначе, овим законом је предвиђено да сви емитери имају... Не можемо их натерати да то раде, али тражимо могућност да се на овај начин понашају. Конкретно, са РТС-ом ми финансирамо овај пројекат, као Министарство. Трудићемо се да на првом месту информативни програм потпуно учинимо, да се тако изразим, преведеним за глуве и наглуве особе, да могу да прате живи програм. Уосталом, извините, то су особе које такође плаћају порез, претплату и имају право на сваки сервис који користимо ви или ја, и ми смо дужни да то учинимо могућим и да им прилагодимо.

 За сада, то је један скромни помак, „Улица липа“ је титлована. Ја се шалим са РТС-ом, када смо разговарали о томе, кажем – да ли сте ви свесни да ћемо једног дана, када читаву архиву РТС-а будемо титловали, имати људе који по први пут гледају „Бољи живот“, после сто ваших реприза? Ето, бар ћемо нешто урадити.

 ПРЕДСЕДАВАЈУЋИ: Реч има народни посланик Мирјана Ђоковић. Изволите.

 МИРЈАНА ЂОКОВИЋ: Поштовани председавајући, уважени министре, колеге посланици, данас говоримо о врло важној измени закона којим се уређује питање запошљавања и осигурања за случај незапослености.

 Како сте ви, министре, изјавили почетком ове године, ова 2015. година слободно може да се окарактерише као година борбе за запошљавање, посебно младих људи. Јасно је да ће ефекти и мере које се буду предузеле бити видљиве крајем 2015. године. Јер, сваке године се за предузећа у реструктурирању одвајало 708.000.000 евра, а сада то више неће бити случај. И, битно је да радници неће бити на улици. Нико од људи који постају вишак у смислу радног ангажовања неће отићи на улицу без отпремнине и одговарајућег социјалног пакета. За нашу државу је и те како значајно да видимо које ће од тих предузећа успети да у овом периоду пронађе стратешког партнера или да буде успешно приватизовано.

 Акциони план запошљавања Влада доноси на годишњем нивоу. Предлажу се нове мере и програми у складу са потребама локалног тржишта рада и на основу анализе ефеката претходно спроведених мера. Управо тим предложеним мерама се унапређује процес креирање мера и програма активне политике запошљавања бољом анализом и коришћењем постојећих података, што су активности које се спроводе уз подршку Светске банке.

 Предлогом закона се смањује број чланова Управног одбора Националне службе за запошљавање са девет на седам, и то све у циљу рационализације и постизања уштеда. Оно што посебно одликује Националну службу јесте перманентно усавршавање запослених кроз различите обуке, тренинге и семинаре, где се подиже ниво компетенција запослених тако да могу да поднесу процес реорганизације и да унапреде свој учинак.

 Врло је битно да се схвати како контролисати одређене трошкове који су нужни у погледу пласирања одређених мера. Ја ћу навести један пример: ако у једној локалној средини немамо интересовање послодаваца за обуку за познатог послодавца, свакако да ту меру нећемо да користимо, а имамо нпр. исказану потребу за стручном праксом, ми ћемо прибећи тој мери. Значи, људи који су завршили факултете; преко је потребно да они управо кроз ту меру стручне праксе стекну потребна знања у одређеној области.

 Као у сваком послу, за реализацију таквих мера потребна су финансијска средства. Висина трошкова условљена је расположивим средствима у финансијском плану Националне службе за сваку календарску годину, као и планираним обухватом незапослених појединим врстама мера активне политике запошљавања.

 Члан 7. овог предлога закона бави се спречавањем злоупотреба у вези са коришћењем права на новчану накнаду. Ви сте, министре, малопре то одлично образложили. Значи, тиме се јасно на неки начин спречавају све могуће злоупотребе. Навели сте пример како не треба подучавати незапослене како да туже своју државу, већ им треба пронаћи посао и дати им да буду радно ангажовани. То управо значи да се само поштује члан 66. Закона и да они, да би користили то право, морају бити у осигурању у непрекидном трајању од најмање 12 месеци, или пак са прекидима у последњих 18 месеци. Члан 90. јасно прецизира да та новчана накнада не може бити виша од 160%, нити нижа од 80% минималне зараде утврђене у складу са прописима о раду за месец у којем се врши исплата новчане накнаде. Тиме су спречене злоупотребе, јер у пракси се дешава да у радној књижици пише једно, а сасвим је другачије када узмете листинг незапосленог лица.

 Знате, ја морам да кажем да је моја пракса показала, с обзиром на то да сам радник Националне службе за запошљавање, да многи послодавци стављају печате неодговорно у радну књижицу, а када узмете њихов листинг, видите да недостају доприноси и да сте у проблему.

 Чланом 16. детаљније се уређују обавезе и одговорности носиоца послова запошљавања у поступку посредовања за запошљавање у иностранству. У пракси су уочене неправилности у раду агенција за запошљавање у поступку посредовања, које се огледају у недовољној информисаности о могућностима и условима запошљавања, облику и начину заштите у складу с уговором о раду, као и правима по повратку са рада из иностранства.

 Радује ме чињеница да је финансијским планом за 2015. годину, са јасним пројекцијама за 2016. и 2017. годину, за финансирање програма и мера активне политике запошљавања опредељено 2,8 милијарди динара и петсто милиона за особе са инвалидитетом.

 Важно је да схватимо да се овим законом спречавају штетне последице по рад органа и организација у вези са остваривањем права на новчану накнаду од стране више хиљада корисника, као и боља заштита грађана Републике Србије када одлазе на рад у иностранство.

 У Србији је број незапослених за 3% мањи него у истом периоду прошле године. У Србији имамо сада 766.500 незапослених. Приоритет су млади до 30 година и особе старије од 50 година. Не бих желела да људи који припадају популацији од 30 до 50 година живота сматрају да су занемарени од стране Националне службе, напротив, то су људи који дају највећи допринос у раду и врло су едуковани за посао који обављају и врло лако се трансформишу када је у питању промена запослења.

 Што се тиче моје локалне самоуправе, у привреди града Чачка сада је упослено 13.470 радника, што је, сложићете се, три пута мање него пре две деценије. Наиме, пре 23 године у Чачку је било запослено 44.575 радника, а данас их је око 25.000. У привреди је радило 34.500, данас троструко мање. Јасно је да разлози овог суноврата леже у санкцијама које су задесиле нашу земљу деведесетих година и, свакако, катастрофалним ефектима приватизације. Чачанска предузећа у којима је промењена власничка структура су пре добијања нових газда запошљавала преко 12.000 радника, а сада их је у радном односу нешто више од 2.500.

 Како би учинила одређене напоре у санирању такве ситуације, Национална служба је имала слуха па је још 2006. године иницирала формирање локалних савета за запошљавање. Чачак је дефинитивно умео да разуме у чему је проблем и једна је од првих локалних самоуправа које су формирале локални савет за запошљавање, и од 2006. године до дана данашњег врши издвајања из локалног буџета за запошљавање својих суграђана.

 Ове године, 12. фебруара, Градско веће града Чачка усвојило је Акциони план запошљавања града за 2015. годину. За реализацију мера активне политике запошљавања у градском буџету је издвојено укупно тридесет милиона динара, очекује се учешће државе са седам милиона, а за јавне радове држава ће издвојити четири милиона динара.

 Јасно су утврђене три мере које ће град Чачак финансирати: најпре, субвенције послодавцима за запошљавање на новоотвореним радним местима, затим субвенције за самозапошљавање и јавни радови на територији града.

 Прва мера предвиђа да управо онај послодавац који запосли преко пет лица са евиденције... Предуслов је да се три месеца пре него што крену у ту меру налазе на евиденцији запослених. За ову меру је предвиђено седамнаест милиона динара. Субвенција за самозапошљавање износи сада по лицу 160.000 динара. Свих претходних година издвајали смо по 200.000, међутим, хтели смо да уравнотежимо причу са Републиком и да не правимо разлику, да олакшамо посао људима који прате све те уговорне обавезе. За трећу меру, јавне радове, издваја се пет милиона динара, а максимална дужина јавног рада износи шест месеци.

 Користим ову прилику да грађанима Србије кажем да моје колеге из Националне службе потпуно бесплатно, односно у оквиру својих редовних радних активности које имају као запослени, на основу уговора који потписује директор Националне службе са локалним самоуправама, управо тај посао склапања уговора, праћења уговорних обавеза обављају савесно и одговорно за наше грађане.

 На крају свог данашњег излагања слободно могу да кажем да готово ниједно министарство, па ни Министарство рада, запошљавања и социјалне политике, не може само да се избори са овако великим проблемом незапослености. Свесни смо колико је то комплексан проблем који је присутан код нас и само ћемо заједничким активностима државе и друштва у целини то постићи.

 Желим да похвалим нашег министра, који је данас овде са нама, зато што је успео да уведе једну интеграцију корисника новчане социјалне помоћи. То никада није пошло за руком готово никоме пре вас зато што ми нисмо на локалу могли да постигнемо договор са људима из центра за социјални рад. Долазили су нам људи од два метра, потпуно радно способни, и тражили извод са евиденције да се налазе код нас. Ми кажемо – па, зар не можете да се ангажујете у неком јавном раду да нешто корисно урадите? Није било схваћено добронамерно. Чак знам, када сте ви предложили да се то примени, није наишло баш на одзив. Међутим, свако ко је радно способан треба да заради новац и нема потребе да зависи од социјалне помоћи. Толико од мене, и хвала.

 ПРЕДСЕДАВАЈУЋИ (Игор Бечић): Захваљујем, госпођо Ђоковић. Реч има народна посланица Невенка Милошевић. Изволите.

 НЕВЕНКА МИЛОШЕВИЋ: Захваљујем, уважени председавајући. Поштовани министре са сарадницима, драге колеге народни посланици, грађани Србије који пратите данашњи рад, поновићу, данас су заиста два важна предлога закона на дневном реду. Осврнућу се најпре на измене и допуне о Закона о запошљавању и осигурању за случај незапослености.

 Овај закон, пре свега, подстиче мере реорганизације Националне службе за запошљавање, али и повећање капацитета Националне службе за запошљавање. Нећу аргументе износити, чули смо их веома прецизно и довољно овом приликом.

 Оно што је за мене посебно важно јесу мере активне политике запошљавања. Овим законом предвиђа се да се Акционим планом, који сваке године доноси Влада на годину дана, те мере могу побољшати и, оно што је истакнуто и што је много важно јесте – у складу са локалним тржиштима и са потребама.

 Оно што је, по мени, још важније, можда и најважније, а до сад није била пракса када се спроводе мере активне политике запошљавања, оно што је недостајало, то су анализе ефеката, шта се урадило. Просто, заврши се јавни рад, стручна пракса, сви одоше тамо; где су, шта је било, да ли се неко запослио, да ли је неко стекао нека нова искуства и знања, од тога ништа. Овим законом се то прецизира, и то је добро.

 Осврнућу се кратко на општину Ивањица, која већ неколико година уназад спроводи мере активне политике запошљавања. Подржавам ове мере запошљавања, јер сви знамо да је приоритет у Србији запошљавање. Моја општина је 2013. године спровела мере активне политике запошљавања у три сегмента. То су: самозапошљавање, стручна пракса и јавни радови. У 2014. години определили смо се само за јавне радове, и то нисмо добили средства од Републике, већ су из општинског буџета, локалног буџета издвојена двадесет два милиона, тако да је 60 особа још увек у процесу јавних радова.

 У мојој општини има преко 5.000 незапослених. Томе је допринело и предузеће које је у реструктурирању. То је, надам се, свима позната, јер је то бренд, конфекција „Јавор“, где су се жене углавном (јер је женска радна снага) определиле за новчану помоћ, социјални програм. Неке од њих су нашле ново запослење у локалним предузећима, шиварама, али неке су остале за сада незапослене. Оно што сви знамо јесте да је Законом о приватизацији регулисано да ће се процес приватизације завршити до 31. децембра ове године. Ја се надам да ће и конфекција „Јавор“ бити успешно приватизована, с обзиром на то да је већ деценијама успешно пословала, да је то један бренд, да има квалитет производа, да има добру опрему, има и хале. У нади да ће ипак бити запошљавања, ми верујемо и надамо се да ће резултат доћи.

 Ове године је из републичког буџета, као што сте, министре, већ рекли, издвојено шеснаест милијарди за нови вишак незапослених.

 Прећи ћу на други закон, који, као што сте рекли, јесте иновативни закон. То је закон о употреби знаковног језика. Недавно смо овде у Скупштини усвојили Закон о кретању уз помоћ пса водича, и тада смо најавили овај закон. Ова два закона и друге мере јесу управо доказ афирмативног односа овог друштва, овог министарства, али и Владе према особама са инвалидитетом.

 Овим законом, који се пре свега односи на глуве и наглуве, чули смо и колико их је пуно у Србији, они ће само добити, јер ћемо имати коначно професију тумача, тумача који не може дословно преводити говорни језик, али, наравно, уз тумачење гестова и свега другога може се много допринети. Циљ и јесте да се дискриминација што више ублажи. Циљ јесте да се ове особе интегришу, да се укључе, то је она популарна реч – инклузија, у све сфере друштвеног живота.

 На крају ћу само да дам три своја размишљања, можда сугестије, препоруке или како год их назовемо. Прво, сматрам да је потребно да знаковни језик буде као предмет у школама које похађају глуве и наглуве особе. Знам да нама тек предстоје подзаконска акта, да ћемо много тога регулисати њима. Можда је то у овом тренутку нереално, али бар да идемо ка томе, јер сматрам да глуве и наглуве особе морају на један добар и систематичан начин да усвајају свој језик, а не да то буде, као што је сада случај, углавном некако спонтано.

 Друго на шта бих се осврнула, мислим да ће то бити регулисано овим законом, то је стандардизовани знаковни језик. Ово посебно наглашавам, јер било је примера, чак сам присуствовала, на неким важним конференцијама, да су присутне особе са инвалидитетом, да је присутан тумач, али да оне не разумеју јер су се служили нестандардизованим језиком.

 Треће, осврнућу се на важност интерресорне комисије, која процењује потребу за знаковним језиком у образовном систему, али не само за знаковним језиком, већ и свим другим потребама особа са инвалидитетом да би се укључиле у редовно образовање. Сада у стални састав интерресорне комисије не улази дефектолог. Моје мишљење је да дефектолог, као особа која најбоље познаје популацију особа са инвалидитетом, свакако треба да буде стални члан ове интерресорне комисије, па стога предлажем, ако је могуће у неком извесном периоду, да се промени Правилник о додатној подршци.

 На крају, шта рећи него да ћу заједно са посланицима СНС у дану за гласање, наравно, подржати оба добра предлога закона. Хвала.

 ПРЕДСЕДАВАЈУЋИ: Захваљујем. Реч има господин министар.

 АЛЕКСАНДАР ВУЛИН: Као што посланица сигурно зна, интерресорне комисије су искључиво у надлежности Министарства просвете, али слажем се потпуно с вама да треба да разговарамо о њима. Има разних примедаба на њихово функционисање и да их треба мало освежити, мало другачије, тако да рачунајте да ћу пренети министру Вербићу, па, зашто да не разговарамо о томе.

 Ви сте из Ивањице и „Јавор“ је баш добар пример. Ако се не варам, у „Јавору“ је 512 радника узело социјални програм, скоро сви су узели социјални програм. Сад, замислите да се њих 512 договори са комшијом, на шест дана раскине радни однос и свих 512 у Националну службу за запошљавање и каже – е, наредних 12 месеци ми смо обезбедили још једну плату.

 Али, с друге стране, заиста постоји реална нада да ће доћи до оживљавања производње у „Јавору“ и да ће свих 512, а ко други, наставити да раде. Ето, то је овај закон. Хвала.

 ПРЕДСЕДАВАЈУЋИ: Захваљујем. Реч има народни посланик др Виолета Лутовац.

 ВИОЛЕТА ЛУТОВАЦ: Хвала. Поштовани председавајући, поштовани министре са сарадницима, поштоване колеге народни посланици, предлог закона о примени знаковног језика је и те како важан закон за особе са инвалидитетом. Свакако бих га повезала са претходно донесеним законом о кретању слабовидих и слепих особа уз помоћ пса водича и рекла да је намера предлагача оваквих закона јасна, а то је изједначавање особа са инвалидитетом, било које врсте, и њихово апсолутно укључивање у све друштвене токове и изједначавање са свим члановима друштва.

 Овакав предлог закона омогућава остваривање права на употребу знаковног језика. Самим тим ће се, заправо, глувим особама омогућити да учествују активно у доношењу важних одлука, а такође и учешће у свим друштвеним сферама живота.

 Знаковни језик заправо представља један природни и, рекла бих, једини облик комуникације глувих особа. Тај знаковни језик се још и назива гестикулационим језиком или језиком говора тела, покрета руку, где се преноси значење појединих речи.

 Право на употребу знаковног језика подразумева право глуве особе на учење знаковног језика, пре свега, да би могло доћи до његове употребе, с једне стране. Такође, подразумева право на коришћење услуга тумача за знаковни језик, јер глува особа која користи знаковни језик и није у могућности да на било који други начин покаже и оствари право разумевања свакако има право на употребу услуге тумача.

 Доношењем оваквог закона омогућићемо глувим особама да постану равноправне, да учествују у политичком животу, образовном животу, здравству и свим другим сферама које друштво и потребе друштва захтевају.

 Овај закон, с друге стране, обавезује јавне службе, Министарство и надлежне органе који се баве заштитом права особа са инвалидитетом да предузму одговарајуће мере и ослушну потребе особа са инвалидитетом, у овом случају глувих особа, с једне стране; такође, да предузму мере у циљу промовисања знаковног језика, као и употребе знаковног језика.

 Рекла бих још да смо доношењем Закона о забрани дискриминације направили одличан корак ка доношењу оваквог Предлога закона о употреби знаковног језика. Напоменула бих да у многим земљама, као што су САД, Швајцарска и многе друге земље, глуве особе имају услугу тумача у судству, здравству, образовању, било где да се налазе, тако да сматрам да не бисмо смели да дозволимо да се 30.000 људи који имају потребу за коришћењем знаковног језика осећају као странци у нашој земљи. Захваљујем.

 ПРЕДСЕДАВАЈУЋИ: Реч има народна посланица Милена Турк.

 МИЛЕНА ТУРК: Поштовани председавајући, господине министре, даме и господо народни посланици, са великим задовољством учествујем у данашњој расправи о Предлогу закона о употреби знаковног језика. Са великим задовољством, јер сматрам да ће овај закон искоренити дискриминацију особа са оштећеним слухом, да ће довести до пуне равноправности и једнаких могућности за све грађане.

 Ово говорим јер је мој отац особа оштећеног слуха, јер сам, нажалост, присуствовала небројено пута непријатним ситуацијама у пошти, продавници, на улици. Статистика показује да су особе са оштећеним слухом, глуве особе пред дискриминацијом у бројним аспектима људске комуникације, посебно у административним пословима, на шалтерима, у банкама и поштама.

 Оно што нам је неопходно јесте постизање нивоа свести, јер је то једини пут ка остваривању свих људских права. Ми морамо да прихватимо особе са инвалидитетом, морамо да прихватимо да су то корисни, равноправни и продуктивни чланови нашег друштва. Мој отац јесте особа оштећеног суха, али је исто тако дипломирани инжењер машинства, особа цењена у својој струци, награђивана на такмичењима за најбољу технолошку иновацију. Такви људи су свуда око нас.

 Оно што је проблем је то што постоји баријера у комуникацији са оваквим особама и ми морамо да порадимо на томе да ту баријеру превазиђемо, да ове особе укључимо у све аспекте нашег друштва, да их оснажимо, мотивишемо и подстакнемо да преузму иницијативу и одговорност.

 Баријеру у комуникацији врло лако можемо превазићи само ако покажемо мало добре воље, ако покажемо да имамо стрпљења и учинимо један мали корак. Много пута сам чула, као изговор за неспоразум у комуникацији – па, он ме не разуме. Међутим, када је реч о особи која је у стању да чита с усана, ми треба да говоримо само мало спорије или мало разговетније и превазићи ћемо ову баријеру.

 Ипак су ово институције које треба да су нама на услузи, које ове услуге наплаћују, а особама са оштећеним слухом и глувим особама је мучно да у овакве институције уђу. Наравно, не бих да генерализујем, има и светлих примера.

 Данас није једина тема усвајања овог закона о употреби знаковног језика, није циљ једноставно коришћење свих оних докумената који су међународно прихваћени, имплементација свих оних закона на које се Србија обавезала, већ је циљ и да подигнемо своју свест, морамо да будемо свесни да треба да радимо на себи. Неопходно је да разбијемо предрасуде о особама са инвалидитетом, да прихватимо њихово постојање и потребе.

 Оно што ће закон донети, а то стоји и у образложењу овог закона, јесте утицај на начин обављања послова од стране јавних служби и послодаваца. Мислим на службе здравствене заштите, правосудне, образовне установе. Овако ћемо обезбедити равноправан положај особа са оштећеним слухом пред овим институцијама.

 Оно што бих истакла у закону јесте та доступност услуге тумача знаковног језика. О томе најбоље сведоче коментари корисника, јер они кажу да се осећају много самосталније, да су им све информације доступне, да су информисани и да се у много мањој мери морају ослањати на помоћ породице и пријатеља.

 Такође, могућност формирања кол-центра, која стоји у овом закону, веома је значајна. Ово није новина у свету. У Француској постоји број који глуве особе могу окренути у хитним ситуацијама, где се отвара видео-чет и успоставља контакт са тумачем знаковног језика.

 Још једна ствар која је веома значајна, када је реч о медијима, јесте та обавеза пружаоца медијских услуга да у складу са својим финансијским и техничким могућностима корисницима медијских услуга пруже садржај који им одговара, на начин који им одговара, тако да бих ја посебно похвалила титловане емисије на нашим програмима.

 На крају, заиста верујем да ће овај закон свести дискриминацију особа оштећеног слуха на најмању могућу меру, да ћемо спречити маргинализацију и социјалну искљученост особа са инвалидитетом и да ћемо учинити све информације доступним и омогућити им да се осамостале. У дану за гласање ја ћу подржати овај предлог закона. Захваљујем.

 ПРЕДСЕДАВАЈУЋИ: Реч има министар Александар Вулин.

 АЛЕКСАНДАР ВУЛИН: Особе са инвалидитетом јесу део нашег друштва и дужни смо да им не правимо више проблема него што је природа већ учинила.

 Један од великих проблема с којима се суочавају особе са инвалидитетом, поред неразумевања средине, јесте и неодговарајућа доступност образовања. Зато ме је посебно обрадовало када сте рекли да вам је отац машински инжењер. То је ретко. Не зато што... Поготово глуве и наглуве особе, они немају ниједан други проблем осим приступа образовању да би дошли до одговарајућег знања. Глувоћа није препрека за стицање било ког степена знања и било које вештине, али без тумача, без могућности да их на одговарајући начин укључимо у образовни процес, људи неће доћи до знања које им је потребно да би могли да нормално живе и да живе боље.

 Иначе, није никаква предрасуда у питању, али глуве и наглуве особе су познате као изузетно вредни радници. Недавно сам био у предузећу које запошљава особе са инвалидитетом у Новом Саду. Они запошљавају велики број управо глувих и наглувих. Изузетно су задовољни њиховим радним ангажовањем. Није никаква предрасуда у питању, то је чињеница. То је једноставно тако.

 Овим законом побољшавамо могућност да се глува и наглува особа образује и да дође до било ког степена академског знања. То је нешто што ћемо после одређеним подзаконским актима и правилницима регулисати у сарадњи са Министарством просвете и у складу са Законом о образовању итд. Све су то ствари на којима треба да ради читаво друштво, као што сте и сами приметили.

 Да, кол-центар ћемо сигурно да направимо. Прво у Београду, а надам се да ће се то онда применити и на остале велике градове у овој земљи. То је изузетно добар начин. Посебно је добар пример поште, банке: ви таблетом успоставите видео-везу и предате службеници, која не може да каже да вас не разуме. Ово разуме, и моћи ће потпуно нормално да функционишу. За почетак ћемо кренути са Београдом и сигуран сам да ће се то ширити. Не само за глуве и наглуве, морамо да водимо рачуна о свим особама са инвалидитетом.

 Један од пројеката које је Министарство покренуло заједно са „Паркинг сервисом“ у Београду, а ширићемо то и на све остале, јесте једна врло једноставна апликација не телефону која ће особи са инвалидитетом, без обзира на то одакле долази, само треба да се улогује, показивати где се налазе слободна паркинг-места предвиђена за особе са инвалидитетом. Уколико се неко паркирао на том паркинг-месту, она ће моћи врло једноставном операцијом да пошаље СМС на одговарајући број, који ће позвати „паука“ и склонити несавесног комшију који је био ту.

 Једноставно, живот се састоји од милион малих детаља, а на нама је да сваки од тих детаља покријемо и учинимо живот лакшим и нормалнијим. Хвала.

 ПРЕДСЕДАВАЈУЋИ: Реч има народни посланик Јелисавета Прибојац.

 ЈЕЛИСАВЕТА ПРИБОЈАЦ: Поштовани председавајући, поштовани министре са сарадницима, поштоване колеге народни посланици, пред нама се данас налазе у обједињеној расправи закон о употреби знаковног језика, потпуно нов закон, који до сада нисмо имали и Предлог измена и допуна Закона о запошљавању и осигурању за случај незапослености. Ја ћу се у својој дискусији искључиво фокусирати на ове измене и допуне Закона, које ће допринети не само реорганизацији, већ и рационализацији Националне службе за запошљавање, као и примени нових програма који ће пратити потребе локалног тржишта рада.

 Због смањења трошкова, смањује се број чланова Управног одбора са девет на седам, тако што ће их именовати Влада, на предлог министра надлежног за послове запошљавања, четири члана, укључујући и председника, а три члана ће именовати Социјално-економски савет. На тај начин, надлежно министарство вршиће надзор над радом Управног одбора.

 Новина која се предвиђа овим предлогом измена и допуна Закона јесте обавеза запослених у НСЗ да се стручно усавршавају и оспособљавају, као и обавеза провере њихове стручне оспособљености, што ће се ближе уредити општим актом НСЗ и програмом стручног усавршавања.

 Поред већ предвиђених мера активне политике запошљавања, предвиђају се и друге мере које су значајне за спровођење Акционог плана, а односе се пре свега на новчана средства која су потребна за спровођење мера активне политике запошљавања. То се у принципу односи на додатно образовање и обуку, на јавне радове, као и на запошљавање особа са инвалидитетом.

 С обзиром на то да ће се процес приватизације, према Закону о приватизацији, завршити до краја 2015. године, претпоставља се да ће бити већи број лица која ће испуњавати услове за новчану накнаду, осигурање за случај незапослености код НСЗ, било је потребно прецизно дефинисати део који се односи на то да ли је неком лицу коме је престало осигурање то осигурање престало његовом кривицом или његовом вољом, да ли је то лице примило отпремнину или новчану накнаду или неку другу новчану накнаду по одлуци Владе у поступку утврђивања вишка запослених и да ли је та отпремнина већа од оне коју предвиђа Закон о раду.

 Та лица ће, наравно, имати права на накнаду осигурања за случај незапослености само када буду испунила одређене услове, а ти услови су да буду у осигурању непрекидно најмање 12 месеци или 18 месеци са прекидима, а прекидом се сматра онај прекид који је краћи од 30 дана. Такође, прецизирано је шта се сматра основицом за утврђивање висине новчане накнаде, а то је просечна зарада која је незапосленом исплаћена у последњих 12 месеци који претходе месецу у коме је престало осигурање.

 Прецизирано је како ће се обрачунати накнада ако је зарада исплаћена у мањем износу или ако уопште није обрачунат допринос за обавезно осигурање за случај незапослености. Ова категорија је посебно заштићена јер ће се њима новчана накнада утврдити у минималном износу који предвиђа закон како не би било било каквих злоупотреба.

 Они који раде у Националној служби за запошљавање знају да је било проблема везаних за новчану накнаду за лица која примају ту накнаду до 24 месеца, односно до испуњења једног од првих услова за одлазак у пензију. Овим изменама се то коригује и сада се испуњеност тих услова за остваривање права на пензију по основу стажа осигурања доказује појединачним актом из ПИО фонда.

 У члану 75. извршена је допуна тачке 3; кориснику новчане накнаде исплата се обуставља, односно мирује то његово право у случају када је он у притвору, све док тај притвор траје.

 Предвиђа се и повраћај средстава новчане накнаде од лица које је примило, а није имало право на то јер је дошло до неких промена у његовом радноправном статусу, а оно те промене није пријавило, а било је дужно да пријави. Решење Националне службе за повраћај средстава је извршна исправа.

 На крају, оно што је предвиђено јесте да ће агенција која се бави посредовањем при запошљавању у иностранству сносити сву одговорност према лицима која се запошљавају у иностранству.

 Што се тиче закона о употреби знаковног језика, сувишно је говорити о његовој важности. Он је изузетно важан јер се њиме обезбеђује остваривање Уставом зајамчених основних начела, нарочито оних која се тичу забране дискриминације, пре свега када су у питању лица са инвалидитетом.

 Циљ овог закона јесте заправо побољшање положаја глувих особа тако што се уређује право на учење знаковног језика и право на употребу услуга тумача за знаковни језик. На тај начин ће се овим лицима омогућити остваривање различитих права у складу с њиховим потребама.

 Оно што бих још додала јесте да је доношење овог закона у складу са многобројним документима међународног права, као што су Универзална декларација о правима човека, Међународни пакт о грађанским и политичким правима и она најважнија, а то је Конвенција о правима особа са инвалидитетом, којом се омогућава пуно учешће у свим сферама живота управо лицима са инвалидитетом.

 У дану за гласање СНС ће подржати ове законе и гласати за њих. Хвала.

 ПРЕДСЕДАВАЈУЋИ: Реч има народни посланик Марко Атлагић. Изволите.

 МАРКО АТЛАГИЋ: Господине потпредседниче Народне скупштине господине Бечићу, не могу рећи читаво председништво јер сте само, и господине Арсеновићу, нема вас него двојица потпредседника, господине министре са сарадницима, поштоване даме и господо народни посланици, јесте да се не могу многима обратити, мало нас је, поготово насупрот мене из опозиције... Поштоване даме и господо народни посланици, поштовани грађани Србије... Обраћам се вама, господине министре Вулин, драго ми је, господине министре Вулин, што вас врло често видим у овом високом дому, светилишту демократије, како неки рекоше. То говори о вашем раду, вас и вашег министарства, и читаве Владе. Верујем да ће грађани Републике Србије то препознати и адекватно наградити.

 Ја нећу, због времена, да говорим о законима, само неколико реченица о изменама и допунама Закона о запошљавању и осигурању у случају незапослености. Овај закон, држим га у рукама, има своје упориште у овом експозеу, показујем га, председника Владе Републике Србије господина Александра Вучића, који је поднео нама народним посланицима на седници Народне скупштине Републике Србије, 27. априла господње 2014. године. Навршава се годину дана за пет дана.

 Овај експозе, даме и господо, који треба сви да носите у торбама, они који носе торбу, председника Владе Републике Србије господина Александра Вучића, говорим сада као професор историје, јесте најтемељитији, најпрецизнији, највећи и најсвеобухватнији од свих претходних, њих 72, од 1805. године, од времена првог председника Владе Србије, проте Матеје Ненадовића, до данас. Писан је на 52 густо куцане стране, или 84 са проредом. Верујем да га они из опозиције који се осмехују нису прочитали, не знам с којим циљем.

 Дозволите ми да кажем да у овом експозеу, на страни 7 став 5, између осталог стоји, цитирам: „И, трећи, највећи задатак Владе Републике Србије у економији биће да консолидује наш буџет смањењем трошкова и повећањем наших прихода. Тако бисмо имали више новца да улажемо у стварање нових радних места“, завршен цитат. Даме и господо, да ли смо то учинили, процените сами, и поштовани грађани Србије. Дабоме да јесмо, јер време је да сумирамо у неколико реченица резултате.

 Дозволите да ипак кажем. На једној, ако не првој, онда другој, седници Народне скупштине Републике Србије, није згодно да цитирам себе, али рекао сам на почетку: „Ако ова Влада Републике Србије, на челу са Александром Вучићем, спаси државу од грчког сценарија, треба јој дати Нобелову награду“, завршен цитат. И наравно да је спасила. Поштовани грађани Србије, нема тог сценарија, идемо у добром смеру.

 Господине министре Вулин, добро је што сте ви заједно са својим министарством формирали радну групу која се бави анализом и ефектима примене Закона о раду и његовим усклађивањем с европским прописима. Волео бих да видим господу из опозиције, да ли је ово тачно или не. Добро је, господине Вулин, што планирате донети закон о социјалном предузетништву, закон о радницима на привременом раду у иностранству и закон о агенцији за привремено запошљавање.

 Господине министре Вулин, лагано ћу ову реченицу да изговорим – ваше Министарство је једино у Европи које је у години тешке економске кризе сачувало достигнути ниво социјалних права и редовност исплата. То је социјално одговорна влада.

 Поновићу, ради оних из опозиције што се смешкају, а нека провере – ваше Министарство, господине министре Вулин, једино је у Европи које је у години тешке економске кризе сачувало достигнути ниво социјалних права и редовност у исплати. То је социјално одговорна влада. Ја сам човек који се бави и науком, а господа нека провере и нека ме демантују ако то није истина.

 Добро је, господине министре Вулин, што овим изменама и допунама закона о запошљавању реорганизујете Националну службу за запошљавање. Одлично је, господине министре, што овим изменама и допунама Закона дајете могућности за увођење нових мера и програма запошљавања за све, у зависности од потреба локалних тржишта рада, или, ако хоћете, локалних заједница, и на то упозоравам наше локалне заједнице.

 Одлично је, господине Вулин, што ћете подићи мере штедње рационализацијом, односно стабилизацијом економском, јер ћете овим предлогом смањити број чланова Управног одбора Националне службе за запошљавање за садашњих девет на седам чланова. Немам времена да говорим о управним одборима уопште, шта би требало с њима чинити, а шта није чињено у последњих десет, дванаест, па, ако хоћете, и петнаест година.

 Добро је што овим предлогом желите унапредити рад Националне службе за запошљавање, а с тим у вези повећати резултате рада саветника који тамо раде.

 Одлично је што ћете ускладити Акциони план за запошљавање који Влада Републике Србије доноси на годишњем нивоу с потребама локалних тржишта рада, односно локалних заједница. То је једна од обавеза, не само Министарства него и Владе, према Европској унији.

 Поштовани грађани Србије, поштовани господине министре, поштоване даме и господо народни посланици, 27. априла 2015. године, за пет дана, година је дана од избора наше владе. Није згодно себе цитирати, ја сам већ једном цитирао, али дозволите ипак да кажем да је прошло годину дана и да је на неки начин требало да можда мало више данас сумирамо неке резултате.

 Ова Влада Републике Србије, на челу са господином Александром Вучићем, проводи тешке и болне реформе, које је требало да буду проведене пре десет година, а нису. Зашто, нека грађани Србије процене.

 Господине министре, успећемо. Нећу рећи владајућа гарнитура, него читава Скупштина Републике Србије, поготово Влада Републике Србије. Нећу рећи наш закон, него Закон о раду свих народних посланика, и оних који су данас све време говорили од почетка да није њихов. Дабоме да јесте. Чији је ако није ове скупштине? Јер, наша је опозиција, она треба да суделује у раду, а не, ево, три посланика из опозиције: част Чомићки, част Брадићу и госпођи, извињавам се, презиме нисам упамтио.

 (Председавајући: Молим вас, господине Атлагићу.)

 Зашто ћемо успети? Зато што то траже наши грађани. Зато што је то добро за будућност наше деце. Зато што је то добро за све грађане Републике Србије и нашу отаџбину. Зашто што имамо добру Владу. Зато што знам, господине министре, колико Влада, читава, воли своју државу. И посебно знам, то заиста знам, колико председник Владе воли своју отаџбину и колико жртвује себе, а ми, и председник државе, а ми други потпомажемо колико можемо.

 Ово није заслуга само Владе, већ читаве Скупштине Републике Србије, нас народних посланика, више нас из позиције; не могу рећи из опозиције, осим појединих чланова, њима свака част, појединцима.

 Заслуга јесте и нашег посланичког клуба Српске напредне странке, на челу са господином Зораном Бабићем, за којег са поносом можемо рећи да нас предводи, да је присутан не само овде, него на свим одборима и тамо где треба.

 То је заслуга, даме и господо, и наше маленкости, нећу рећи свих народних посланика, једне већине. Није часно ни честито прозивати оне посланике који не примају плату у овој скупштини, а оних који примају нема данас, видите, никада до краја. Ако поједини академски честити посланици, грађански одговорни, буду гласали за своје амандмане, моја маленкост ће притиснути тастер на следећој гласачкој скупштини и гласати у том смислу.

 Дозволите на крају да кажем да нећу о другим законима говорити, извините што сам узео мало више времена, јер годину дана, ипак, … Госпођа Чомић добацује из клупа опозиционих. Морао сам на неки начин да кажем ових неколико реченица. Жао ми је што нема више народних посланика из опозиције јер сам припремио јако много података, конкретних, да укрстимо податке. Не да причамо приче, него да укрстимо, да ли је или није нешто направљено, да питамо једни друге.

 Завршићу овим. Један народни посланик из опозиције, био је председник Владе, био је и министар унутрашњих дела, пре неки дан је на „Н телевизији“ рекао да Железару треба затворити и раднике кући послати, завршен цитат. Тако је он радио са радницима претходних година. Нажалост, данас га нема, само на почетку уђе и евентуално изађе.

 Наравно да ће посланици СНС и коалициони партнери, одмах да кажем да је заслуга и коалиционих партнера за ово, гласати у дану за гласање. Хвала вам лепо.

 ПРЕДСЕДАВАЈУЋИ: Хвала вам, господине Атлагићу. Реч има министар у Влади господин Александар Вулин.

 АЛЕКСАНДАР ВУЛИН: Пошто смо говорили о особама са инвалидитетом, само да се језиком бројева покаже колико ова држава води рачуна. За 46 заштитних предузећа у којима раде особе са инвалидитетом, ту је запослено око 1.550 особа са инвалидитетом, држава годишње издваја 700.000.000 динара за плате, машине, репроматеријал. За активне мере запошљавања за особе са инвалидитетом Национална служба за запошљавање је ове године издвојила 500.000.000 динара. Министарство рада је за финансирање рада савеза издвојило преко 300.000.000 динара. Прошле године, на основу разних мера, Национална служба за запошљавање је регистровала запошљавање 4.100 особа са инвалидитетом.

 То су конкретне ствари. Ово је начин како ова држава брине за особе са инвалидитетом. Као што видите, без обзира на то да ли се неко смеје или не смеје, није смањила ни један једини динар давања за особе са инвалидитетом. Ниједан динар. Није смањила ни за један једини динар новчану социјалну помоћ, ни дечији додатак, ни породиљски додатак, ни инвалидске надокнаде, ни борачке. Ни један једини динар. Ни за један динар нисмо умањили ни једно једино давање.

 Да би наши грађани разумели колико је то новца, само да вам кажем да се за новчану социјалну помоћ месечно издваја четрнаест милијарди динара, и не касни ни један једини дан.

 Буџет овог министарства је сто педесет милијарди динара. То је трећина буџета Владе Републике Србије. Деведесет седам процената тог буџета иде стриктно на давања. Стриктно на права и давања. Толико ова држава брине и треба јој бити захвалан за то.

 ПРЕДСЕДАВАЈУЋИ (Константин Арсеновић): Хвала. Реч има народни посланик Милија Милетић. Пријавите се само.

 МИЛИЈА МИЛЕТИЋ: Захваљујем. Уважени председавајући, поштовани министре, директоре Националне службе за запошљавање, колеге посланици, уважени грађани Србије, ја сам Милија Милетић, долазим из најлепше општине, општине Сврљиг, и у потпуности подржавам ове законе које је предложило Министарство господина Вулина.

 Закон о изменама и допунама Закона о запошљавању и осигурању за случај незапослености детаљније сада решава и решаваће проблеме који су били у претходном закону.

 Као прво, смањује се број чланова Управног одбора. Сведоци смо тога да је по претходном закону директор Националне службе био девети човек, који одлучује, а тај управни одбор је требало њега да помаже, контролише. Сада имамо седам чланова, што је добро, јер ће се на тај начин уштедети средства.

 Добро је и то што ће имати могућност неке допуне, конкретније, везано за јавне радове. Рецимо, локалне самоуправе су у претходном периоду добијале средства за самозапошљавање, јавне радове, стручну праксу. Конкретно, за јавне радове било је проблема јер локалне самоуправе због закона о раду државних службеника и лимитирања броја запослених нису могле да испоштују одређени број људи за те јавне радове.

 У овом предлогу закона има још доста ствари, о којима су причале и моје колеге, али ја ћу се више осврнути на део о локалним самоуправама пошто долазим, рекао сам малопре, из Сврљига, општине која јесте неразвијена, јесте девастирана, у којој има доста незапослених, али има и доста могућности. Када говорим о општини Сврљиг, говорим и о свим малим општинама које су у тешкој ситуацији и у којима је велики број незапослених.

 Општина Сврљиг издваја десет милиона, ове године је издвојила десет милиона из буџета за потребе људи који су незапослени, да конкуришу у Националној служби за запошљавање и да на тај начин потпомогнемо те људе да могу да остваре за себе, за своју животну егзистенцију. Ради се на самозапошљавању, на јавним радовима, на стручној пракси.

 Сигуран сам да ће Национална служба запошљавања имати могућности да препозна општине као што је Сврљиг и да тим општинама на један њихов динар да макар два или три динара да би се већи број људи у тим општинама запослио, да потпомогне што се тиче самозапошљавања, стручне праксе и, нормално, јавних радова. Акценат стављамо на јавне радове зато што у тим малим општинама као што је моја општина има потреба у пољопривреди, задругарству и ти људи могу бити укључени у задруге да кроз јавне радове потпомогну у пољопривреди.

 Говорим о пољопривреди зато што долазим испред Уједињене сељачке странке, странке чији програм јесте пољопривреда и упошљавање људи у пољопривреди, нормално и у правним субјектима.

 Сигуран сам да ће ови закони потпомоћи да у наредном периоду, што се тиче наше земље, буде много лакше запошљавање, да буде много лакше људима који имају оштећен слух. Ја ћу, као човек и као посланик испред Уједињене сељачке странке, али са листе Српске напредне странке, гласати за оба закона и за све законе које предлаже Влада на челу са нашим премијером.

 Још једном, гласаћу за ове законе. Сигуран сам да ће имати могућности, а и слуха, конкретно мислим на Националну службу за запошљавање, да се општини као што је Сврљиг помогне и да за десет милиона које смо ми издвојили дате макар двадесет милиона, да на тај начин потпомогнемо људима да се упосле. То важи и за остале општине које су неразвијене, девастиране. Надам се да ће бити могућности да се за Нишавски округ издваја више средства из Националне службе за запошљавање и да тај део југоисточне Србије крене неким јачим и бољем путем, да наши људи тамо могу лакше да живе и да се што већи број њих запосли.

 ПРЕДСЕДАВАЈУЋИ: Хвала. Реч има народни посланик Горан Вукадиновић. Изволите.

 ГОРАН ВУКАДИНОВИЋ: Захваљујем. Поштовани председавајући Народне скупштине, поштовани министре са сарадницима, поштовани гости, поштоване даме и господо народни посланици, поштовани грађани Републике Србије, данас ћемо, између осталог, расправљати о Предлогу закона о изменама и допунама Закона о запошљавању и осигурању за случај незапослености, тако да бих се на самом почетку осврнуо на члан 3. Предлога закона, којим је омогућено флексибилније креирање мера активне политике запошљавања у зависности од потреба тржишта, што се нарочито огледа кроз одређивање трошкова.

 Конкретно се код мера активне политике запошљавања, односно додатног образовања и обуке, под трошковима подразумева новчана помоћ, трошкови осигурања за случај повреде на раду и професионалне болести, трошкови превоза на које имају право незапослени полазници обуке, незапослени укључени у стручну праксу, као и трошкови организовања обуке на тржишту рада који се плаћају извођачу обуке или послодавцу уколико се обука спроводи на захтев послодавца.

 Акценат је на новчаној помоћи коју би Национална служба за запошљавање исплаћивала незапосленом на име покривања трошкова које лице има за време оспособљавања, односно обучавања, како би незапослени био мотивисан за укључивање и активно учешће у програму.

 Као позитиван пример обуке навешћу конкретно, у граду одакле долазим, Лесковцу, „Џинси“, који долази из Турске, који се определио да на сопственим савременим машинама обучава 49 лица за послове шивења, а са циљем каснијег запошљавања.

 Изменама Закона о запошљавању детаљније су уређени услови за остваривање права на новчану накнаду за случај незапослености одређених категорија незапослених лица, вишак запослених и запослених којима је радни однос престао њиховом вољом или кривицом.

 Прецизирано је шта се сматра основицом на коју се обрачунава новчана накнада за осигурање за случај незапослености и утврђен начин обрачуна новчане накнаде. Конкретно, у филијалама Националне службе за запошљавање, прецизирањем основице за утврђивање висине новчане накнаде за случај незапослености и обрачуном новчане накнаде, у складу са прописима о раду, оствариће се велике уштеде у погледу исплате новчане накнаде, која се у последњих неколико година великим делом врши судским путем.

 Чланом 8. Предлога закона били би заштићени корисници новчане накнаде којима зарада није исплаћивана или је исплаћивана у нижем износу од износа на који је обрачунат допринос. Основица за утврђивање висине новчане накнаде била би основица на коју је обрачунат допринос за обавезно осигурање за случај незапослености и поднета појединачна пореска пријава надлежном органу.

 У пракси се дешавало да лица којима је радни однос престао уз исплату новчане накнаде, односно отпремнине, у складу са одлуком Владе Републике Србије о утврђивању програма о решавању вишка запослених (социјални програм), као и запослени којима је радни однос престао њиховом вољом или кривицом, заснивају радни однос на одређено, у пракси често веома кратко време, од 15 до 30 дана (некада и мање од 15 дана), те раскидају радни однос, по основу којег остварују право и на новчану надокнаду за случај незапослености, на коју иначе не би имали право. Након ступања на снагу овог закона, наведена лица мораће поново да буду у осигурању 12 месеци непрекидно или 18 месеци са прекидом да би остварила право на новчану накнаду преко Националне службе за запошљавање.

 Позитивно решење предлога закона о запошљавању је и то што ће лица којима радни однос престаје уз исплату отпремнине, у складу са одлуком Владе Републике Србије о утврђеном програму о решавању вишка запослених, моћи да остваре право на новчану накнаду за случај незапослености под условима наведеним у предлогу закона о запошљавању и осигурању за случај незапослености.

 Измене Закона о запошљавању и осигурању за случај незапослености допринеће успостављању система континуираног подизања капацитета рада запослених у Националној служби за запошљавање и подизања квалитета услуга, како послодавцима тако и незапосленим лицима.

 Сходно томе, став Посланичке групе СНС, као и мој лични став, јесте да ћемо подржати овакав предлог закона. Хвала на пажњи.

 ПРЕДСЕДАВАЈУЋИ: Пошто на листама посланичких група више нема пријављених за реч, пре закључивања заједничког начелног претреса питам да ли желе реч председници, односно представници посланичких група или још неко ко није искористио своје право из члана 96. Пословника? (Не.)

 Закључујем заједнички начелни претрес о предлозима закона из тачака 6. и 7. дневног реда.

 Рад настављамо сутра у 10 часова расправом у појединостима о предлозима закона из тачака 1. и 2. дневног реда. Хвала лепо.

 (Седница је прекинута у 16.55 часова.)